March 01, 2018 19\nރާއްޖޭގައި ކުއްލި ނުރައްކަލުގެ ހާލަތު އިއުލާންކޮށްފައިވަނިކޮށް، މާލޭގެ އަމަން ނަގާލުމުގެ ތުހުމަތުގައި ރައްޔިތުންގެ މަޖިލީހުގެ ތިން މެމްބަރަކު ފުލުހުންގެ އިދާރާ އަށް ހާޒިރުވާން އަންގައިފި އެވެ.\nރައީސް އަބްދުﷲ ޔާމީން މި މަހުގެ ފަސް ވަނަ ދުވަހުގެ ރެއިން ފެށިގެން 15 ދުވަހުގެ މުއްދަތަށް އިއުލާން ކުރެއްވި ކުއްލި ނުރައްކަލުގެ ހާލަތުގައި ހިފަހައްޓާފައިވާ، ރައްޔިތުންގެ މަޖިލީހުގެ ބާރުތަކާއި ކޯޓުތަކުގެ ބާރުތައް އިއާދަ ކުރުމަށާއި ކުއްލި ނުރައްކަލުގެ ހާލަތުގެ މުއްދަތު އިތުރު 30 ދުވަހަށް އިތުރު ކުރުމަށް، ރައްޔިތުންގެ މަޖިލީހުގެ 38 މެމްބަރުންގެ ވޯޓާ އެކު މިރޭ ފާސްކޮށްފި އެވެ.\nކުއްލި ނުރައްކަލުގެ ހާލަތުގެ ގަރާރު ކޮމެޓީން ފާސްކޮށްފި\nކުއްލި ނުރައްކަލުގެ ހާލަތުގެ ގަރާރު ކޮމެޓީ އަށް\nމަޖިލީހާއި ކޯޓުތަކުގެ ބާރެއް ނުހިފެހެއްޓޭނެ: ނަޝީދު\nގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅި 12 މެމްބަރުންގެ ގޮނޑި ނުގެއްލޭ ކަން މިރޭ ސުޕްރީމް ކޯޓުން ނެރުނު އަމުރުން ވެސް ސާފު ކަމަށް އިދިކޮޅު ފަރާތްތަކުން މިރޭ ބުނެފި...\nރައްޔިތުންގެ މަޖިލީހުގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅި 12 މެމްބަރުންނަށް މާދަމާ ބާއްވާ ޚާއްސަ ޖަލްސާގެ ދައުވަތު ފޮނުވައި، ފަހު ވަގުތު އެ މެމްބަރުން...\nރައްޔިތުންގެ މަޖިލީހުގެ އިދިކޮޅު މެމްބަރުން މަޖިލީހުގެ އިދާރާ އަށް ވަދެވަޑައިގަންނަވަން އުޅުއްވުމުން ސިފައިންނާއި ފުލުހުން ހުރަސްއެޅުމުން ހިނގި ކުރިމަތިލުމުގައި ބައެއް މެމްބަރުންނަށް އަނިޔާވެއްޖެ އެވެ.\nމަޖިލީހަށް ވަން މެމްބަރުން އުފުލާލައިގެން ނެރެފި\nރައްޔިތުންގެ މަޖިލީހުގެ މި އަހަރުގެ ޖަލްސާތައް ނުފަށައި ލަސްވާ މައްސަލަ ހުށަހަޅުއްވަން މަޖިލީހުގެ އިދާރާ އަށް މިއަދު ވަޑައިގެންނެވި އިދިކޮޅު މެމްބަރުން އުފުލާލައިގެން ސިފައިން...\nރައްޔިތުންގެ މަޖިލީހުގެ އިދާރާ އަށް ވެންނެވުމަށް އިއްޔެ އުޅުއްވީ މެމްބަރުންތޯ ކަށަވަރުކުރަން ޖެހޭ ބައެއް ކަމަށް ވިދާޅުވެ، ގޮނޑި ގެއްލުނު ކަމަށް ކަނޑައެޅި 12 މެމްބަރުންނަށް...\n12 މެމްބަރުންގެ މުސާރަ އިއާދަކޮށްދޭން ހުށަހަޅައިފި\nރައްޔިތުންގެ މަޖިލީހުގެ 12 މެމްބަރެއްގެ ގޮނޑި ގެއްލުނު ކަމަށް އިލެކްޝަންސް ކޮމިޝަން (އީސީ) އިން ނިންމި ނިންމުން ސުޕްރީމް ކޯޓުން ބާތިލް ކުރުމާ ގުޅިގެން، އެ މެމްބަރުންނަށް ލިބެން ޖެހޭ...\nގަވާއިދުގައިވާ ގޮތުގެ މަތިން ރައްޔިތުންގެ މަޖިލީހުގެ ޖަލްސާތައް މި މަހުގެ ފުރަތަމަ ހަފުތާގައި ފަށަން ޖެހުނު ނަމަވެސް، ޖަލްސާތައް ފަށާނެ ދުވަހެއް މެމްބަރުންނަށް ނާންގައި...\nFebruary 08, 2018 12\nމެމްބަރުންނަށް އިންޒާރު ލިބޭ، ރައްކާތެރިކޮށްދީ: އަމީތު\nރައްޔިތުންގެ މަޖިލީހުގެ މެމްބަރުންނާއި ގުޅިފައިވާ އިދިކޮޅު ސިޔާސީ ޕާޓީތަކުގެ އިސް ބޭފުޅުންނަށް ނުރައްކާތެރި އިންޒާރު ލިބެމުން ދާ ކަމަށާއި އެ ހުރިހާ ބޭފުޅުންނަށް ރައްކާތެރިކަން ދިނުމަށް މަޑުއްވަރީ ދާއިރާގެ މެމްބަރު މުހައްމަދު އަމީތު މިއަދު ގޮވާލައްވައިފި އެވެ.\nޕީޕީއެމުން ވަކިވެވަޑައިގެންނެވި މެމްބަރުން އެ ޕާޓީއާ އަލުން ގުޅިވަޑައިނުގެންފި ނަމަ، އެ މެމްބަރުންގެ ދާއިރާތަކަށް ވެސް އަރާވަޑައިނުގެންނެވޭނެ ކަމުގެ އިންޒާރު މާފަންނު މެދު...\nގައުމުގެ އެންމެ އިސް ވެރިއަކަށް ރަސްކަލަކު ހުންނަވާ ގައުމުތަކުގައި ވެސް ރަސްގެފާނަށް ލިބިވަޑައިގަންނަވާފައި އޮންނަ ބާރުތައް ކަނޑައެޅިފައި އޮވެ އެވެ. ތަފާތު ގައުމުތަކުގައި ތަފާތު...\nރައްޔިތުންގެ މަޖިލީހުގެ މެމްބަރުކަމުން ވަކިވެފައިވާ ކަމަށް އިލެކްޝަންސް ކޮމިޝަން (އީސީ) އިން ކަނޑައެޅި 12 ބޭފުޅުން އެ މަގާމުން ވަކިނުވާ ކަމަށް، ހުކުރު ވިލޭރޭ ސުޕްރީމް ކޯޓުން...


Arsenal ge enme agu bodu kulhuntheriyaa club aai dhurah\nއާސެނަލްގެ އެންމެ އަގުބޮޑު ކުޅުންތެރިޔާ ކުލަބާ ދުރަށް\nއައުބޮމޭޔަންގް. އާސެނަލް ދޫކޮށްލަން އޭނާ ނިންމާފައިވާ ކަމަށް ރިޕޯޓްތައް ބުނޭ\nރެކޯޑް އަދަދަކަށް އާސެނަލް އަށް ބަދަލުވި ގެބޯންގެ ގައުމީ ފުޓްބޯޅަ ޓީމުގެ ކެޕްޓަން އުބަމޭޔަންގް އެޓީމު ދޫކޮށްލުމަށް ތައްޔާރުވެއްޖެ އެވެ.\nއުބަމޭޔަންގް އާސެނަލް ދޫކޮށްލަން އުޅޭ އަޑުތައް ގަދަވެފައި މިވަނީ މިއަހަރު ޔޫރަޕްގެ ބޮޑު މުބާރާތަކުން ފުރުސަތު ހޯދުމަށްޓަކައި ވަރުގަދަ ކުޅުންތެރިންތަކެއް ގެނައުމަށް އާސެނަލުން މަސައްކަތްތަކެއް ކުރަމުންދާ ވަގުތެއްގަ އެވެ.\nއުބަމޭޔަންގް 2018 ވަނަ އަހަރު ޖަރުމަންގެ ބުރޫޝިއާ ޑޮޓްމަންޑް އިން 55 މިލިއަން ޕައުންޑަށް އާސެނަލަށް ބަދަލުވީ ހަ އަހަރުގެ އެއްބަސްވުމެއްގެ ދަށުންނެވެ.\nކުރިންވެސް އާސެނަލަށް ގެނައި އެތައް ކުޅުންތެރިންނެއް އެއްބަސްވުމުގެ މުއްދަތު ހަމަނުވަނިސް އެ ޓީމު ދޫކޮށްލާފައިވެ އެވެ. އުބަމޭޔަންގް ވެސް އެފަދަ ކުޅުންތެރިން ގޮތަށް އާސެނަލް ދޫކޮށްލުމަށް ނިންމާފައިވާ ކަމަށް ރިޕޯޓްތައް ބުނެ އެެވެ. މީޑިއާ ރިޕޯޓްތަކާ ގުޅިގެން އާސެނަލުން ވަނީ އުބަމޭޔަންގްގެ ނަން އެ ޓީމުގެ ސްކޮޑުން އުނިކޮށްފަ އެވެ.\nއިނގިރޭސިވިލާތުގެ ނޫހެއް ކަމަށްވާ މިރާ އިން ރިޕޯޓް ކޮށްފައިވާ ގޮތުގައި އުބަމޭޔަންގް ގެންދަން މަޝްހޫރު ބައެއް ކުލަބްތަކުން ބޭނުންވެ އެވެ. އޭގެތެރޭގައި ސްޕެއިންގެ ބާސެލޯނާ އާއި އިޓަލީގެ ޔުވެންޓަސް ވެސް ހިމެނެ އެވެ. މި ލިސްޓްގައި ފްރާންސްގެ ލީގު ވަންގައި ވާދަކުރާ އޭއެސް ސައިންޓް އެޓެންނޭ ވެސް ހިމެނެ އެވެ. ރެގިލޭޓްވުމުގެ ބިރާ ކުރިމަތިލާންޖެހިފައިވާ ސައިންޓް އެޓެންނޭ އަކީ އުބަމޭޔަންގްގެ އެންމެ ޒުވާން ދުވަސްވަރު އެ ޓީމަށް ކުޅެފައިވާ ކުޅުންތެރިޔެކެވެ.\nއުމުރުން އެންމެ 19 އަހަރުގައި ގެބޯންގެ ގައުމީ ޓީމުން ޖާގަ ހޯދި އުބަމޭޔަންގްގެ މަންމަ ބަލިވުމުން އޭނާ މިވަގުތު ހުރީ ފްރާންސްގަ އެވެ. އޭނާ ވަނީ 2016 ވަނަ އަހަރު އެފްރިކާގެ އެންމެ މޮޅު ކުޅުންތެރިޔާގެ މަގާމުވެސް ހޯދާފަ އެވެ.\nއާސެނަލް އަށް ބަދަލުވި ފަހުން އުބަމޭޔަންގް އަށް ލިބުނު އެންމެ ބޮޑު ކާމިޔާބަކީ 2018-2019 ޕްރިމިއާ ލީގުގައި އެންމެ ގިނަ ގޯލް ޖަހައިގެން ރަންބޫޓް ލިބުމެވެ.


IMAGU Baarana futsal challenge gai baiverivumuge furusathu hulhuvaalaifi - Ihavan Online\nApr 27, 2021 10:19\nއިމަގު ބާރަނަ ފުޓުސަލް ޗެލެންޖުގައި ބައިވެރިވުމުގެ ސުންގަޑި މެއި މަހުގެ 10 ވަނަ ދުވަހުގެ ނިޔަލަށް\nހއ. އިހަވަންދޫ އިހަވަންދޫ މަސްވެރިންގެ ގުޅުން (އިމަގު) ޖަމިއްޔާއިން އިހަވަންދޫގެ މަސްވެރިންނަށް އަމާޒުކޮށްގެން ކުރިއަށްގެންދާ ފުޓުސަލް މުބާރާތުގައި ބައިވެރިވުމުގެ ފުރުސަތު އެޖަމިއްޔާއިން ހުޅުވާލައިފިއެވެ.\nއިމަގު ޖަމިއްޔާއިން މައުލޫމާތު ދެއްވާ ގޮތުގައި މި މުބާރާތަކީ އިހަވަންދޫ ގެ މަސްވެރިންގެ މެދުގައި ކުޅިވަރުގެ ރޫހު ދިރުވާ އާލާކުރުމަށާއި، ރަށުގައި ހުނަރުވެރި ފުޓްސަލް ކުޅުންތެރިންތަކެއް އުފެއްދުމަށާއި، ރަށުގެ މަސްވެރިންނަކީ ޞިއްޙީގޮތުން ދުޅަހެޔޮ ބަޔަކަށް ހެދުމަށާއި، ރަށުގެ މަސްވެރިންގެ މެދުގައި އެކުވެރިކަމާއި އެއްބައިވަންތަކަން ޤާއިމުކޮށް، ފުޓުސެލްއަށް އަހުލުވެރި މަސްވެރި ޒުވާން ޖީލެއް އުފެއްދުމުގެ މަޤްޞަދުގައި އެޖަމިއްޔާއިން ބާއްވާ ފުޓްސަލް މުބާރާތެކެވެ.\nބާރަނަ ޗެލެންޖުގައި ބައިވެރިވެވޭނީ އިހަވަންދޫ ގެ މަސްވެރިންނަށް ކަމަށާއި މި ގޮތުން އިހަވަންދޫ ގައި ދުއްވާ ދޯނި ފަހަރުގެ ތެރެއިން ކަންނެލީގެ މަސްވެރިކަމާއި ކަނޑު މަސްވެރިކަމާއި ފަރުމަހުގެ މަސްވެރިކަން ކުރުމަށް ރަޖިސްޓްރީކޮށްފައިވާ އިހަވަންދޫ ގެ ކޮންމެ މަސްވެރި ދޯންޏެއްގައި މަހަންދާ ކޮންމެ މަސްވެރިއަކަށް އެ ދޯންޏެއްގައި މަހަށްދާތާ ދޮޅުމަސް ދުވަސް (45 ދުވަސް) ވެފައިވާ ކޮންމެ މީހަކަށް މުބާރާތުގައި ބައިވެރިވެވޭނެ ކަމަށް އިމަގު ޖަމިއްޔާއިން ހާމަކުރައްވައެވެ.\nމަސްވެރި ފިރިހެނުންނަށް އަމާޒުކުރެވޭ މިމުބާރާތުގައި ކޮންމެ ޓީމެއްގައި ވެސް މަސްވެރިކަމުގައި ހަރަކާތްތެރި ނުވާ3ކުޅުންތެރިއަކު ޓީމް ލިސްޓްގައި ހިމެނުމުގެ ފުރުސަތު މުބާރާތް ހިންގާ ޤަވާއިދުން ވަނީ ދީފައެވެ. ނަމަވެސް ކުޅެން އެރޭނީ އެއް ފަހަރާ ދެ ކުޅުންތެރިންނަށް ކަމަށް ޤަވާއިދުގައި ވެއެވެ.\nއިމަގު ބާރަނަ ޗެލެންޖުގައި ބައިވެރިވުމަށްއެދޭ ފޯމު ފުރުއްވުމަށްފަހު، ހުށަހަޅަންޖެހޭ ސުންގަޑިއަކީ، 10 މޭ 2021 ވާ ހޯމަ ދުވަހުގެ ކުރިންނެވެ. މިފޯމު އިމަގު ޖަމިއްޔާގެ ރަސްމީ ފޭސްބުކު ޕޭޖުން ޑައުންލޯޑު ކުރެވޭނެ އެވެ.\nއިމަގު ބާރަނަ ޗެލެންޖުގައި ބައިވެރިވުމަށް އެދޭ ފޯމު\nހއ. އިހަވަންދޫ އިމަގު


Gannaanehbaa? | Bithufangi\n" އީ ބޭ " އޭ ބުނުމުން ނޭގޭނެ މީހަކު ހުންނާނެހެނެއް ހިޔެއް ނުވެއެވެ. ކަންފަތުލާ މުދިން ފެށިގެން ބޮޑެތި ގޭ ގެ ގަތުމަށްވެސް ބަލާލެވޭ " އީ ފިހާރަ " އަކީ އީ ބޭ އެވެ. ގޭތެރެއަށް ބޭނުންންވާ ހިފާގެންގުޅޭ ތަކެއްޗާ މަސްމަހާ މެއްސާ ދޫނި ސޫފާސޫފި ލިބެން ހުންނަ އީބޭ ގެ ލިސްޓަށް މުޅިން އައު ތަފާތު "އައިޓަމް" އެއް މިވަނީ އިތުރުވެގެން ގޮސްފައެވެ. އާދެ އެއީ ދިވެހިރާއްޖޭގައި ވެރިކަން ކުރެއްވި " ބައު " ރައީސެކެވެ.\nރާއްޖޭގެ ރައްޔިތުންގެ ވޯޓުން ވަރަށް ފޮނި އުންމީދާއިއެކު ހޮވި ވެރިއަކަށް އިސްތިއުފާ ދެއްވާފައި ވަޑައިގެންނެވި، ރައީސް ނަޝީދު ވާނޭ ކަން ކަށަވަރެވެ. 2007 ވަނަ އަހަރު ރައްޔިތުން ނަޝީދު ވެރިކަމުގެ ތަހުތުގައި ވެޑުވީ ފޮނި އުންމީދުތަކެއްގައެވެ. ޑޮލަރުގެ އަގު ހެޔޮކޮއްދީ ވަޒީފާތަށް ފަހިކޮއްދޭނެ ކަމުގެ އުންމީދުގައެވެ. މަސްވެރިންނާ ދަނޑުވެރިންގެ ފޮނި ހުވަފެންތަކާއެކުއެވެ. ތަކެތީގެ އަގު ހެޔޮކޮއްދީ ބޯހިޔާވަހިކަމަށް ހައްލެއް ހޯއްދަވާދެއްވާނޭ ކަމުގެ އުންމީދާއި އެކުއެވެ. ސިއްހީ ނިޒާމާއި ތައުލީމީ ނިޒާމް މެކުހަށް ޖައްސަވާނޭ ކަމުގެ ފޮނި އުންމީދާއި އެކުއެވެ. ގައުމަށް ހެވާއި ލާބަ ލިބިދޭ ތަރައްޤީ ގެނެސްދެއްވާނޭ ކަމުގެ ހުވަފެންތަކާއިއެކުއެވެ. އިސްލާމީ ވަހުދަތު މިގައުމުގައި ރައްކާތެރިކޮއްދީ ދީންކުރިއަރުވާނޭ ކަމުގެ ޔަޤީން ކަމާއިއެކުއެވެ.\nނަމަވެސް ވެރިކަމަށް ވަޑައިގެން ފުރަތަމަވެސް ގޮންޖެއްސެވީ ދިވެހިންގެ ހިތްތަކުގެ ނޫރު ކަމުގައިވާ އިސްލާމް ދީނާއެވެ. ޔަހޫދީ ދީން ރާއްޖޭގައި ފެތުރުމުގެ މަސައްކަތުގައި އުޅެނިކޮން ޑީޕޯޓް ކޮއްލި ޔަހޫންދީންތަށް ދައުލަތުގެ ބައިތުލްމާލުން ހަރަދު ކޮއް ރާއްޖެ ގެނައީއެވެ. ޑޮލަރުގެ އަގު ބޮޑުކޮށް ކާބޯތަކެތީގެ އަގު އިންތިހާއަށް އުފުލާލީއެވެ. އެއާއިއެކު ނިކަމެތި ސިވިލް ސާރވިސް މުވައްޒަފުންގެ މުސާރަކޮޅުވެސް ކުޑަކޮއްލީއެވެ. ދަނޑުވެރިންނާ މަސްވެރިންގެ އެދުންތަކުގައި ކޮޅުފައިންޖަހާ އެޅުނު ހައެއްކަ ފްލެޓް ވަންނާނެ ތަނެއްނެތިގެން ރޮއެ ހޭރެން ތިބި ރައްޔިތުން އެއްކައިރިކޮއް ޕާޓީ ކުދިންނަށްދީ ހުސްކޮއްލީއެވެ.\nރައްޔިތުންގެ ރުޅިވެރިކަން ކޮޅުންލީ މިހާހިސާބުންނެވެ. ﷲ ގަންދީ ، ރައްޔިތުންނަށް ހެޔޮ ވެރިކަމެއް ކޮއްދިނުމަށް ހުވާކުރި " ގަންޖާ ބޯ " ދިވެހިންނަށް ހަރާންކޯރުވީއެވެ. ރައްޔިތުން ނުކުމެ ވެރިކަމުގެ ތަހުތުން ނަޝީދު ތަޅާ ބޭރުކުރީ މިސަބަބުތަކަށް ޓަކައެވެ.\nއެއާއެކު ދެން ފެނިގެން ދިޔައީ ފައިދާއެއް ނެތް ގެއްލުންހުރި ގ.ކެނެރީގޭ ނަޝީދު އީބޭގައި ވިއްކަން ޖަހާފައި އިންދައެވެ. ތިން ދުވަސް ފާއިތުވެގެން ދިޔައިރުވެސް ޑިމޮކްރަސީގެ ބައްޕަ ކަމަށް ދައުވާކުރާ ނަޝީދު ގައްނާނެ މީހަކު ނުވިއެވެ. ތިމާވެށީގެ އަދި ހިއުމަން ރައިޓް ޗެމްޕިއަން ކަމުގައި ދައުވާކުރާ ނަޝީދު ގައްނާނެ މީހަކު ނުވެ ކުނިވި އިރުވެސް ބުރާލާނެ މެއްސެއްވެސް ނެތީއެވެ. އަދި ކުޑަމިނުން ހެޔޮއެދޭ ހުޅަނގުގެ ޔަހޫދީން ނަޝީދު އޮތްކޮޅަށް ބޯލާ ބަލާލީ މެނޫނެވެ. ނަޝީދުކަހަލަ ހެޔޮވެރިކަމެއް ކޮއްދޭން ނޭގުނު ގެއްލުން ހުރި އެއްޗެއް ގަންނާނެ މީހަކު ނުވާނެތާއެވެ.\nApril 04, 2018 by ާަ Reply\nއެކަމުވެސް ނަސީދު އަށް ހާދަ ތާއީދެކޭ އެެއޮތީ ހާދަމީހުންނެކޭ


ޚިދުމަތް މެދުކަނޑާނުލައި ޝެޑްތަކަށް ތެޔޮ އެޅޭނެ ގޮތެއް ހަމަ ނެތީތޯ؟\nމާލޭގައި ހުރި ޕެޓްރޯލް ޝެދްތައް މަދުވެފައި ޕެޓްރޯލް އަޅަންޖެހޭ ވެހިކަލްތައް ގިނަވުމުން އަބަދުހެން ފެންނަނީ ދިގު ކިޔޫތައް ހަދާފައި އޮންނަތަނެވެ. ހަމައެއާއިއެކު ޓޭންކަށް ޕެޓްރޯލް އަޅަން ކޮންމެވެސް ޝެޑެއް ބަންދުކޮށް ޚިދުމަތް ނުދޭ ވަގުތުތައްވެސް ވަރަށް ގިނައެވެ!\nއެހެންކަމުން ގިނަ ބައަކުކުރާ ސުވާލަކީ މިނޫން ގޮތަކަށް މިކަމުގެ އިންތިޒާމް ހަމަ ހަމަނުޖެއްސޭނީތޯއެވެ؟ މެންދުރު މަގުތު ނުވަތަ އިރުއޮއްސޭ ވަގުތު ފަދަ ޚިދުމަތް މެދުކަނޑާލާ ވަގުތުތަކުގައި ނުވަތަ ހެނދުނު ޚިދުމަތް ދޭން ފެށުމުގެ ކުރިން ޓޭންކަށް ހަމަ ތެޔޮ އަޅައިނުލެވޭނީތޯއެވެ؟\nއެފްއެސްއެމްގެ 1 ޝެޑުން 24 ގަޑިރު ޚިދުމަތްދެއެވެ. އެކަމުގެ ސަބަބުން ވެސް ގިނަ ބައަކަށް ވަރަށް ބޮޑަށް ފަސޭހަވެއެވެ. ނަމަވެސް މަދުވަގުތަކު ނޫނީ އެ ޝެޑުގައިވެސް ދިގު ކިޔޫއެއް އޮންނަކަން ފާހަގަކުރެވެއެވެ. މިކަމުން އެނގިގެންދަނީ ޚިދުމަތް ދެވޭ ޝެޑްތައް އަދިވެސް މަދުކަން ކަމުގައި ފާހަގަކުރެވެއެވެ!\nވިލާ ޓްރޭޑް ސެންޓަރުން އަގުހެޔޮކޮށް ބިސް ވިއްކަނީ!


މާލޭގައި ދިރިއުޅޭ ކޮލަމާފުށީގެ އެމްޑީޕީ މެންބަރުންނަށް ޚާއްސަ ބައްދަލުވުމެއް ބާއްވައިފި – Maldivian Democratic Party\nމާލޭގައި ދިރިއުޅޭ ކޮލަމާފުށީގެ އެމްޑީޕީ މެންބަރުންނަށް ޚާއްސަ ބައްދަލުވުމެއް ބާއްވައިފި\nގއ. ކޮލަމާފުށީ ޒުވާނުން އިސްނަގައިގެން މާލޭގައި ދިރިއުޅޭ އެރަށު އެމްޑީޕީ މެންބަރުންނަށް ރޭ ޚާއްސަ ބައްދަލުވުމެއް ބާއްވައިފިއެވެ.\nއެމްޑީޕީއަށް ބޮޑު ސަޕޯޓެއް އޮންނަ ކޮލަމާފުށީގެ ޒުވާނުން ރޭ(21ޖޫން 2013-ހުކުރު) މަންދުކޮލެޖުގައި ބޭއްވި މިބައްދަލުވުމަކީ ކުރިޔަށް އޮތް ރިޔާސީ އިންތިޚާބަށް ތައްޔާރުވުމަށާއި، އެމްޑީޕީގެ ސިޔާސަތުތަކާއި، ހަރަކާތްތައް ހިނގަމުންދާ ގޮތާއި ބެހޭ މައުލޫމާތު މާލެ ސަރަހައްދުގައި ދިރިއުޅޭ ކޮލަމާފުށީގެ އެމްޑީޕީ މެންބަރުންނާއި، އެ ޕާޓީއަށް ހެޔޮއެދޭ އަދި ތާއީދުކުރާ ފަރާތްތަކަށް ދިނުމަށް ބޭއްވި ބައްދަލުވުމެއް ކަމަށް މި ބައްދަލުވުން ރާވާ ހިންގުމުގައި އިސްކޮށް ހަރަކާތްތެރިވެލައްވާ އިބްރާހީމް ވަހީދު ވިދާޅުވިއެވެ.\nއެމްޑީޕީގެ ގިނަ އަދަދެއްގެ މެންބަރުން ބައިވެރިވި ރޭގެ ބައްދަލުވުމުގައި އެމްޑީޕީގެ ސިޔާސަތުތަކާއި ބެހޭ ގޮތުން މައުލޫމާތުދެއްވީ އެމްޑީޕީ ސަރުކާރުގެ ޔޫތު މިނިސްޓަރ އަލްއުސްތާޛް ޙަސަން ލަތީފް އެވެ. ބައިވެރިންނަށް ވެސް ސުވާލުކުރުމުގެ ފުރުސަތު ހުޅުވާލި މި ފޯރަމަށް ވަރަށް ބޮޑު ތަރުހީބެއް ލިބިގެން ދިޔަ ކަމަށް ވަހީދު ވިދާޅުވިއެވެ.\nރޭގެ ބައްދަލުވުމުގައި ވަނީ ރިޔާސީ އިންތިޚާބަށް ތައްޔާރުވުމުގެ ގޮތުން މާލޭ ސަރަހައްދުގައި ދިރިއުޅޭ ކޮލަމާފުށީ އެމްޑީޕީ މެންބަރުންގެ ތެރެއިން5މެންބަރުންގެ މައްޗަށް އެކުލެވޭ ޚާއްސަ ޓާސްކްފޯހެއް އެކުލަވާލާފައެވެ. މި ކޮމިޓީގައި ހިމެނެނީ މުހައްމަދު ރައޫފް އާއި، މުހައްމަދު ޒާހިރު އާއި، އަބްދުﷲ ޖަމީލް އާއި، އިސްމާއީލް ފައުޒީ އާއި އިބްރާހީމް ދީދީގެ އިތުރުން ހަސަން ވަހީދު އެވެ.\nމާލޭގައި ކޮލަމާފުށީގެ މެންބަރުން ބައްދަލުވުމެއް ބާއްވާފައިވާއިރު، ކޮލަމާފުށީގައި ވަނީ އެމްޑީޕީގެ ސިލްސިލާ ކަންމަތީ ބައްދަލުވުންތައް ވެސް ފަށާފައެވެ. އެގޮތުން މިދިޔަ ހުކުރުވިލޭރޭ ސިލްސިލާ ފުރަތަމަ ކަންމަތީ ބައްދަލުވުން ކާމިޔާބުކަމާއެކު ބާއްވާފައިވާއިރު، މިފަދަ އިތުރު ބައްދަލުވުމެއް ކޮލަމާފުށީ ދެކުނު އަވަށުގެ ސަރަހައްދެއް ގައި މިއަންނަ ހުކުރުވިލޭރޭ އޮންނާނޭ ކަމަށާއި، އެބައްދަލުވުމުގައި ގިނަ އަދަދެއްގެ ޒުވާނުންގެ ބައިވެރިވުން ފެނިގެންދާނޭ ކަމަށް ކޮލަމާފުށީ އެމްޑީޕީ އޮފީހުން މައުލޫމާތުދެއެވެ.


ރައީސް ނަޝީދު ހައި ކޮމިޝަނުގައި ދިރިއުޅުއްވުމުގެ ބޭނުމެއް ނެތް — Ihavandhoo.com\nރައީސް ނަޝީދު ހައި ކޮމިޝަނުގައި ދިރިއުޅުއްވުމުގެ ބޭނުމެއް ނެތް\n9 މާރިޗު 20130މުހައްމަދު ޢަބުދުއްޞަމަދު\nދިވެހިރާއްޖެއަށް މިހާރު ދިމާވެގެން މިއުޅެނީ މުޅިން އާ ކަމެކެވެ. މުޅީން އާ ސިޔާސީ ކަމެކެވެ. މީހެއްގެ ޚިލާޔަށް ވިސްނުމަށްވެސް ގެނެވިފައިނުވާ ކަމެވެ ރައީސްކަން ކުރެއްވި ބޭފުޅަކު އަމިއްލަ ސަލާމަތަށް ކަމަށް ވިދާޅުވެ ހައި ކޮމިޝަނެއްގައި މިހާތަނަށް ދިރިއުޅުއްވަން ފައްޓަވާފައެއް ނެތެވެ. ނަމަވެސް ކުރީގެ ރައީސް މުހައްމަދު ނަޝީދު އިންޑީޔާގެ ހައިކޮމިޝަންގައި ދިރިއުޅުއްވާތާ މިހާރު ހަފުތާއެއް ވަނީ އެވެ. ކަމުގެ ބޮޑުކަމުން މުޅި ދުނިޔޭގެ ނަޒަރުވަނީ ރާއްޖޭއާ ދިމާއަށް ހުއްޓިފަ އެވެ.\nރައީސް ނަޝީދު އިންޑިޔާ އެމްސީއަށް ވަޑައިގެން އެތަނުގެ ހިމާޔަތް ހޯއްދެވީ ހުޅުމާލެ ކޯޓުން އެމަނިކުފާނާ ދެކޮޅަށް ކުރައްވާ ޝަރިޢަތަށް އެމަނިކުފާނުން ވަޑައިނުގަތުމުން، ބަންދުގައި ބަހައްޓައިގެން ޝަރީޢަތަށް ހާޒިރުކޮށް ދިނުމަށް ފުލުހުންގެ މައްޗަށް ކޯޓުން އަމުރު ނެރުމުންނެވެ. އެމަނިކުފާނުންގެ އަމިއްލަ ސަލާމަތާއި ރައްކާތެރިކަމާއި އަދި މުޅި އިންޑިޔާ ކަނޑުގެ ހަމަޖެހުމަށް ކަމަށް ވިދާޅު ވެއެވެ. އެހެންވެ، އިންޑިޔާ ސަރުކާރުގެ ހިމާޔަތްދެއްވީ އެވެ.\nކޮންމެގޮތެއް ވިޔަސް، ފެންނަ މަންޒަރާއި އިވޭއަޑުތަކަށް ވިސްނާލުމުން އިންޑިޔާ އާއި ރާއްޖޭގެ ޚާރިޖީގުޅުން ދަނީ ނުތަނަވަސް ވަމުންނެވެ. އިންޑިޔާއިން ދިވެހިންގެ ދާޚިލީ ކަންކަމުގެ ތެރެއަށް ނުފޫޒުގެ ނަޒަރަކުން ބާރު ފޯރުވަމުން ދާކަމަށް ދިވެހި ސަރުކާރުގެ އޮފިޝަލުންގެ ވާހަކަތަކުން މޭރުން ކުރެވެ އެވެ.\nސިޔާސީ ތަޖުރިބާކާރުން ދެކޭގޮތުގައި، މިސަރުކާރުން ނަޝީދުގެ މައްޗަށް މިނިވަން މުސްތަގިއްލު ޕްރޮސެކިއުޓަރ ކުރައްވާ ދައުވާއަކަށް އެއްވެސް ނުފޫޒެއް ނުފޯރުވާނެ އެވެ. މިސަރުކާރަކީ ސީމެގުން ރާއްޖޭނެގި ސަރުކާރެވެ. ޖީއެމްއާރު އެގްރިމެންޓް އުވާލި ސަރުކާރެވެ. މިސަރުކާރަކީ ރާއްޖޭގެ ޑިމޮކްރަސީ ވެއްޓިފައިވަނިކޮށް ނެގެހެއްޓި ސަރުކާރެވެ.\nއެހެންކަމުން، ރިޔާސީ އިންތިޙާބުގެ ކުރިން ރައީސް ނަޝީދުގެ ޝަރިއަތް ނިންމައި ހުކުމް އިއްވާނެ އެވެ. އިންޑިޔާއިން "އިންކުލޫސިވް" ނަޝީދުއަށް ބައިވެރިވެވޭ އިންތިޙާބެއް ބޭއްވުމަށް ކިތަންމެ، ޕްރެޝަރެއްކުރިއަސް ވެސް މެއެވެ.\nރައީސް ނަޝީދު އިންޑިޔާ ހައިކޮމިޝަންގައި ދިރިއުޅުއްވާނެ ކަމެއް ނެތެވެ.\nމިކަންތައްތަކާމެދު ވިސްނާލެއްވުން ކީއްތޯއެވެ\nހަމަހަމަކަމުގެ އުޞޫލެއްނެތް ޑިމޮކްރަސީ\n2013 ވަނަ އަހަރުގެ ރިޔާސީ އިންތިޚާބުގައި މައުމޫނު ވާދަކުރައްވާނެބާ...؟\nސަރުކާރު ގަބޫލުނުކުރާކަން މަޖިލީހުން އިޢުލާނުކުރުން، ފެބްރުއަރީ7ތަކުރާރުވުން


Sagaafee tharikaige bill: Majileehuge thalhumun fenunee Dhivehi ge mussandhi kan!\nރައްޔިތުންގެ މަޖިލިސް-- ފޮޓޯ: މަޖިލިސް\nސަގާފީ ތަރިކައިގެ ބިލް: މަޖިލީހުގެ ތަޅުމުން ފެނުނީ ދިވެހިންގެ މުއްސަނދިކަން!\nރާއްޖޭގެ ސަގާފަތާއި އާސާރީ ތަރިކައިގެ މުއްސަނދިކަން މިއަދު އޮތް ރައްޔިތުންގެ މަޖިލީހުގެ ޖަލްސާގައި ސަގާފީ ތަރިކައިގެ ބިލަށް މެމްބަރުން ބަހުސް ކުރައްވަމުން ދިޔައިރު ވަނީ ހާމަވެފަ އެވެ.\nބައެއް މެމްބަރުން ވަނީ އެ މެމްބަރުން ނިސްބަތްވާ ސަރަހައްދެއްގެ ބަހުރުވައިން މަޖިލިހުގެ ތަޅުމުގައި ވާހަކަދައްކަވާފަ އެވެ. އެހެން ބައެއް މެމްބަރުން ވަނީ ކުރީގެ ސަރުކާރުން ސަގާފީ ތަރިކައަށް އިހުމާލުވެފައި އޮތް އޮތުން "ބޮޑު ހިޔާނާތެއްގެ ގޮތުގައި" ވެސް ސިފަ ކުރައްވާފަ އެވެ.\nހުރިހާ މެމްބަރުން ވެސް އެއްބަސްވެ ވަޑައިގެންފައި ވަނީ ރާއްޖޭގެ ތަރިކައަށް އިހުމާލުވެފައި އޮތް އޮތުން ބަދަލު ކުރަން ޖެހޭ ކަމަށެވެ.\nސަގާފީ ތަރިކައިގެ ބިލް ސަރުކާރުގެ ފަރާތުން މަޖިލީހަށް ހުށަހެޅުއްވީ ބާރަށު ދާއިރާގެ މެމްބަރު އަހްމަދު އަބްދުﷲ އެވެ.\nއެ ބިލް ސަރުކާރުގެ ފަރާތުން މަޖިލީހަށް ހުށަހެޅުއްވީތީ މެމްބަރުން ވަނީ އެކަމަށް ޝުކުރު އަދާކޮށްފަ އެވެ. ބައެއް މެމްބަރުން ވަނީ އެ މެމްބަރުންގެ ދާއިރާގައި ހުރި ގައުމީ ސަގާފަތާއި ތަރިކައާ ބެހޭ ގޮތުން ވާހަކަދައްކަވާފަ އެވެ.\nއުނގޫފާރު ދާއިރާގެ މެމްބަރު މުހައްމަދު ވަހީދު ވަނީ ރ. އަތޮޅުގެ ސަގާފީ ތަރިކަ އަށް އަލިއްޅުއްވާ ވާހަކަދައްކަވާފަ އެވެ. ވަހީދު ވިދާޅުވީ ރ. އަތޮޅަކީ މުއްސަދި، ގަދީމީ ތާރީހެއް އޮތް އަތޮޅެއް ކަމަށެވެ.\nރ. އަތޮޅަކީ ކިއްސަރު ވަޑާމުގެ ރޮނގުން މުޅި ރާއްޖެއަށް ވެސް މަޝްހޫރި އަތޮޅެއް ކަމަށާއި އެކަމަކު އޭރުގެ ފަންނުވެރި ވަޑާންވެރިން ކޮށްފައިވާ ކަވި މަސައްކަތްތައް މިއަދު ފެންނަން ނެތުމަކީ ހިތާމަވެރި ކަމެއްގެ ގޮތުގައި އޭނާ ސިފަކުރެއްވި އެވެ.\nވަހީދު ވިދާޅުވީ ރާއްޖޭގެ "އައިޑެންޓިޓީ" ހިފެހެއްޓުމަށް ސަގާފީ ތަރިކަ އާއި ތާރީހް އަލުން ބަލުން ދިރާސާ ކުރަން ޖެހޭ ކަމަށެވެ.\nއެ ބިލަށް ބަހުސް ކުރައްވަމުން، ކެންދޫ ދާއިރާގެ މެމްބަރު އަލީ ހުސެން ވިދާޅުވީ "މުޅި ދިވެހި ރާއްޖޭގެ ތާރީހަށާއި އާސާރުތަކަށް މިވަނީ ރަންނަމާރި އަރާފަ" ކަމަށެވެ.\nއެއީ ތާރިހުގައި ކަންކަން ހިނގާފައިވާ ގޮތްތަކާއި ތަރިކައިގެ އަސްލު މިއަދު އެނގެން ނެތުމުން ކަމަށް އޭނާ ވިދާޅުވި އެވެ. އަލީ ހުސެން ވަނީ ރާއްޖެ އިސްލާމްވީ ގޮތުގެ ހަގީގަތެއް މިއަދު އެނގެން ނެތް ކަމަށާއި އެ ވާހަކަ އެކި މީހުން ދައްކަނީ އެކި ގޮތަށް ކަމަށް ވިދާޅުވެއެފަ އެވެ.\nބ. އަތޮޅު ކެންދޫގައި ދިވެހިރާއްޖެ އިސްލާމް ކުރި ކަމަށް ބުނާ މީހާއަށް ހާއްސަ މަގާމެއް ހުންނަ ކަމަށާއި ނަމަވެސް މިއަދު އެތަނުގެ ހާލު ވަރަށް ދަށް ކަމަށް އޭނާ ވިދާޅުވި އެވެ.\nއަދަބީ ގޮތުން ވެސް ދިވެހިން ހޯދާފައިވާ ކުރިއެރުންތައް ރައްކާތެރިކޮށް އަންނަން އޮތް ޖީލުތަކަށް ބެހެއްޓުމަކީ، ދިވެހިންގެ ސަގާފަތުގެ އިލްމު ފޯރުކޮށްދެވޭނެ ހަމައެކަނި ގޮތް ކަމަށް އޭނާ ވިދާޅުވި އެވެ.\nރައީސް އިބްރާހިމް މުހައްމަދު ސޯލިހުގެ ވެރިކަމާ ޖެހެންދެން ވީނުވީއެއް ނޭނގި ގެއްލިފައި ހުރި ކަޅުވަކަރު މިސްކިތާ ބެހޭ ގޮތުން ވާހަކަ ދައްކަވަމުން އިހަވަންދޫ ދާއިރާގެ މެމްބަރު މުހައްމަދު ޝަފީއު ވިދާޅުވީ ސަގާފަތާއި ތާރިހާކީ އަލުން އިޔާދަ ކުރެވޭނެ އެއްޗެއް ނޫން ކަމަށެވެ.\n"ސަގާފަތާއި ތާރީހަށް ވެވޭ ހިޔާނާތަކީ ބޮޑު ހިޔާނާތެއް. އެއީ އިޔާދަކުރެވޭނެ ހިޔާނާތެއް ނޫން،" ޝަފީއު ވިދާޅުވި އެވެ.\nމިއަދު ކަޅުވަކަރު މިސްކިތުގެ ބައިތައް ފެނި އެ މިސްކިތް އަލުން ރޭވިކަމުގައި ވިޔަސް ހަގީގީ ކަޅު ވަކަރު މިސްކިތެއް ނުފެންނާނެ ކަމަށް އޭނާ ވިދާޅުވި އެވެ.\nތާރީހާއި ސަގާފަތް ހިމާޔަތް ކުރަން މިއަދު މަޖުބޫރުވެފައިވާ ކަމަށް ވެސް ޝަފީއު ވިދާޅުވި އެވެ. ހއ. އަތޮޅުގައި ހުރި އެތައް ބިނާއަކަށް އަޅާނުލެވި ހުރުމުގެ ސަބަބުން އެތަންތަނުގެ "ކުލަ އާއި އަސަރާއި ވަސް" ފިލަން ގާތްވެފައި ކަމަށް އޭނާ ވިދާޅުވި އެވެ.\nހެންވޭރު ހުޅަނގު ދާއިރާގެ މެމްބަރު ހަސަން ލަތީފު ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުގައި ވަކި މަޝްރޫއެއް ގޮތަށް ރޭވިގެން ގައުމުގެ ތަރިކަ ހަލާކުކޮށްލަން މަސައްކަތް ކުރެއްވި ކަމަށެވެ.\nމިހާރު ހުށަހެޅިފައިވާ ބިލަކީ ވަރަށް ވެސް މުހިއްމު ބިލެއް ކަމަށާއި ކުރީގެ ސަރުކާރާ ހިލާފަށް މި ސަރުކާރު އޮތީ ރާއްޖޭގެ ތަރިކަ އާއި ސަގާފަތާއި އާދަކާދަތަކާއި އާސާރުތައް ހިމާޔަތް ކުރަން ތައްޔާރަށް ކަމަށް އޭނާ ވިދާޅުވި އެވެ.\n"އަޅުގަނޑުމެން ސަގާފީ ތަރަކަ އާއި އާދަކާދަތައް އެ ހުރި ގޮތަށް ފެންނާނެ ހެން އަންނަން އޮތް ޖީލުތަކަށް ފޯރުކޮށްދެވޭނެ. މަޖިލިހުން މިކަން ކުރާނެ ކަމާ މެދު ކުޑަ ވެސް ޝައްކެއް ނުކުރަން،" ހަސަން ވިދާޅުވި އެވެ.\nވައިކަރަދޫ ދާއިރާގެ މެމްބަރު ހުސެއިން ޒިޔާދު ވިދާޅުވީ އާސާރުތައް އާސާރަށް ވަނީ އެ ހުންނަ ތަނެއްގައި ހުރީމައި ކަމަށެވެ. ނަމަވެސް މިއަދު ރާއްޖޭގައި ތަރިކައިގެ ގޮތުގައި ފާހަގަވާ ގިނަ ވަސީލަތްތައް ވަނީ މާލެ އަށް "ޖަމާކޮށްފައި" ކަމަށް އޭނާ ވިދާޅުވި އެވެ.\nމިއަދުގެ ބަހުސްގައި ބައެއް މެމްބަރުން ވަނީ އެބޭފުޅުން ނިސްބަތްވާ އަތޮޅެއްގެ ބަހުރުވައިން ވެސް ވާހަކަ ދައްކަވާފަ އެވެ.\nމަޖިލިހުގައި މިހާރި އޮތް ސަގާފީ ތަރިކައިގެ ބިލްގައި އެ ތަކެތި ގިންތިކޮށް ދަފްތަރު ކުރާނެ އުސޫލެއް ކަނޑައަޅަން ވާނެ ކަމަށް ވަނީ ބުނެފަ އެވެ. އަދި ސަގާފީ ތަރިކަ ރައްކާތެރި ކުރުމަށް އެކިއެކި ފަރާތްތަކަށް އޮތް ޒިންމާތައް ވަނީ ބަޔާންކޮށްފަ އެވެ.ސަގާފީ ތަރިކައި އަށް އިހުމާލުވާ މީހުންނަށް އަޅާނެ ފިޔަވަޅުތައް ވެސް ބިލްގައި ވަނީ ބަޔާންކޮށްފަ އެވެ.\nމަޖިލިސް 2019 ހެރިޓޭޖް ތަރިކަ\nރާއްޖޭގައި ބޮން ހަދައިގެން ވައިގެ މަގުން ގޮއްވާލަން ރާވާފައިވޭ


SunOnline: Redwave in Male' gai delivery ge hidhumaiy fashaifi\nރެޑްވޭވްއިން މާލޭގައި ޑެލިވަރީގެ ހިދުމަތް ފަށައިފި\nޝަފްނާ ހުސައިން 26 Mar 2020, 13:23\nރެޑްވޭވް ހުޅުމާލެ ފިހާރަ --- ސަން ފޮޓޯ: މުހައްމަދު އަފްރާހް\nމިއަދުން ފެށިގެން، ރާއްޖޭގައި ފުޅާދާއިރާއެއްގައި ރީޓެއިލް ވިޔަފާރިކުރަމުންދާ ރެޑްވޭވުން މާލޭގައި ޑެލިވަރީ ކޮށްދިނުމުގެ ހިދުމަތް ފަށައިފިއެވެ.\nމިދިޔަ ހޮނިހިރު ދުވަހު ރެޑްވޭވުން ހުޅުމާލޭގައި ޑެލިވަރީގެ ހިދުމަތް ފަށާފައިވާއިރު، މިއަދު މެންދުރު 12 އިން ފެށިގެން މާލޭގައި ވެސް ޑެލިވަރީގެ ހިދުމަތް ފަށާފައިވާކަމަށް ރެޑްވޭވުން ބުންޏެވެ.\nރެޑްވޭވުން ބުނީ މިއަދު މެންދުރު މާލޭގައި ހިދުމަތް ފެށި ނަމަވެސް ކުރިއަށް އޮތްދުވަސްތަކުގައި ހެނދުނު 09:00 އިން ރޭގަނޑު 09:30 ހަމައަށް ކަސްޓަމަރުންގެ އޯޑަރުތަށް ބަލައިގަނެ ޑެލިވާކޮށްދޭ ގޮތަށް ހަމަޖެހިފައިވާ ކަމަށެވެ.\nޑެލިވަރީ ކޮށްދޭނީ 200 ރުފިޔާއިން މަތީގެ އޯޑަރުތައް ކަމަށާއި ކާބޯތަކެތީގެ އިތުރުން އާންމުކޮށް ބޭނުންކުރާ ހުރިހާ ސާމާނެއް ރެޑްވޭވްއިން ކަސްޓަމަރުންނަށް ޑެލިވާކޮށްދޭ ގޮތަށް ހަމަޖެހިފައިވާ ކަމަށް ރެޑްވޭވުން ބުންޏެވެ.\nޑެލިވަރީގެ ހިދުމަތް ހޯދަން ބޭނުން މާލޭގެ ކަސްޓަމަރުން ބޭނުންވާ އައިޓަމްތައް، ކަސްޓަމަރުގެ ނަމާއި، ގުޅޭނެ ނަމްބަރާއި، އެޑްރެސްގެ އިތުރުން ފައިސާ ދައްކަންބޭނުންވާ ގޮތް ޖެހުމަށްފަހު ރެޑްވޭވްގެ 9192299 ނަންބަރަށް ވައިބާ ކޮށްލުމުން، ވިޔަފާރުކުރި ތަކެތި ގެއަށް ގެންގޮސްދޭނެއެވެ.\nރެޑްވޭވުން ޑެލިވަރީގެ ހިދުމަތް ފަށާފައި ވަނީ ކޮރޯނާއިން ރައްކާތެރިވުމަށް ކަސްޓަމަރުން ގޭގައި ތިބުމަށް ބާރު އެޅުމުގެ ގޮތުންނެވެ.\nއެހެންކަމުން ވީހާވެސް ގިނަ ކަސްޓަމަރުން ޑެލިވަރީގެ ހިދުމަތް ހޯދައި، ގޭގައި މަޑުކޮށް ސިއްހީ މާހިރުންގެ އިރުޝާދުތަކަށް ބޯލަނބައި ފަރުދީ ޒިންމާ އަދާކުރަން ރެޑްވޭވުން އިލްތިމާސްކުރެއެވެ.


ސުއޫދު ސުޕްރީމް ކޯޓަށް ހާޒިރުކޮށް އިންޒާރު ދީފި\nކޯޓުތަކުގެ ހުރުމަތް ކެނޑުމުގެ އަމަލުތައް ހިންގަމުންދާ ކަމަށް ބުނެ ގާނޫނީ ވަކީލް ހުސްނުއްސުއޫދު މިއަދު ސުޕްރީމް ކޯޓަށް ހާޒިރުކޮށް، އިންޒާރު ދީފި އެވެ.\nNovember 02, 2016 8\nފިޔަވަޅު އެޅީ ކީއްވެ ކަމެއް ނޭނގެ: އަލީ ހުސެއިން\nދިވެހިރާއްޖޭގެ ކޯޓުތަކުގައި ވަކާލާތު ކުރުން ވަގުތީ ގޮތުން، ސުޕްރީމް ކޯޓުން މަނާކުރިއިރު އޭނާގެ ކުށެއް އަދި ފިޔަވަޅު އެޅި މައްސަލައެއް ވެސް އެނގިވަޑައިނުގަންނަވާ ކަމަށް ގާނޫނީ ވަކީލް، ކެންދޫ ދާއިރާގެ މެމްބަރު އަލީ ހުސެއިން ރޭ ވިދާޅުވެއްޖެ އެވެ.\nOctober 31, 2016 29\nސުއޫދާއި އަލީ ހުސެއިން ވަކާލާތު ކުރުން މަނާ ކޮށްފި\nކުރީގެ ބަންޑާރަ ނައިބު ހުސްނުއް ސުއޫދާއި ގާނޫނީ ވަކީލު އަދި ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިން ދިވެހިރާއްޖޭގެ ކޯޓުތަކުގައި ވަކާލާތު ކުރުން ވަގުތީ ގޮތުން، ސުޕްރީމް ކޯޓުން މިރޭ މަނާކޮށްފި އެވެ.\nމައުމޫންގެ ބާރުތައް އަތުލި މައްސަލަ ކޯޓަށް ހުށަހަޅަނީ\nOctober 27, 2016 42\nޝަރުއީ ނިޒާމަށް ފާޅުގައި ފާޑުވިދާޅުވެ ޓުވީޓެއް ކުރައްވަފާނެ އެވެ. ދިފާއުގައި ނުކުންނަވާފާނެ ކަމަށް ހީވެސް ނުކުރެވޭ ކަހަލަ ބޭފުޅުންގެ ހައްގުގައި ބަސް ވިދާޅުވެދާނެ އެވެ. ސިޔާސީ...\nސުއޫދު ހާޒިރުކުރީ ފޮޓޯއެއް އާންމުކޮށް ފާޑު ވިދާޅުވެގެން\nކުރީގެ ބަންޑާރަ ނައިބު ހުސްނުއްސުއޫދު މިއަދު ހައި ކޯޓަށް ހާޒިރުކުރީ އެ ކޯޓުން ތަފާތުކުރުން ގެންގުޅޭ ކަމަށް އޭނާ ވިދާޅުވެފައި ވާތީ އާއި ޕީޕީއެމްގެ އެތެރޭގައި އުފެދިފައިވާ މައްސަލައާ ގުޅޭ ގޮތުން ހައި ކޯޓަށް ހުށަހެޅި މައްސަލާގައި ހިމެނޭ ފަރާތްތަކާ އެކު އެ ކޯޓުގެ ރަޖިސްޓްރާ އިންނެވި ފޮޓޯއެއް އާންމުކުރުމުންނާއި ކޯޓާ ބެހޭ ގޮތުން...\nސުއޫދު ހައި ކޯޓަށް ހާޒިރުވާން އަންގައިފި\nވެރިކަން ކުރާ ޕީޕީއެމްގެ ރައީސް މައުމޫން އަބްދުލްގައްޔޫމްގެ ވަކީލުންގެ ޓީމުގައި ހިމެނިވަޑައިގަންނަވާ ހުސްނުއްސުއޫދު މާދަމާ ހައި ކޯޓަށް ހާޒިރުވާން އަންގައިފި އެވެ.\nOctober 23, 2016 41\nވެރިކަން ކުރާ ޕާޓީ، ޕީޕީއެމްގެ ޒިންމާތައް އެ ޕާޓީގެ މުސްތަޝާރު ރައީސް އަބްދުﷲ ޔާމީނާ ހަވާލުކުރަން ސިވިލް ކޯޓުން ކުރި ހުކުމް ދަމަހައްޓަން ހައި ކޯޓުން މިއަދު ކުރި ހުކުމް ސުޕްރީމް ކޯޓުގައި އިސްތިއުނާފް ކުރައްވާނެ ކަމަށް ޕީޕީއެމްގެ ރައީސް، މައުމޫން އަބްދުލްގައްޔޫމްގެ ވަކީލް ހުސްނުއްސުއޫދު މިއަދު ވިދާޅުވެއްޖެ އެވެ.\nOctober 21, 2016 33\n"މައުމޫނަށް ނޭނގި ހައި ކޯޓަށް ދިޔައީ ހައްގު ގެއްލުވާލަން"\nޕީޕީއެމް ހިންގުން ރައީސް އަބްދުﷲ ޔާމީނަށް ލިބޭ ގޮތަށް ކުރި ހުކުމް އިސްތިއުނާފް ކުރަން އަމިއްލަ މީހަކު ހައި ކޯޓަށް މައްސަލަ ހުށަހެޅީ އިސްތިއުނާފްގެ ހައްގު އެ ޕާޓީގެ ރައީސް މައުމޫން އަބްދުލްގައްޔޫމަށް ގެއްލުވާލުމަށް ކަމަށް މައުމޫންގެ ވަކީލް ހުސްނުއްސުއޫދު މިރޭ ވިދާޅުވެއްޖެ އެވެ.\nރާއްޖޭގެ ކޮންޓްރެކްޓާ ބެހޭ ގާނޫނާ ގުޅޭ ފޮތެއް ނެރެފި\nރާއްޖޭގެ ކޮންޓްރެކްޓާ ބެހޭ ގާނޫނާ ގުޅޭ ގޮތުން މޯލްޑިވްސް ލޯ އިންސްޓިޓިއުޓުން ފޮތެއް ނެރެފި އެވެ.\nނާޒިމްގެ މައްސަލަ މުރާޖައާ ކުރުމަށް ކޯޓުގައި އެދިއްޖެ\nކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމްގެ ކޮޓަރިން ހަތިޔާރު ފެނުނު މައްސަލާގައި ފުލުހުން ތައްޔާރު ކުރި ޑީއެންއޭ ރިޕޯޓު މުރާޖައާ ކޮށްދިނުމަށް އެދިވަޑައިގެން ނާޒިމްގެ ވަކީލު ހުސްނުއް ސުއޫދު ސުޕްރީމް ކޯޓަށް މިއަދު ހުށަހަޅުއްވައިފި އެވެ.\nJune 28, 2016 22\nނާޒިމަށް ދޮރުތައް ބަންދު އެކަމަކު ޝައްކުތަކުން ފުރިފައި\nއޭނާ ދިރިއުޅުއްވާ އެޕާޓްމެންޓުން ބަޑިއެއް ފެނުނު މައްސަލަ ސާބިތުވެ މުހައްމަދު ނާޒިމްގެ މައްޗަށް 11 އަހަރުގެ ހުކުމެއް އިއްވިތާ އަހަރެއްހާ ދުވަސް ފަހުން، އެ ބަޑިން ކުރީގެ ނައިބު ރައީސް އަހްމަދު އަދީބްގެ ޑީއެންއޭ ފެނުނު ކަން ފުލުހުން ޔަގީންކޮށް ދިނުމުން އެތައް ބައެއްގެ ހިތުގައި މިހާރު ވަނީ، ނާޒިމްގެ ހުކުމާ މެދު، ޝައްކު އުފެދިފަ...\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ކޮޓަރިން ފެނުނު ފިސްތޯލައިން ފެނުނު ޑީއެންއޭ އާއި ކުރީގެ ނައިބު ރައީސް އަހުމަދު އަދީބުގެ ޑީއެންއޭ ދިމާވެފައިވާ ކަމަށާއި އެކަމުގެ އަޑީގައި ހުންނެވީ އަދީބު ކަން ފުލުހުންގެ ތަހުގީގަށް މިހާރު ސާބިތުވެފައިވާ ކަމަށް ނާޒިމްގެ ވަކީލް ހުސްނުއްސުއޫދު މިރޭ ވިދާޅުވެއްޖެ އެވެ. ނާޒިމްގެ...\nJune 19, 2016 41\nއާ ހެކިތަކެއް، ނާޒިމްގެ ޝަރީއަތް ޝައުގުވެރި ދިމާއަކަށް\nކުރީގެ ޑިފެންސް މިނިސްޓަރު މުހައްމަދު ނާޒިމް ދިރިއުޅުއްވި ކޮޓަރިން ފިސްތޯލައަކާއި ތިން ވަޒަން ފެނުނު މައްސަލައިގެ އިސްތިއުނާފުގެ ޝަރީއަތް ސުޕްރީމް ކޯޓުގައި މިިހާރު ފަށާފައިވާއިރު، ފެންނަނީ ވަރަށް ޝައުގުވެރި އަދި ހައިރާންވާ ކަހަލަ ވާހަކަތަކެކެވެ. ކްރިމިނަލް ކޯޓުގަ އާއި ހައި ކޯޓުގައި އޮތް ޝަރީއަތްތަކުގައި ނުއިވޭ ކިތަންމެ ގިނަ...


Kihaadhoo council 2nd football Tournament 2019 hukuru dhuvahu fashanee\nއަޙްސަނު އަޙްމަދު | 29 އޮކްޓޯބަރ 2019\nބ.ކިހާދޫ ކައުންސިލުން އިންތިޒާމް ކޮށްގެން ބާއްވާ " ކިހާދޫ ކައުންސިލް ދެވަނަ ފުޓްބޯޅަ ޓޯނަމަންޓް 2019" ނޮވެމްބަރ 1 ގައި ކުރިއަށް ގެންދިއުމަށް ނިންމައިފިއެވެ.\nހަމައެކަނި ކިހާދޫ ޓީމްތަކައް ބައިވެރިވެވޭ މިމުބާރާތުގައި ޖުމުލަ ފަސްޓީމް ވާދަކުރާއިރު މުބާރާތް ކުރިޔަށް ދާނީ ކިހާދު ފުޓްބޯޅަ ދަނޑުގައެވެ. ކޮންމެ ޓީމްއަކަށްވެސް ރަށުން ބޭރު ތިން ކުޅުން ތެރިން ޓީމްގައި ހިމެނޭއިރު އެއްފަހަރާ ތިން ކުޅުން ތެރިނަށް ކުޅެންވެސްއެރޭނެވެ.\nނޮވެމްބަރ 1 ކުން ނޮވެމްބަރ 14 ކުރިއަށް ދާ މިމުބާރާތުގައި ވާދަކުރާ ޓީމް ތަކަކީ ސަތަރި ، ކެޓަގަރީ، ބަށްޕޮޅި، ދޯކާ އަދި މާހޯރައެވެ. ހަވީރު 16:00 ގައި މުބާރާތުގެ ހުރިހާ މެޗެއް ކުޅުމަށް ހަމަ ޖެހިފައިވާއިރު ފުރަތަމަ މެޗުގައި ބައްދަލް ކުރާނީ ސަތަރި އާއި ކެޓަގރީއެވެ.


ސާފު ހަކަތައިގެ މަގުޗާޓު (2018 – 2025) އެކުލަވައިލުމުގެ ބައްދަލުވުމެއް ބާއްވައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ސާފު ހަކަތައިގެ މަގުޗާޓު (2018 – 2025) އެކުލަވައިލުމުގެ ބައްދަލުވުމެއް ބާއްވައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nސާފު ހަކަތައިގެ މަގުޗާޓު (2018 – 2025) އެކުލަވައިލުމުގެ ބައްދަލުވުމެއް ބާއްވައިފި\n14 މެއި 2018 ކްލައިމެޓް ޗޭންޖް, އެނަރޖީ, އެނަރޖީ އޮތޯރިޓީ ޙިއްސާކުރެއްވުމަށް\nސަރުކާރުގެ މެނިފެސްޓޯގައި ހިމެނޭ ސާފު ހަކަތައިން އިޤްތިޞާދީ ފައިދާ އިތުރުކުރުމުގެ ވަޢުދުގެ ތެރެއިން ހަކަތައިގެ މަގުޗާޓެއް އެކުލަވައިލުމުގެ މަސައްކަތް، އޭޝިއަން ޑިވެލޮޕްމަންޓް ބޭންކާއި ގުޅިގެން މިނިސްޓްރީ އޮފް އެންވަޔަރަންމަންޓް އެންޑް އެނަރޖީ އިން ދަނީ ކުރަމުންނެވެ. މި މަގުޗާޓު އެކުލަވައިލުމަށްޓަކައި ރާއްޖޭގެ ހަކަތައިގެ ދާއިރާ ހިންގައި ތަރައްޤީ ކުރުމަށް މިހާތަނަށް ހެދިފައިވާ ސިޔާސަތުތަކާއި، ރޭވުންތަކާއި އަދި މަގުޗާޓުތައް ވަނީ މުރާޖަޢާ ކުރެވިފައެވެ. ހަމަ އެއާއެކު މިހާތަނަށް އައި އިރު މި ސިޔާސަތުތަކުގެ ލަނޑުދަނޑިތައް ޙާޞިލުވެފައިވާ މިންވަރު ވަނީ ދެނެގަނެވިފައެވެ. މީގެ އިތުރުން މިފަހަރު އެކުލަވައިލެވޭ މަގުޗާޓަށް ބައިނަލްއަޤުވާމީ މާހިރުންގެ ފަންނީ ލަފާ ވެސް ވަނީ ހޯދާފައެވެ. މިކަންތައްތަކަށް ރިޢާޔަތްކޮށް އެކުލަވައިލެވުނު ސާފު ހަކަތައިގެ މަގުޗާޓު (2018 – 2025) ގެ އެންމެ ފަހުގެ ދެލިކޮޕީ ސަރުކާރުގެ މުޢައްސަސާތަކާއި، ހަކަތައިގެ ދާއިރާއާ ގުޅުންހުރި އަމިއްލަ ފަރާތްތަކާ ހިއްސާކޮށް މަޝްވަރާކުރުމަށްޓަކައި އެއް ދުވަހުގެ މަސައްކަތު ބައްދަލުވުމެއް ހޮޓެލް ޖެންގައި ބާއްވައިފިއެވެ.\nމި ބައްދަލުވުމުގައި ރާއްޖޭގައި ހަކަތަ އުފައްދާ ޚިދުމަތް ފޯރުކޮށްދޭ ފަރާތްތަކާއި، ސަރުކާރުގެ ގުޅުންހުރި މުއައްސަސާތަކުގެ އިތުރުން ހަކަތައިގެ ދާއިރާ ތަރައްޤީކޮށް ކުރިއެރުވުމަށް މަސައްކަތް ކުރާ އަމިއްލަ ބައެއް ކުންފުނިތަކުންވެސް ބައިވެރިވިއެވެ. މި ބައްދަލުވުމުގައި މި މަގުޗާޓުގައިވާ މައުލޫމާތު މަޝްވަރާކޮށް އިތުރު ޚިޔާލުތައް ހިމެނުމަށް ކަމާ ގުޅުންހުރި ފަރާތްތަކާއެކު ވަނީ މަޝްވަރާ ކުރެވިފައެވެ.\nސާފު ހަކަތައިގެ މަގުޗާޓު (2018 – 2025) އެކުލަވައިލުމުގެ މަޤްސަދަކީ ދިވެހިރާއްޖެ ތެލުގެ މައްޗަށް ބަރޯސާވެފައިވާ މިންވަރުގެ 70 އިންސައްތަ ސާފު ހަކަތައަށް ބަދަލު ކުރުމަށް ގެންނަންޖެހޭ ކަންކަމަށް މަގުދައްކުވައިދިނުމާއި، ދިވެހިރާއްޖޭގެ މާހައުލަށް އެންމެ އެކަށޭނަ ޒަމާނީ ވަސީލަތްތައް ބޭނުންކޮށްގެން ދެމެހެއްޓެނިވި ގޮތުގައި ސާފު ހަކަތަ މުޅި ރާއްޖެއަށް ފޯރުކޮށްދޭނެ ނިޒާމެއް ޤާއިމު ކުރުމަށް އަޅަންޖެހޭ ފިޔަވަޅުތައް އެޅުމަށް އެހީތެރިވެދިނުމެވެ. އަދި މިއީ ދިވެހިރާއްޖޭގައި މިފަދަ ނިޒާމެއް ޤާއިމުކުރުމަށްޓަކައި މަގުޗާޓެއް އެކުލަވައިލެވޭ ފުރަތަމަ ފަހަރެވެ.


ފުވައްމުލަކުގައި ވާލުގެ އުދަގުލުން ސަލާމަތްވާ އާލާތެއް ޓެެސްޓު ކުރަނީMikal News\nވާލުގެ އުނދަގުލުން ސަލާމަތްވުމަށް ބޭނުންކުރާ އަލްޓްރާ ސޮނިކް އާލާތް މަސައްކަތް ކުރާ ގޮތް. ގްރެފިކްސް : ޝިހާބު\n28 އޯގަސްޓް 2015, 22:14 |\nގިނަ އަދަދަކަށް ދަނޑުވެރިކަމުގެ މަސައްކަތްކުރާ ފުވައްމުލަކުގައި ފަހަކަށް އައިސް ވާލުގެ އުނދަގޫ ވަރަށް ބޮޑުވެފައި ވާތީ ވާލުގެ އުނދަގުލުން ސަލާމަތް ކުރުމަށް “އަލްޓްރާ ސޮނިކް” އާލާތެއް ޓެސްޓް ކުރުމަށް އެގްރިކަލްޗަރަށް މިނިސްޓްރީން ނިންމައިފިއެވެ.\nފިޝަރީޒް އެންޑް އެގްރިކަލްޗަރ މިނިސްޓަރ ޑރ. ޝައިނީ ފުވައްމުލަކަށް ކުރެއްވި ދަތުރުފުޅަށް ފަހު މީޑިއާއަށް މައުލޫމާތު ދެއްވަމުން ވިދާޅުވީ ވާލުގެ އުނދަގުލުން ސަލާމަތްވުމަށް ދުނިޔޭގެ އެހެން ގައުމުތަކުގައި ވެސް ބޭނުންކުރާ އަލްޓްރާ ސޮނިކް ބެޓް ރިމޫވަލް ޑިވައިސް ރާއްޖޭގައި ފުރަތަމަ ޓެސްޓްކުރާ ރަށަކަށް ފުވައްމުލައް ވެގެން ދާނެކަމަށެވެ.\nނަމަވެސް މިކަން ފަށާނެ ވަކި ދުވަހެއް މިނިސްޓރީން އަދި ހާމަކޮށްފައެއް ނުވެއެވެ.\nފުވައްމުލަކަކީ ކުރިން އެއްވެސް ވަރަކަށް ވާ ދިރިއުޅުނު ރަށެއް ނޫނެވެ. އެއާއެކު މޭވާގެ ބާވަތްތައް ގަސްގަހުގައި ދޮންވެ ފައްކާވެފައި ކުރިން ގިނަ އަދަދަކަށް ހުރިކަމުގައި ވިޔަސް މިހާރު އެއީ ވަރަށް ނާދިރުކަމެކެވެ. ރަށުގައި ހައްދާ މޭވާ ގަސްތަކުގައި މޭވައެއް ކިރިޔާ “ހަރުވާއިރަށް” ވާލު އޮންނަނީ އެއެއްޗެއް ކާލާފައި ކަމަށް ބުނެ ފުވައްމުލަކުގެ ގިނަ ބަޔަކު އަންނަނީ ޝަކުވާ ކުރަމުންނެވެ.\n“އަލްޓްރާ ސޮނިކް ބެޓް ބްލާސްޓަރ” އަކީ ވާ މުއާސަލާތު ކުރާ ގޮތް ބަލައިގެން އުފައްދާފައިވާ އާލާތެކެވެ. އެއާލާތުގައި ބޭނުންކުރާ “ސޯނާ” ސިސްޓަމުން ވާލުން ފޮނުވާ އަޑުގެ ސިގްނަލްތައް (ސައުންޑް ވޭވްސް) އެކި ގޮތްގޮތަށް ބުރުއްސާލައެވެ. އެއާއެކު އަނބުރާ ވާލަށް ލިބެން ޖެހޭ ސިގުނަލް އެކަށީގެންވާ މިންވަރަށް ނުލިބި ކާނާ ހޯދަން އުނދަގޫވެގެން އެއުޅޭ ހިސާބެއް ދޫކޮށް ދާންޖެހެއެވެ.\n2001 ވަނަ އަހަރުން ފެށިގެން ބޭނުންކުރަމުން އަންނަ މިއާލާތަކީ %100 ކާމިޔާބު އެއްޗަކަށް ނުވިޔަސް، ފާއިތުވި5އަހަރުގެ ނަތީޖާއިން ދައްކާ ގޮތުން %92 ކާމިޔާބު ކަމަށް މިއާލާތް އުފައްދާ ކެނެޑާގެ ކުންފުންޏަކުން ހާމަކުރެއެވެ.\nނަމަވެސް މިހާތަނަށް މިއާލާތް ބޮޑަށް ޓެސްޓް ކުރެވިފައި ވާނީ ގޭގޭގައެވެ. ގެއަށް އަންނަ ވާލުތައް ނާންނަ ގޮތަށް ހެދުމަށެވެ. އެކަމަކު ގޯތިތެރޭގައި ގަސް އިނަދައިގެން ހައްދާ ބަގީޗާތަކުގައި ވެސް މިހާރު މި އާލާތް އަންނަނީ ބޭނުކުރަމަުންނެވެ.\nޑީސީ ކަރަންޓް އެޑަޕްޓަރަކުން ނުވަތަ ސީ ސައިޒުގެ ބެޓަރީގައި ވެސް މިއާލާތް ބޭނުންކުރެވެއެވެ.


Maduvvari ah self service banking ge hidhumaiy | Fainu Online\nމަޑުއްވަރީއަށް ސެލްފް ސާވިސް އޭޓީއެމްގެ ހިދުމަތް\nއިބްރާހިމް ފަހީމް 28 ފެބްރުއަރީ 2022, ހޯމަ, 23:01\nބީއެމްއެލްއިން ރ. މަޑުއްވަރީގައި ސެލްފް ސާވިސް އޭޓީއެމްގެ ހިދުމަތް ތައާރަފު ކޮށްފިއެވެ.\nމަޑުއްވަރީގައި މި ހިދުމަތް ތައާރަފްކުރުމާއެކު އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ޖަމާ ކުރުމާއި، ފައިސާ ދެއްކުމާއި، ޓްރާންސްފާ ކުރުމުގެ ހިދުމަތް އެ ރަށުން ލިބޭނެއެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ މަޑުއްވަރީގައި ހުޅުވި އޭޓީއެމް ސެންޓަރުން ދައްކުވައިދެނީ އަތޮޅު ތެރޭގައި ފަސޭހަކަމާއެކު ހިދުމަތް ފޯރުކޮށްދިނުމާއި ބޭންކިން ހިދުމަތް ފުޅާކުރުމަށް ބޭންކުން ކުރަމުންދާ މަސައްކަތް ކަމަށެވެ.\n"އަޅުގަނޑުގެ އުއްމީދަކީ ކުރިއަށް އޮތް ހަފްތާތަކުގެ ތެރޭގައި އަޅުގަނޑުމެންގެ އޭޓީއެމް ވިއުގަ އަށް އޭޓީއެމް އިތުރުކުރެވިގެން ދިޔުން. އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކަށް މި ހިދުމަތުގެ ސަބަބުން، މަންފާކުރާނެ." ޓިމް ސޯޔާ ވިދާޅުވިއެވެ.\nމަޑުއްވަރީއާއި އެކު ރ. އޮތޮޅުގެ ފަސް ރަށެއްގައި މިހާރު ސެލްފް ސާވިސް އޭޓީއެމް ހިދުމަތް ލިބެއެވެ. އޭގެ ތެރޭގައި އުނގޫފާރު، މީދޫ، އަލިފުށި، ދުވާފަރު އަދި މަޑުއްވަރީ ހިމެނެއެވެ.\nއިތުރު ލިޔުންތައް ރ. މަޑުއްވަރި ބޭންކް އޮފް މޯލްޑިވްސް\nރ. އަތޮޅުގެ5ރަށެއްގެ ލޭންޑްޔޫސް ޕްލޭން ހަދަން ބަޔަކާ ހަވާލުކޮށްފި\nމަޑުއްވަރީގައި ކަރަންޓް ނެތި5ގަޑިއިރު، އަދިވެސް ބޮޑުބައެއް އަނދިރީގައި\nއިނގުރައިދޫގައި ބީއެމްއެލްގެ އޭޓީއެމްއެއް ބަހައްޓަނީ\nޖާގައިގެ ދަތިކަން ހައްލުކުރުމަށް މީދޫގައި އެސްޓީއޯގެ އާ ބޭސްފިހާރައެއް ހުޅުވައިފި\nމާލެއިން ލިބޭ އަގުގައި އޭސީ ބައްލަވައިގަތުމަށް ގުޅަންވީ ސެޓްކޫލްއަށް


ދެ ފަރާތުން ވާހަކަ ދައްކައިގެން އެއްބަސްވާ ގޮތަކަށް.\nމަތީ ސާނަވީ އިމްތިޙާނަކުން2މާއްދާއިން ދަށްވެގެން "އީ" ގްރޭޑް ލިބިފައިވުމާއެކު، އޭގެ އިތުރުން ހަޔަރ ސެކެންޑްރީ ސްކޫލް ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން ނުވަތަ،\nއެޑޯބް ޕްރިމިއަރ ސީ.ސީ، ފޮޓޯ ޝޮޕް ސީ.ސީ، އަދި އިންޑިޒައިން ސީ.ސީ އެކަށީގެންވާ ފެންވަރަށް ބޭނުން ކުރަން އެނގުން.\nއެޕް.އޭ.އެމް އިން ހިންގާ އެކި އެކި ފުޓްބޯޅަ ހަރަކާތްތަކުގައި މެޗް އޮފިޝަލުންނަށް ބޭނުންވާ މަލްޓިމީޑިއާ މެޓީރިއަލް ތައްޔާރުކުރުން.\nޕްރޮމޯޝަނަލް ވީޑިއޯ ތައްޔާރު ކުރުން.\nލީފްލެޓް / ބްރޯޝާ / ބުކްލެޓް ފަދަ ތަކެތި ޑިޒައިންކޮށް ތައްޔާރު ކުރުން.\nޕަވާރ ޕޮއިންޓް ޕްރެޒެންތޭޝަން ތައްޔާރުކުރުން.\nމަޢުލޫމާތު އެއްކުރުމަށް ބޭނުންވާ ފޯމް ނުވަތަ ޓެމްޕްލޭޓް އޮފީސް އެޕްލިކޭޝަން ބޭނުންކޮށްގެން ތައްޔާރުކުރުން.\nމަޤާމަށް ނުހޮވޭ ކެންޑިޑޭޓުންނަށް ސިޓީ ފޮނުވޭނީ އިންޓަވިއުކޮށް ނިމުމަށް ފަހުގައެވެ.މިމަޤާމަށް ހޮވޭ މުވައްޒަފަކު މަސައްކަތް ކުރައްވަން ޖެހިވަޑައިގަންނަވާނީ 08:00 އިން 15:00 އަށެވެ.\n08 އޮގަސްޓް 2019 މެންދުރު 12:00 ގެ ކުރިން، ހުރިހާ ޑޮކިއުމަންޓެއް ފުޓްބޯޅަ އެސޯސިއޭޝަން އޮފް މޯލްޑިވްސްގެ އީމެއިލް ކޮށްދެއްވުން އެދެމެވެ. އީމެއިލް: [email protected]\n1 އޮގަސްޓް 2019\nސުންގަޑި: 08 އޮގަސްޓް 2019 1200


"Fenvaruge Gothun Balaairu Argentina Ah Vureh Belgium Molhu" - Vaguthu\n"ފެންވަރުގެ ގޮތުން ބަލާއިރު އާޖެންޓީނާ އަށްވުރެ ބެލްޖިއަމް މޮޅު"\nފެންވަރުގެ ގޮތުން ބަލާއިރު އާޖެންޓީނާ އަށްވުރެ ބެލްޖިއަމް މޮޅު ކަމަށް ޕެނަމާ ޓީމުގެ ހެނާން ޑާރިއޯ ގޮމޭޒް ބުނެފިއެވެ.\nވޯލްޑް ކަޕްގެ ފުރަތަމަ މެޗުގައި މިރޭ ބެލްޖިއަމްއާ ދެކޮޅަށް ޕެނަމާ އިން ނިކުންނައިރު ބެލްޖިއަމް ޓީމަކީ މަޝްހޫރު ގިނަ ހުނަރުވެރި ކުޅުންތެރިން ހިމެނޭ ޓީމެކެވެ. އޭގެތެރޭގައި ޕްރިމިއާ ލީގުގައި މޮޅު ކުޅުމެއް ދައްކަމުން އަންނަ އެޑެން ހަޒާޑް އާއި ކެވިން ޑެ ބްރައިނާގެ އިތުރުން ރޮމެލޫ ލުކާކޫ ހިމެނެއެވެ.\nވޯލްޑް ކަޕްގައި ވާދަކުރާ އެންމެ ވަރުގަދަ ޓީމުތަކުގެ ތެރޭގައި ބެލްޖިއަމް ހިމެނޭއިރު ދާދިފަހުން އައިސްލޭންޑުން ވަރުގަދަ އާޖެންޓީނާ މޮޅުވިޔަނުދީ ހިފަހައްޓާފައިވުމުން އެފަދަ ގޮތެއް ޕެނަމާ އަށް ވެސް ބެލްޖިއަމްއާ ދޭތެރޭ މިރޭ ހެދިދާނެ ކަމަށް ބައެއް ފަރާތްތަކުން ގަބޫލުކުރެއެވެ.\nއެކަމާ ގުޅޭގޮތުން ވާހަކަދައްކަމުން ޕެނަމާ ޓީމުގެ ކޯޗު ގޮމޭޒް ބުނީ މިރޭގެ މެޗުގައި ކޮންމެފަދަ ގޮތެއް ވެސް ވެދާނެ ކަމަށާއި ނަމަވެސް ފެންވަރުގެ ގޮތުން ބަލާއިރު އާޖެންޓީނާ އޮތީ ބެލްޖިއަމްއާ އެއް ހިސާބެއްގައި ނޫން ކަމަށެވެ.\n"އާޖެންޓީނާ އާއި އައިސްލޭންޑާއި ދެމެދު ނެތް މާބޮޑު ފަރަގެއް. އެކަމަކު އަހަރުމެންނާއި ބެލްޖިއަމްއާ ދެމެދު އެބައިން ވަރަށް ބޮޑު ފަރަގެއް. މިރޭގެ މެޗުގެ ފެވަރިޓުންނަކީ އަހަރުމެންނެއް ނޫން. އެކަމަކު ކޮންމެ ގޮތެއް ވެސް ހަމަވެދާނެ" ގޮމޭޒް ބުންޏެވެ.\nމިރޭގެ މެޗުގެ ފެވަރިޓުންނަށް ޕެނަމާ ނުވި ނަމަވެސް ރަނގަޅަށް ކަންތައްތައް ދާ ދުވަހެއްގައި ކޮންމެވެސް ކަމެއް އެޓީމަށް ވެސް ކުރެވިދާނެ ކަމަށާއި ކޮންމެ މެޗަކީ ވެސް ތަފާތު މެޗެއް ކަމަށްވެސް ގޮމޭޒް ބުންޏެވެ.\n"އަހަރުމެން މިރޭ ނިކުންނަނީ އާދަޔާ ހިލާފު ކުޅުންތެރިން ތިބި އަދި މޮޅެއް ކޯޗެއް ހުރި ޓީމަކާއި ދެކޮޅަށް. ބެލްޖިއަމް އަކީ މި މުބާރާތުގެ ފެވަރިޓުންގެ ތެރޭގައި ވެސް ހިމެނޭ ޓީމެއް. އެކަމަކު ފުޓްބޯޅައިގައި ކޮންމެ ގޮތެއް ވެސް ހަމަ ވެދާނެ. ކޮންމެ ނަތީޖާ އެއްވެސް ހަމަ ނިކުމެދާނެ. ވޯލްޑް ކަޕްގައި ކުޅުމުގެ ފުރުސަތު ލިބުމަކީ ޝަރަފެއް. އަހަރުމެން ބޭނުންވަނީ މުސްތަގުބަލުގައި ވޯލްޑް ކަޕްގައި ވާދަކުރާ ޕެނަމާގެ ޓީމުތަކަށް ނަމޫނާއެއް ދައްކަން" ގޮމޭޒް ބުންޏެވެ.\nގްރޫޕް ޖީގައި ހިމެނޭ ބެލްޖިއަމް އާއި ޕެނަމާ ބައްދަލުކުރާ މެޗު ފަށާނީ މިރޭ ރާއްޖެގަޑިން 8 ޖަހާއިރުއެވެ.\nޖޫން 18, 2018 15:13\nފެންވަރުގެ ގޮތުން ބަލާނަމަ އާޖެންޓިީނާ މި ދުނިޔޭގެ އެހެން އެއްވެސް ގައުމަކަށް ވުރެން ﷲ އިރާދަކުރެއްވިއްޔާ މޮޅު.


Asadhulla ah aniyaave Maziya undhagoo haalathakah\nއަސަދުﷲއަށް އަނިޔާވެ، މާޒިޔާ އުނދަގޫ ހާލަތަކަށް\nމާޒިޔާގެ ކެޕްޓަން އަސަދުﷲ އަބްދުﷲ --- ފޮޓޯ: މާޒިޔާ\nކެޕްޓަން އަސަދުﷲ އަބްދުﷲ އަށް އަނިޔާވެ، ސީޒަންގެ މުހިންމު ހިސާބެއްގައި މާޒިޔާ އުނދަގޫ ހާލަތަކަށް ވެއްޓިއްޖެ އެވެ.\nއޭއެފްސީ ކަޕްގެ ޕްލޭއޮފް ބުރުގައި، މިދިޔަ ބުދަ ދުވަހު މާލޭގައި ކުޅުނު މެޗުގެ 10 މިނެޓް ކުޅެވުނު ތަނުން އަސަދުﷲ އަށް އަނިޔާވެގެން ބަދަލު ކުރަން ޖެހުނެވެ. މާޒިޔާގެ އޮފިޝަލަކު ބުނީ އަސަދުﷲގެ ކަނާތު ފައިގެ ކަކުލު ހުޅުގެ ލިގަމެންޓަށް އަނިޔާވެފައިވާ ކަމަށެވެ. އެ އެ އަނިޔާއިން ރިކަވާވެ އޭނާއަށް ކުޅުމުގެ ތެރެއަށް އާދެވޭނެ ކަމަށް ލަފާ ކުރެވޭނީ ހަތް މަސް ފަހުން ކަމަށް އޮފިޝަލް ބުންޏެވެ.\nދެހާސް ސަތާރަ ވަނަ އަހަރުގެ ސީޒަންގެ މެދުތެރެއިންވެސް ހަމަ އޭނާގެ ކަނަތުފައިގެ ކަކުޅުހުޅުގެ ލިގަމެންޓަށް އަނިޔާވި އެވެ. އޭރު އޭނާ އަށް ކުޅުމުގައި ބައިވެރި ވެވުނީ އަށް މަސް ދުވަހަށް ފަހު އެވެ.\nއަސަދުﷲ އަކީ ގައުމީ ޓީމުގެވެސް އެންމެ މުހިންމު އެއް ސްޓައިކަރެވެ. އޭނާގެ އަނިޔާގެ ސަބަބުން ސެޕްޓެމްބަރު މަހު ބާއްވާ ސާފް ޗެމްޕިއަންޝިޕްގައިވެސް އޭނާ ނުކުޅެވޭނެ އެވެ. މާޒިޔާގެ ފޯވަޑުންގެ ތެރެއިން އަނިޔާގެ މައްސަލަ ކުރިމަތި ވެފައިވަނީ އަސަދުﷲ އަށް އެކަންޏެއް ނޫނެވެ. ހަސަން ނާއިޒު (ދާދު) އަށްވެސް ކުރިމަތިވި އަނިޔާ އާ ގުޅިގެން އޭނާ ހުރީ ކުޅުމާ ދުރުގަ އެވެ. މިދިޔަ އަހަރުގެ ސެޕްޓެމްބަރު މަހުން ފެށިގެން، މާޒިޔާގެ މިޑްފީލްޑާ އިބްރާހިމް ވަހީދު ހަސަން ވެސް ވަނީ އަނިޔާގެ މައްސަލަތައް ވަނީ ކުރިމަތި ވެފަ އެވެ.\nސެޕްޓެމްބަރު މަހު ގުއާމް އާއި ޗައިނާ އާ ދެކޮޅަށް ކުޅެން ގައުމީ ޓީމު ތައްޔާރީތައް ލަންކާގައި ކުރިއަށް ދިޔަ ދުވަސް ވަރު، ހދ. ނޮޅިވަރަންފަރުން ފުރައިގެން އެއަތޮޅު ހަނިމާދުއަށް ދަތުރު ކުރި ލޯންޗެއް ބަންޑުން ޖަހާލައި، އިއްބެގެ އާއިލާގެ ފަސް މެންބަރުން މަރުވި ހާދިސާއަށް ފަހު، ގައުމީ ޓީމުގެ ކެމްޕް ދޫކޮށް އޭނާ މާލެ އައެވެ. އޭގެ ފަހުން އަނިޔާގައި ގިނަ ދުވަސްތަކެއް ވަންދެން ހޭދަ ކުރުމަށް ފަހު އޭނާ ކުޅުމުގެ ތެރެއަށް ނުކުތީ މިދިޔަ ޑިސެމްބަރު މަހު އެވެ. ޖަނަވަރީ މަހު އަނެއްކާވެސް އިއްބެއަށް އަނިޔާވި އެވެ.\nމާޒިޔާގެ ކޯޗް މަރުޔާން ސެކްލޮވްސްކީ ބުނީ، ބިދޭސީ ފޯވަޑް ކޯނޭލިސް ސްޓްވާޓްގެ ކަކުލަށްވެސް ކޮންމެވެސް ވަރަކަށް އަނިޔާ ވެފައިވާ ކަމަށެވެ. މުހިންމު ހަތަރު ކުޅުންތެރިންނަށް އަނިޔާ ވެފައިވާއިރު، އޭފްސީ ކަޕް ޕްލޭފް ބުރުގެ ފަހު ލެގްގައި މާޒިޔާ މިއަންނަ ބުދަ ދުވަހު ނުކުންނާނީ ބެންގަލޫރު އެފްސީއާ ދެކޮޅަށް އެ ޓީމުގެ ދަނޑުގަ އެވެ. ޓީމަށް ކުރިމަތިވެފައިވާ މިހާލަތާ ބެހޭގޮތުން ސެކްލޮވްސްކީ ބުނީ، މިހާލަތު ސިފަ ކުރަންވެސް އޭނާއަށް އުނދަގޫ ކަމަށެވެ.\n"ކީކޭ އަހަރެން ބުނާނީ، އަހަރެމެންގެ ކެޕްޓަނަށް ސީރިއަސް އަނިޔާއެއް، އަދި އަހަރެމެންގެ އަނެއް ފޯވަޑް [ދާދު] ހުރީ އަނިޔާއެއްގައި، އިއްބެއަށް މިއަހަރު ކުރިމަތިވި އުނދަގޫ ހާލަތުން އަދިވެސް އަރައި ނުގަނެވޭ، ކޯނޭ ގެ ކަކުލަށްވެސް ކޮންމެވެސް ވަރަކަށް އަނިޔާވެފަ ވަނީ،" ބެންގަލުރުގެ މެޗަށް އިންޑިއާގައި ހުރެ މިއަދު އަވަސް އާ ވާހަކަ ދައްކަމުން ސެކްލޮސްކީ ބުންޏެވެ. "އަހަންނަށް އޮތީ ފުޓްބޯޅައިގައި މިހާލަތު ކުރިމަތިވާނެކަމާ އެއީ ފުޓްބޯޅައިގެ ބައެއް ކަމަށް ގަބޫލުކޮށްގެން އެހެން ހައްލު ތަކެއް ހޯދަން މަސައްކަތް ކުރުން، އަހަންނަށް ވީ އެންމެ ރަނގަޅަކަށް ހައްލު ހޯދަން މަސައްކަތް ކުރާނަން."\nފުރަތަމަ ލެގްގައި މާލޭގައި ކުޅުނު މެޗުން، މާޒިޔާ ވަނީ 2-1 ން ބެންގަލޫރު ބަލި ކޮށްފަ އެވެ. ބުދަ ދުވަހު ބެންގަލޫރުގެ ކަންޓީރަވާ ސްޓޭޑިއަމްގައި ކުޅޭ މެޗު ލަނޑެއް ނުވަދެ އެއްވަރު ކޮށްލިޔަސް މާޒިޔާ ގުރޫޕް ސްޓޭޖަށް ކޮލިފައި ވާނެ އެވެ.


COVID-19 aa gulhey enme fahuge mauloomaathu vazeerunge majileehaa hissaa kurahvaifi - AO News\nކޮވިޑް-19 އާ ގުޅޭ އެންމެ ފަހުގެ މަޢުލޫމާތު ވަޒީރުންގެ މަޖިލީހާ ޙިއްޞާކުރައްވައިފި\n21 ޖުލައި 2020 ވަނަ ދުވަހު ބޭއްވި ވަޒީރުންގެ މަޖިލީހުގެ ބައްދަލުވުމުގެ ތެރެއިން - ފޮޓޯ: ރައީސް އޮފީސް\nވިޑް-19 އާ ގުޅޭގޮތުން ސަރުކާރުން މިހާތަނަށް އަޅުއްވާފައިވާ ފިޔަވަޅުތަކާއި، މިހާރުގެ ޙާލަތާ ގުޅޭ އެންމެ ފަހުގެ މަޢުލޫމާތު ވަޒީރުންގެ މަޖިލީހާ މިއަދު ޙިއްޞާކުރައްވައިފިއެވެ.\nއެގޮތުން މި ރޯގާއާ ގުޅިގެން މިހާރު އަޅުއްވާފައިވާ ފިޔަވަޅުތަކާއި، ރޯގާގެ ޙާލަތަށް އަންނަ ބަދަލާ ގުޅިގެން އިތުރަށް ހަމަޖައްސަންޖެހޭ އެކިއެކި އިންތިޒާމުތަކާ ބެހޭގޮތުން މިއަދުގެ ވަޒީރުންގެ މަޖިލީހުގެ ބައްދަލުވުމުގައި މަޝްވަރާކުރެއްވިއެވެ.\nކޮވިޑް-19 އާއި ގުޅިގެން ރާއްޖެ ފުރަބަންދު ކުރުމަށްފަހު، ޕޮޒިޓިވް ކޭސްތައް މަދުވުމާއި ގުޅިގެން ފުރަބަންދަށް ވަނީ ލުއިތަކެއް ދީފައެވެ. އެހެންނަމަވެސް މިހާރު އަނެއްކާވެސް ދުވަހުން ދުވަހަށް ޕޮޒިޓިވްވާ މީހުންގެ އަދަދު ދަނީ ވަރަށް ބޮޑަށް އިތުރުވަމުންނެވެ. އަދި ބަލިން ރަނގަޅުވާ މީހުންގެ ނިސްބަތް ވަނީ ވަރަށް ބޮޑަށް ދަށްވެފަ އެވެ.\nއެގޮތުން މިހާތަނަށް ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު 3،044 އަށް އަރާފައިވާއިރު، މި ބައްޔަށް މި ވަގުތު 617 މީހަކު ފަރުވާ ހޯދަމުން އެބަދެއެވެ. އަދި 15 މީހަކު މި ބަލީގައި މަރުވެފައިވާއިރު، ބަލިން ރަނގަޅުވެފައި ވަނީ 2،397 މީހުންނެވެ.\nރައީސް ޞާލިޙްކެބިނެޓް މެމްބަރުންކޮރޯނާވައިރަސްކޮވިޑް-19ވަޒީރުންވަޒީރުންގެ މަޖްލިސްމިނިސްޓަރުން


COVID-19: Singapore Airline ge dhathuru thah 50 percent ah madhukoffi | Mihaaru\nސިންގަޕޯ އެއާލައިންގެ މަތިންދާ ބޯޓެއް---ފޮޓޯ:ހުސައިން ވަހީދު/ މިހާރު\nކޮވިޑް-19: ސިންގަޕޯ އެއާލައިންގެ ދަތުރުތައް 50 ޕަސެންޓަށް މަދުކޮށްފި\n18 މާޗް 2020 - 14:38\nއެ އާލައިނުން ބުނީ އެކި މަންޒިލްތަކަށް ކުރަމުން ައި ދަތުރުތައް މަދުކޮށް، އޭޕްރީލް މަހާ ހަމަޔަށް ދަތުރުތަކުގެ 50 ޕަސެންޓް މަދުކޮށްފައިވާ ކަމަށެވެ. މި ބަދަލު ގެނައީ ގައުމުތަކުން ގެންނަ ބޯޑާ ކޮންޓްރޯލް އުސޫލުތަކާއި ޓްރެވެލް ބޭންތަކާ ގުޅިގެންނެވެ.\nކޮވިޑް-19 ކޮންޓްރޯލްކުރަން ގައުމުތަކުން އެޅި ހަރުކަށި ފިޔަވަޅުތަކާ އެކު އެއާލައިންތަކުގެ ދަތުރުތައް ވަނީ ވަރަށް ބޮޑަށް މަދުވެފަ އެވެ.\n"ދަތުރުކުރާ މީހުންގެ އަދަދު ކުރު މުއްދަތެއްގެ ތެރޭގައި ވަރަށް ބޮޑަށް ވަނީ މަދުވެފައި. އަދި މިހާރު ދަތުރުކުރާ ހުރިހާ މަންޒިލްތަކަށް ޝެޑިއުލާ އެއްގޮތަށް ދަތުރުކުރުމަށް ކުންފުނި ވަނީ ނުކުޅެދިފައި،" އެ ކުންފުނީގެ ސީއީއޯ ގޯ ޗޫ ޕޯންގް ވިދާޅުވި އެވެ.\nއެ ކުންފުންޏަށް ކުރިމަތިވަމުންދާ ގެއްލުމުން އަރައިގަތުމަށް އިތުރު ހަރަދުތައް ކުޑަ ކުރުމަށް ވެސް ވަނީ ނިންމައިފަ އެވެ.\nމުޅި ދުނިޔޭގައި ދެ ލައްކައެއްހާ މީހުންނަށް ކޮވިޑް-19 ޖެހިފައިވެ އެވެ. ރާއްޖޭން ވެސް ވަނީ 13 މީހަކު މި ބައްޔަށް ޕޮޒިޓިވްވެފަ އެވެ.\nކޮވިޑް-19 ފެތުރޭތީ ދުނިޔޭގެ އެއާލައިން އިންޑަސްޓްރީ އަށް ލިބޭ ގެއްލުންތަކުން އަރައިގަތުމަށް މިވަގުތަށް ވެސް ގާތްގަނޑަކަށް 200 ބިލިއަން ޑޮލަރު ބޭނުންވާ ކަމަށް އިންޓަނޭޝަނަލް އެއާ ޓްރާންސްޕޯޓު އެސޯސިއޭޝަން އިން ބުނެފައިވެ އެވެ. އެ އެސޯސިއޭޝަނުން 290 އެއާލައިން ރިޕްރެޒެންޓް ކުރާ އިރު އެއާލައިންތަކުގެ ގާތްގަނޑަކަށް 113 ބިލިއަން ޑޮލަރުގެ އާމްދަނީ މަދުވާނެ ކަމަށް އަންދާޒާކުރެ އެވެ.\nއިތުރު ލިޔުންތައް ސިންގަޕޯ އެއާލައިންސް


Pakistan un Kashmir mahsala dhuniyeyge court ah hushahalhanee\nއިސްލާމްއާބާދު (އޯގަސްޓް 21) - ގާނޫނު އަސާސީން ކަޝްމީރަށް ދީފައިވާ ހާއްސަ އިމްތިޔާޒުތައް އިންޑިއާ އުވާލި މައްސަލަ އިންޓަނޭޝަން ކޯޓް އޮފް ޖަސްޓިސްއަށް ހުށަހަޅާނެކަމަށް އަވަށްޓެރި ޕާކިސްތާނުން ބުނެފި އެވެ.\nޖަންމު އަދި ކަޝްމީރުގެ ބައެއް ޕާކިސްތާނުން ކޮންޓްރޯލްކުރާއިރު، އިންޑިއާގެ ކޮންޓްރޯލްގެ ދަށުގައިއޮތް ސަރަހައްދަށް ލިއްބައިދީފައިވާ ހާއްސަ އިމްތިޔާޒުތައް ވަނީ އުވާލައިފަ އެވެ.\nއިންޑިއާގެ އެ ނިންމުމަކީ ސީދާ މުސްލިމުންނަށް އަމާޒުކޮށް ބައިނަލްއަގުވާމީ މުއާހަދާތަކާއި ގާނޫނުތަކާ ހިލާފު ނިންމުމެއްކަމަށް ޕާކިސްތާނުން ވަނީ ބުނެފަ އެވެ. އަދި އެކަމާ ގުޅިގެން އިންޑިއާއާއެކު ވިޔަފާރީގެ އިތުރުން ދަތުރުފަތުރުގެ ގުޅުން ވެސް ޕާކިސްތާނުން ވަނީ ކަނޑާލައިފަ އެވެ. އަދި ޕާކިސްތާނުގައި ހުންނަ އިންޑިއާ ސަފީރުވެސް ވަނީ އަނބުރާ ފޮނުވާލައިފަ އެވެ.\n"ކަޝްމީރު މައްސަލަ އިންޓަނޭޝަނަލް ކޯޓް އޮފް ޖަސްޓިސްއަށް ފޮނުވަން ވަނީ ނިންމާފައި،" ޕާކިސްތާނުގެ ފޮރިން މިނިސްޓަރު ޝާހު މަހުމޫދު ގުރެއިޝީ ދެއްވި އިންޓަވިއުއެއްގައި ވިދާޅުވި އެވެ.\nގުރެއިޝީ ވިދާޅުވި ގޮތުގައި އެ މައްސަލަ ބިނާކޮށްފައިވަނީ މުސްލިމުންގެ އާބާދީ ބޮޑު ކަޝްމީރުގެ ރައްޔިތުންގެ އިންސާނީ ހައްގުތަކަށް އިންޑިއާއިން އަރައިގަންނަމުންދާ ކަމުގެ މައްޗަށެވެ.\nއެ މައްސަލާގައި ކަޝްމީރުގައި ހަމަނުޖެހުން ހިންގަފާނެކަމުގެ ބިރަށް އިންޑިއާ ސަރުކާރުން ވަނީ އެ ސަރަހައްދަށް ގިނަ އަދަދެއްގެ ސިފައިން ފޮނުވުމުގެ އިތުރުން މުވާސަލާތީ ހިދުމަތްތައް ހިފަހައްޓައިފަ އެވެ. ނަމަވެސް، އެ ސަރަހައްދުގައި ގިނަ މީހުން ނުކުމެ މުޒާހަރާ ކުރަމުންދާއިރު، މިހާތަނަށް 2،300 އަށް ވުރެ ގިނަ މީހުން ހައްޔަރުކޮށްފައިވާކަމަށް ވެސް ބައެއް މީޑިއާ ރިޕޯޓުތައް ވަނީ ބުނެފަ އެވެ.


އިސްލާމް ދީނާއި އިންސާނީ ޙައްޤުތައް | #Dhiislam\nއިސްލާމް ދީނާއި އިންސާނީ ޙައްޤުތައް\n7 years ago |0comment| April 28, 2011 |\nދުނިޔޭގެ އެކި ކަންކޮޅުތަކުގައި މިހާރު އެންމެ ހަރު އަޑުން ދެކެވެމުންދާ ވާހަކައަކީ އިންސާނީ ޙައްޤުތަކުގެ ވާހަކައެވެ. ނަސްލީ އިމްތިޔާޒާއި ދީނީ ދެކެޅޮވެރިކަމުގެ އަނދިރިކަމުން ފަރުދީ ޝަޚުޞީ މިނިވަންކަމާއި ހަމަހަމަކަމުގެ ތެރެއަށް އިންސާނީ މުޖުތަމަޢު މި21ވަނަ ސައްތައިގައި ގެންދިއުމުގެ ވާހަކައެވެ. އިންސާނުންނަށާއި މުޖުތަމަޢުތަކަށް ޒާތީ މިނިވަންކަން ކަށަވަރުކޮށްދިނުމުގެ ވާހަކައެވެ. މިވާހަކަތަކުގެތެރެއިން އުފަންވެގެން އައި އަނެއްވާހަކައަކީ އިސްލާމް ދީނާއި އިންސާނީ ޙައްޤުތަކުގެ މަފްހޫމާ ތަޢާރުޟުވާ ވާހަކައެވެ. ފުށުއަރާ ވާހަކައެވެ.\nސުވާލަކީ މިޒަމާނުގެ އިންސާނީ ޙައްޤުތަކުގެ މަފްހޫމާއި އިސްލާމްދީނާ ހުރީ ކޮން ގުޅުމެއްތޯއެވެ؟ އިސްލާމް ދީނަކީ އަނިޔާވެރި، އިންސާނުންގެ ފަރުދީ ޙައްޤުތައް ނިގުޅައިގަންނަ ދީނެއްތޯއެވެ؟ ނުވަތަ އެދީނުގައި އިންސާނީ ޙައްޤުތަކަށް އެއްވެސްކަހަލަ އަހަންމިއްޔަތުކަމެއް ދީފައިނުވަނީތޯއެވެ؟ މިސުވާލުތަކުގެ ޖަވާބު ހޯދުމަށްޓަކައި އެދީނުގެ ޝަރުޢީ ޙުކުމްތައް ދިރާސާކުރުމަކީ ކުރުން ލާޒިމުކަމެކެވެ. އަދި އެދީނުގެ މާޒީ ދެނެގަތުމަކީ މުހިއްމުކަމެއްމެއެވެ.\nއިސްލާމްދީން އިންސާނީ ޙައްޤުތައް މާނަކޮށްފައިވާ ގޮތް ދެނެގަތުމުގެ ކުރިން، މިޒަމާނުގެ އިންސާނީ ޙައްޤުތަކުގެ ތާރީޚަށް ބަލައިލުމީ ނެތްކަމެއްނޫނެވެ. އަލްއަޒުހަރު ޔުނިވަރސިޓީގެ ޢިލްމުވެރިއެއްކަމުގައިވާ ޑރ.މުޙައްމަދު ޢައްމާރާ، އޭނާ ލިޔުއްވި ފޮތެއްކަމުގައިވާ الإسلام و حقوق الإنسان ضرورات لا حقوق މިފޮތުގައި ވަރަށް ތަފްޞީލުކޮށް މިޒަމާނުގެ އިންސާނީ ޙައްޤުތަކުގެ މާޒީއަށް އަލިއަޅުވައިލެއްވިއެވެ. އެގޮތުން މިޒަމާނުގެ އިންސާނީ ޙައްޤުތަކުގެ ފަލްސަފާ ބިނާވެފައިވާ ތަރަހައަކީ ފަރަންސޭސި ވިލާތުގައި 1789ގައި ފެށިގެން އައި އިންޤިލާބުގެ ތެރެއިން އުފަންވި ތަރަހައެކެވެ. ދީނުގެ ނަމުގައި ކުރަމުން އައިވެރިކަމެއްގެ އަނިޔާވެރިކަން ޙައްދު ފަހަނައަޅައި ދިޔުމުން އެކަމާ ދެކޮޅަށް ނުކުމެ، ރައްޔިތުން ގެނައި އިންޤިލާބެކެވެ. މިއިންޤިލާބުގެ ތެރެއިން އުފަންވި އަނެއް ފިކުރަކީ ދީނާއި ދައުލަތް، ދީނާއި ދިރިއުޅުން ވަކިކުރުމުގެ ފިކުރެވެ. ފައްޅިތަކުގެ އިމުން ބޭރުގައި ދީނަށް މަޤާމެއް ނެތްކަމުގެ ފިކުރެވެ. ކޮންމެއަކަސް ހުޅަނގުން ޤަބޫލުކުރި އިންސާނީ ޙައްޤުތަކަކީ، ދީނާއި ދިރިއުޅުން ވަކިކުރުމުގެ ފިކުރާއި ގުޅި ލާމެހިފައިވާ ފިކުރާއެކެވެ. އެގޮތުން އެއްޖިންސުން ކާވެނިކުރުން ފަދަ ނުބައިކަންބޮޑުވެގެންވާކަންކަން ހުއްދަވާނެ ގޮތަށް އެބައިމީހުން ބަލައިގަތް އިންސާނީ ޙައްޤުތަކުގެ ނިޒާމް ފަރުމާވެގެންދިޔައެވެ. ކޮންމެއަކަސް މިނިޒާމާއި އިސްލާމްދީނުގެ އިމުގެ ތެރޭގައި އިންސާނުންނަށް ލިބުނު ޙައްޤުތަކުގެ ނިޒާމް ތަފާތެވެ. އުޑާއި ބިމާދެމެދުގައި ހުރި ތަފާތު މިދެނިޒާމުގައިވެސް އެބަހުއްޓެވެ.\nއިސްލާމްދީނުގައި އިންސާނީ ޙައްޤުތަކަކީ އިލާހީ ރަޙުމަތުން ލިބުނު ތަނަވަސް ހިޔަލެކެވެ. އެއީ އިންތައް ކަނޑައެޅިފައިވާ، ޙައްޤުތަކާއި ވާޖިބުތައް ބަޔާންކުރާ ފުރިހަމަ ނިޒާމެއްގެ ދަށުން ލިބުނު ޙައްޤުތަކެކެވެ. އިސްލާމީ ޝަރީޢަތުގައި އިންސާނީ ޙައްޤުތަކަށް ދީފައިވާ ޤަދަރާއި ޢިއްޒަތް އެންމެ ރަނގަޅަށް ދެނެގަނެވޭނީ އެޝަރީޢަތުގެ މަޤުޞަދުތަކަށް ބަލައިލުމުންނެވެ. އިސްލާމީ ޝަރީޢަތުގެ މަޤުޞަދުތައް ކަމުގައި ދީނީ ޢިލްމުވެރިން ކަޑައަޅުއްވާފައިވާ މަޤުޞަދުތަކަކީ: ދީނާއި ބުއްދިއާއި ފުރާނައާއި މުދަލާއި ޢިއްޒަތުއްނަފްސާއި ނަސްލު ޙިމާޔަތްކުރުމެވެ. ސުވާލަކީ މިހަކަންތައް ޙިމާޔަތްކުރެވުމުން އެޙިމާޔަތް ކުރެވެނީ ކޮންކަމެއްތޯއެވެ؟ އިންސާނީ ޙައްޤުތައް ނޫންބާވައެވެ؟ ފަރުދީ ޝަޚްޞީ މިނިވަންކަން ނޫންބާވައެވެ؟\nއިސްލާމްދީނުގައި އިންސާނީ ޙައްޤުތައް މާނަކޮށްފައިވަނީ އިމެއްނެތް ގޮތެއްގައެއްނޫނެވެ. އިންތަކެއް ކަނޑައަޅައި، ގިރާ ނުކުރެވޭނެ ހުރަސްތަކެއް އިސްލާމްދީން ދެއްކިއެވެ. އެއިންތަކުގެ ތެރޭގައި ކޮންމެ ފަރުދަކަށްވެސް އެފަރުދަކަށް ލިބިފައިވާ މިނިވަންކަން ތަންފީޒުކުރުމާއި، ޙައްޤުތަކުގެ ބޭނުން ހިފުމުގެ ފުރިހަމަ މިނިވަންކަން އިސްލާމްދީން ހޯދައިދިނެވެ. މިދެންނެވި އިންތަކަކީ ކޮބައިތޯއެވެ؟ ފުރަތަމަ އިންފާރަކީ އިންސާނާ ހައްދަވައި އެއިންސާނާ ބަލަހައްޓަވާ މާތްﷲގެ ޙައްޤުތަކުގެ ފެށުމެވެ. އެކަލާނގެ ޙައްޤުތަކުގެ ތެރެއިން ޙައްޤަކަށް އަރައިގަތުމުގެ މިނިވަންކަމެއް އިންސާނާއަކަށް ނޯންނާނެއެވެ. އެހެންކަމުން އެކަލާނގެ ނަހީކުރެއްވިކަންކަމަށް އަރައިގަތުމަކީ އިންސާނަކަށް ލިބިގެންވާނެ ޙައްޤެއްނޫނެވެ. އެހެންކަމުން މިއިންފާރު ހުރަސްކުރުމަކީ އެއްވެސް އިންސާނަކާ ލާއިޤުކަމެއްނޫނެވެ. ދެން އިސްލާމްދީނުގައި އިންސާނީ ޙައްޤުތަކުގެ އިންވަކިކުރާ އަނެއް ފުޅަފަކީ، އެހެނިހެން އިންސާނުންގެ ޙައްޤުތައް ފެށޭ ހިސާބެވެ. ތިބާ ފަދަ އަނެއް އިންސާނާގެ ޙައްޤުތަކުގެ އިން ހުރަސްކޮށް އޭނާގެ ޙައްޤުތަކަށް އަރައިގަތުމަކީ ތިބާގެ ޙައްޤުތަކުން ބޭރުވުން ނޫންބާވައެވެ؟ އެއީ އިންސާނީ ޙައްޤުތަކުގެ ހުރިހާ ފަލްސަފާއެއްވެސް ޤަބޫލުކުރާ ޙައްޤުތަކުގެ އިމުން ބޭރުވުން ނޫންތޯއެވެ؟ ތިންވަނައަށް އިސްލާމް ދީން އިންސާނީ ޙައްޤުތައް އިންކުރާ ހަމައަކީ ޖަމާޢީ ޙައްޤުތަކުގެ އިން ފެށޭ ހިސާބެވެ. ތިބާގެ ފަރުދީ ޝަޚުޞީ ޙައްޤުތަކުގެ ނަމުގައި މުޅި މުޖުތަމަޢުގެ ޙައްޤުތަކަށް އަރައިގަތުމަކީ އިންޞާފެއްތޯއެވެ؟ ނުވަތަ އެއީ ބުއްދީގެ ތިލަފަތަކުން ކިރައިފިނަމަ ބުރަދަނެއް ހުރިކަމެއްކަމުގައި ވާނެތޯއެވެ؟\nއިސްވެ ދެންނެވުނު ވާހަކަތަކުން އެގުނު ގޮތުގައި އިސްލާމް ދީނުގައި އިންސާނީ ޙައްޤުތައް މާނަކުރަނީ މާތްﷲގެ އެންގެވުންތަކުގެ އިމުގެ ތެރޭގައި، ކޮނެމް އިންސާނަކަށްމެ، ލިބިފައިވާ ފަރުދީ އަދި ޖަމާޢީ ޙައްޤުތަކުގެ ގޮތުގައެވެ. މިމާނައަކީ އިންސާނީ ޙަޔާތުގެ ކާމިޔާބީއަށް މަގު ފަހިކޮށްދޭ މާނައެކެވެ.\nމާޓިން ލޫތަރ ކިންގު ފަދަ ބޭފުޅުންގެ ތަޤުރީރުތަކުގައި ކަޅު މީހުންނާއި ދޮންމީހުންގެ މެދުގައި އޮތް ފަރަޤު ނައްތައިލާން ގޮވައިލައްވަން ޖެހިވަޑައިގަތީ މިޒަމާނުގެ އިންސާނީ ޙައްޤުތަކުގެ ނަމޫނާ ކަމުގައި ދަޢުވާކުރާ އެމިރިކާނުންގެ މެދުގައި އެތަފާތުކުރުންތައް ހުރިމިންވަރުގެ ބޮޑުކަމުންނެވެ. އެބޭފުޅުންނަށް އެޙައްޤުތައް ލިބިވަޑައިގަތީ ލޭއޮހުރުވުމާއި ޤުރުބާނީއަކަށް ފަހުގައެވެ. އެހެންނަމަވެސް އިސްލާމް ދީނަކީ މީގެ އެތައް ސައްތައެއް ކުރިން، ފުރިހަމަ ހަމަހަމަކަމެއް ގެނެސްދިން ދީނެވެ. ޝައިޚު މުޙައްމަދުލް ޣަޒާލީ ރަޙިމަހުﷲ އޭނާގެ ފޮތެއްކަމުގައިވާ حقوق الإنسان بين تعاليم الإسلام و إعلان الأمم المتحدة އޭ ކިޔުނު ފޮތުގައި ލިޔުއްވާފައިވަނީ ވަރަށްވެސް ބޮޑު ތެދުވާހަކައެކެވެ. ކަޅު މީހުންނާއި ދޮން މީހުންގެ ދެމެދުގައި ނަސްލީ އިމްތިޔާޒުތައް ނައްތައިލުމަށް މިއަދުވެސް އެމެރިކާއިން މަސައްކަތްކުރާއިރު، މީގެ 14 ސަތޭކަ އަހަރުކުރިން ނަސްލީ އިމްތިޔާޒުތައް، އިސްލާމްދީންވަނީ ފޮހެލައިފައެވެ. ރޫމީންނާއި ފާރިސީންނާއި ޢަރަބީންނާއި ޙަބަޝީން ކީރިތި ރަސޫލުﷲ (ޞައްލަﷲ ޢަލައިހި ވަސައްލަމް) ބިނާކުރެއްވި މިޖުތަމަޢުގައި ދިރިއުޅެފައިވަނީ އެކުވެރިކަމާއެކުގައެވެ. ފުރިހަމަ މިނިވަންކަމާއި ޝަޚުޞީ ޒާތީ މިނިވަންކަން އިޙުސާސްކުރާ ޙާލުގައެވެ. އާދޭހެވެ. އިންސާނީ މުޖުތަމަޢެއްގައި މިޒާތުގެ މިނިވަންކަމެއް، ހުރިހާ ނަސްލަކުން ތަޖުރިބާކުރީ އިސްލާމީ މުޖުތަމަޢުގައެވެ.\nއިސްލާމީ މުޖުތަމަޢުގައި ޣައިރު މުސްލިމުންނަށްވެސް މިނިވަންކަން ފޯރުކޮށްދީފައިވެއެވެ. އަދި އެމީހުންނަށްވެސް ރައްކާތެރިކަން ލިއްބައިދިނެވެ. އެގޮތުން ޒިންމީންނާއި މުޢާހިދުންނާއި މުސްތައުމިނުންނަށް އިސްލާމީ ފިޤުހުގައި ކަނޑައެޅިފައިވާ ވަރަށް ގިނަ ޙައްޤުތަކެއް އެބަވެއެވެ. އަދި އެމީހުންނަށް އިސްލާމީ މުޖުތަމަޢެއްގައި ލިބެން ޖެހޭނެކަމަށް އިސްލާމްދީން ބަޔާންކުރާ އިންސާނީ ޙައްޤުތައް ދީނީ ޢިލްމުވެރިން ވަރަށް ތަފްޞީލުކޮށް ބަޔާންކުރައްވާފައިވެއެވެ. އެގޮތުން އިމާމް އިބްނު ޤައްޔިމު އަޙުކާމް އަހުލުއް ޒިންމާގެ ނަމުގައި ލިޔުއްވާފައިވާ ފޮތުގައި ވަރަށް ތަފްޞީލުކޮށް އެމީހުންގެ ޙައްޤުތަކާއި ވާޖިބުތައް ބަޔާންކުރައްވާފައިވެއެވެ.\nޖެނީވާ ކޮންވެންޝަންގައި ހަނގުރާމައިގެ ތެރޭގައި ތަންފީޒުކުރަންޖެހޭނެކަމަށް ބަޔާންކޮށްފައިވާ އިންސާނީ ޙައްޤުތަކަށްވުރެ މާތަނަވަސް ގޮތެއްގައި އިސްލާމް ދީންވަނީ ހަނގުރާމައިގެ ތެރޭގައިވެސް އިންސާނީ ޙައްޤުތައް ފޯރުކޮށްދެއްވާފައެވެ. ހަނގުރާމައާ ނުބެހޭ މީހުންމެރުމާއި، އަންހެނުންނާއި ކުޑަކުދީންނާއި ޢުމުރުން ދުވަސްވީ މީހުންނާއި ފައްޅިތަކުގައި އަޅުކަންކުރަންތިބޭ އަޅުވެރިންނާއި ގަސްގަހާއިގެއްސަށް ގޯނާކުރުން އިސްލާމްދީން ނަހީކުރެއްވިއެވެ. އަދި އަސީރުންނާ މެދުގައި ކަންކުރަންވީ ގޮތްތައްވެސް ބަޔާންކުރިއެވެ.\nމިހާ ތަފްޞީލުކޮށް އިސްލާމްދީނުގައި އިންސާނީ ޙައްޤުތައް އިންސާނުނަށް ފޯރުކޮށްދީފައިވާއިރުވެސް، މިމައުޟޫޢުގައި ކުރިމަތިކުރެވޭ ސުވާލުތައް އެބަހުއްޓެވެ. އެހެނަސް އިސްލާމް ދީނަށް ނަފްރަތުކުރާ ބަޔަކު އަދިވެސް އިސްލާމް ދީނުގައި އިންސާނީ ޙައްޤުތައް ފޯރުކޮށްދީފައިވާ މިންވަރާ މެދު ސުވާލުކުރުމީ އެކަށީގެންވާކަމެކެވެ. އެފަދަ މީހުންގެ ސުވާލުތަކަށް ޙިކުމަތްތެރިކަމާއެކު ޖަވާބުދިނުން މުހިއްމެވެ.


Jhon aai vidhya koshal ah mukesh bhatt ge film eh - vNews.mv\n"ސަތްޔަމޭވަ ޖަޔަތޭ-2"އަށް ފަހު ޖޯންއާއި ދިވްޔާ ކޯސްލާއަށް މުކޭޝް ބަޓްގެ ފިލްމެއް\nމަރިޔަމް ޝާހިދާ 17 November 2021, 22:08\nފިލްމު "ސަތްޔަމޭވަ ޖަޔަތޭ-2"އިން އެކްޓަރު ޖޯން އަބްރަހަމްއާއެކު ފުރަތަމަ ފަހަރަށް ފެނިގެންދިޔަ ބަތަލާ ދިވްޔާ ކޯސްލާއާ ދެމީހުންނަށް މުކޭޝް ބަޓްގެ ފިލްމަކުން ފުރުސަތު ލިބިއްޖެކަމަށް ރިޕޯޓުތައް ބުނެފިއެވެ.\nވަރަށް ދިގު މުއްދަތަކަށް ފިލްމުކުޅުމާ ދުރުގައި ހުރުމަށްފަހު ދިވްޔާ ކޯސްލާ ސްކްރީނުން ފެނިގެންދާ ފިލްމު "ސަތްޔަމޭވަ ޖަޔަތޭ-2" ރިލީޒްކުރުމަށް ހަމަޖެހިފައިވަނީ މިނޮވެމްބަރު މަހުގެ 25ވަނަ ދުވަހު ސިނަމާތަކުގައެވެ. ފިލްމު ރިލީޒްވުމުގެ ތާރީޚް ކައިރިވަމުން ދިއުމާއެކު މިވަގުތު ދެތަރިންވެސް އަވަދިނެތި އުޅެނީ ފިލްމު ޕްރޮމޯޓްކުރުމުގެ މަސައްކަތްތަކުގައެވެ.\nމިދެތަރިންނާ ގާތް ފަރާތަކާ ހަވާލާދީ ރިޕޯޓުތައް ބުނާގޮތުން ފިލްމުގައި ދިވްޔާ އާއި ޖޯންގެ ކެމިސްޓްރީ ފެނި ޕްރޮޑިއުސަރު މުކޭޝް ބަޓްއަށް މިޖޯޑްވަނީ ވަރަށް ކަމުގޮސްފައެވެ. އެހެންކަމުން އޭނާ ދެން އެންމެ އަވަހަށް އުފައްދަން ތައްޔާރުކުރާ ފިލްމު ޚާއްސަކުރަން ބޭނުންވަނީ މިދެތަރިންނަށް ކަމަށްވެސް ރިޕޯޓުތައް ބުނެއެވެ.\nވަކި ނަމެއް އަދި ހަމަޖެހިފައިވާ އެފިލްމުގެ ސްކްރިޕްޓްވެސް އަދި ވަނީ ތައްޔާރުކުރުމުގެ މަރުހަލާގައެވެ. ފިލްމާގުޅޭގޮތުން މުކޭޝް ބަޓް ބުނެފައިވަނީ ފިލްމުގައި ހިމަނާ ކާސްޓުންނާ ދޭތެރޭ ވަކިގޮތެއް އަދި ނުނިންމާކަމަށާއި އެހެންނަމަވެސް ފިލްމުގެ މެއިން ލީޑްއިން ފެނުން އެންމެ އެކަށީގެންވަނީ ދިވްޔާއާއި ޖޯން ކަމުގައެވެ.\n"ސަތްޔަމޭވަ ޖަޔަތޭ-2"އަކީ، 2018ވަނަ އަހަރު ރިލީޒްވި ފިލްމު "ސަތްޔަމޭވަ ޖަޔަތޭ"ގެ ސީކުއަލްއެކެވެ.\nޓީ ސީރީސްއާއި އެމޭ އެންޓަޓެއިންއާއި ގުޅިގެން ގެނެސްދޭ މިފިލްމު ޕްރޮޑީއުސްކުރަނީ ޓީ ސީރީސްގެ ޗެއަރމަން ބޫޝަން ކުމާރުއެވެ.\nބޫޝަން ކުމާރްއަކީ ފިލްމުގެ ބަތަލާ ދިވްޔާ ކޯސްލާ ކުމާރްގެ ފިރިމީހާވެސްމެއެވެ. ބޫޝަން ކުމާރްގެ އާއިލާގެ ގިނަ މެމްބަރުންނެކޭ އެއްގޮތަށް ދިވްޔާއަކީ ފިލްމީ ބަތަލާއެއްގެ އިތުރުން ފިލްމު ޕްރޮޑިއުސްކޮށް ޑައިރެކްޓްވެސްކުރާ ބަތަލާއެކެވެ. ދިވްޔާވަނީ ވަރަށް ގިނަ އިޝްތިހާރުތައް ޑައިރެކްޓްކޮށް އޭނާ އަމިއްލައަށް އެކްޓުކޮށްފައިވާ މަޝްހޫރު ވީޑިއޯ ލަވަތައްވެސް ޑައިރެކްޓްކޮށްފައެވެ.\nފަރަށް އެރި ބާޖު 61.7 މިލިއަނުން ޖޫރިމަނާ ކޮށްފި


Dho?! Dhivehi athukuree gadi aa eku Shalabee thafaathu koh\nދިވެހި އަތުކުރީ ގަޑިއާ އެކު ޝަލަބީ ތަފާތުކޮށް\nމޯލްޑިވިއަން އައިޑޮލް ދުވަސްވަރުން ފެށިގެން، ޝަލަބީ އިބްރާހިމްގެ ހިތްގައިމު އަޑާ އެކު، ގިނަ ބައެއްގެ ސަމާލުކަން އަދިވެސް އެންމެ ބޮޑަށް ހުއްޓެނީ އޭނާގެ ފަން ދިގު އިސްތަށިގަނޑަށެވެ. ހެއާ ސްޓައިލަށް ކިރިޔާ ވެސް ބަދަލެއް ގެނެސްފި ނަމަ އެ ވާހަކަ ވަރަށް ގަދަޔަށް ދައްކަ އެވެ. މިއަދު އަނެއްކާ ވެސް ޝަލަބީ ހެއާސްޓައިލަށް ކުޑަ ބަދަލެއް ގެނެސްފި އެވެ. -- އެ ރީތި އަޑާއި ހެއާސްޓައިލްގެ އިތުރުން މިފަހަރު އެންމެންގެ ލޯ ހުއްޓުނީ ޝަލަބީގެ އަތުކުރީގައި އޮތް ރީތި ގަޑި އަށެވެ. ފުރަތަމަ ދިވެހި ބްރޭންޑްގެ އަތުކުރި ގަޑި ކަމަށްވާ "މޯލްޑިވްސް ވޭވް" ގެ ގަޑިއެކެވެ.\nA post shared by Shalabee (@shalabeeibrahim) on Jul 26, 2020 at 8:17am PDT\nހެއާސްޓައިލަށް ކުޑަ ބަދަލެއް ގެނެސްފައި، ޝަލަބީ މިއަދު ހަވާލުވީ "މޯލްޑިވްސް ވޭވް" ގެ ބްރޭންޑް އެމްބެސެޑަރުކަމާ އެވެ.\nA post shared by Maldives Wave (@maldiveswave) on Jul 21, 2020 at 6:44am PDT\n"ވަރަށް އުފާވެއްޖެ މި ފުރުސަތު ލިބުމުން. ދިވެހި ދިދަ އާއި ރާއްޖޭގެ ނަން ދިވެހިން ލިޔެފައި އިން މި ގަޑީގެ އެމްބެސެޑަ ކަމާއި، އަދި ހާއްސަކޮށް މިއަދު މި ފާހަގަކުރާ މިނިވަން ދުވަހު ހަވާލުވެވުނީމަ ވަރަށް ފަހުރުވެރިވޭ. ދިވެހި ދިދަ އިންނަ މި ކަހަލަ ގަޑިއެއް ކޮންމެ މީހެއްގެ އަތުގައި ވެސް އޮންނަން ވަރަށް ރީތިވާނެ،" ލިބުނު މި ފުރުސަތާ އެކު ޝަލަބީ އޭނާގެ އިހުސާސްތައް ކިޔައިދިނެވެ.\nA post shared by Myke (@mykx_official) on Jul 26, 2020 at 3:10am PDT\nދިވެހި ޒުވާނެއް ކަމަށްވާ މުހައްމަދު ޒާޖީ އިސްމާއީލް އުފައްދަމުން އަންނަ "މޯލްޑިވްސް ވޭވް" ގެ މި ރީތި ގަޑިތަކުން ރަމްޒުކޮށްދެނީ ދިވެހިރާއްޖެ އެވެ. އެއީ ޒާޖީގެ ހިތުގައި ރާއްޖެއަށް އޮތް ލޯތްބާއި ގަޑިއަށް ހުރި ޝައުގުވެރިކަމުން ނިކުތް އުފެއްދުމެއް ކަމަށް އޭނާ ބުނެފައިވެ އެވެ.\nA post shared by Maldives Wave (@maldiveswave) on Jul 26, 2020 at 6:21am PDT\nއެމްބެސެޑާކަމާއި ހަވާލުވުމަށް މިއަދު ބޭއްވި ކުޑަ ހަފުލާއަށް ޝަލަބީގެ ހެއާސްޓައިލްކޮށް ދިނީ، ދިވެހި ސެލެބްރިޓީންގެ މެދުގައި އެންމެ މަގުބޫލު ހެއާސްޓައިލިސްޓް ކަމަށްވާ މުހައްމަދު މަމްދޫހް އަހްމަދު (މައިކް) އެވެ.\nޝަލަބީ ކުރި އިންސްޓަ ޕޯސްޓެއްގައި ވަނީ، މިއަދުގެ މި ކުޑަ ހަފުލާއަށް ހެއާ އެންޑް މޭކަޕްގެ ހުރިހާ ކަމެއް ވަރަށް ފުރިހަމައަށް ކޮށްދީފައި ވާތީ، މައިކް އަދި އޭނާއާ އެކުގައި މަސައްކަތްކުރާ ފެޝަން ޑިޒައިނާ، ރަޒީނާ ތައުފީގް (ރަޒީ) އަށް ވެސް ޝުކުރު އަދާކޮށްފަ އެވެ. ޝަލަބީ ހުރީ ފަންކް މޯލްޑިވްސްގެ އައުޓްފިޓެއްގަ އެވެ.


Nicole Kidman aai Keith Urban3vana dhariyaku libenee | Mihaaru\nނިކޯލް ކިޑްމަން އާއި ކީތު އާބަން އަށް ތިން ވަނަ ދަރިއަކު ލިބެނީ\n20 އޯގަސްޓް 2019 - 08:143comments\nހޮލީވުޑްގެ މަޝްހޫރު ބަތަލާ ނިކޯލް ކިޑްމަން އާއި ލަވަކިޔުންތެރިޔާ ކީތު އާބަން އަށް ތިން ވަނަ ދަރިއަކު ލިބެން އުޅޭ ކަމަށް މީޑިއާތަކުން ބުނެފި އެވެ.\nއޮސްކާ އެވޯޑް ވެސް ހާސިލުކޮށްފައިވާ 52 އަހަރުގެ ބަތަލާ ބަލިވެއިން ވާހަކަ ދެކެވެން ފެށީ އޭނާ އިންސްޓަގްރާމްގައި ހިއްސާކުރި ފޮޓޯއަކާ ގުޅިގެންނެވެ. އޭގައި ނިކޯލް ފެންނަނީ އިމާރާތެއްގެ ބެލްކަނީގައި، ބަނޑުގައި ހިފަހައްޓާލައިގެން ކޮޅަށް ހުއްޓަ އެވެ. މި ޕޯސްޓް ގިނަ މީޑިއާތަކާއި ފޭނުން ވެސް މާނަކުރީ އޭނާ އިނީ ބަލިވެ ކަމަށެވެ.\nނަމަވެސް އެކަމާ ބެހޭ ގޮތުން ނިކޯލް އާއި ކީތު ވެސް އެއްވެސް ވާހަކައެއް ނުދައްކަ އެވެ. ދެހާސް ހައެއްގައި ކައިވެނިކުރި މި ދެ ތަރިންގެ މިހާރު ވެސް ދެ އަންހެން ކުދިން އެބަ ތިއްބެވެ. އެއީ ސަންޑޭ ރޯޒް ކިޑްމަން އާބަން، 11، އާއި ފެއިތު މާގްރެޓް ކިޑްމަން، 8، އެވެ.\nކުރިން އެކްޓަރު ޓޮމް ކްރޫޒާ ވެސް ކައިވެނި ކުރި ނިކޯލްގެ އެޑޮޕްޓްކޮށްފައިވާ ދެ ކުދިން ވެސް ތިބެ އެވެ. އެއީ އީޒަބެލް ޖޭން ކްރޫޒް، 28، އާއި ކޮނާ ކްރޫޒް، 24، އެވެ. ކްރޫޒާއި ކިޑްމަން 1990 ގައި ކުރި ކައިވެނި ރޫޅުނީ 2001 ގަ އެވެ.


Hathiyaaraai badi ufahdhaa gengulhunu2meehun ge massala alun belumah hukum kohffi – adduLIVE\nބަޑި އުފައްދާ ގެންގުޅުނު ދެ މީހެއްގެ މައްސަލަ އަލުން ބެލުމަށް ހުކުމްކޮށްފި\nJan 14, 2021, 12:45 އަބްދުﷲ ޔާމީން\nރާއްޖެ އަށް ގެނައުން މަނާ ހަތިޔާރާއި ބަޑިއުފައްދާ އެތަކެތި ގެންގުޅުނު ކަމުގެ ތުހުމަތުގައި 2014 ވަނަ އަހަރު ދައުވާ އުފުލި ދެމީހުންގެ މައްސަލަ ކްރިމިނަލް ކޯޓުން އަލުން ބެލުމަށް އެ ކޯޓަށް ތަޙްވީލުކުރުމަށް ހައިކޯޓުން ހުކުމް ކޮށްފި އެވެ.\nމި މައްސަލައިގައި ތުހުމަތު ކުރެވޭ މޫސާ ޔޫސުފާއި ހަސަން ނަސީމުގެ މައްޗަށް 2014 ވަނަ އަހަރު އުފުލާފައިވަނީ ޓެރަރިޒަމްގެ ދައުވާ އެވެ.\nމާލޭ ދަފްތަރު 7102 ހަސަން ނަސީމާއި ލ. ގަން ތުނޑި ހިމާޔަތް މޫސާ ޔޫސުފްގެ މައްޗަށް ޓެރަރިޒަމްގެ ދައުވާ އުފުލާފައި ވަނީ 2013 ވަނަ އަހަރުގެ ސެޕްޓެމްބަރު މަހުގެ 28 ވަނަ ދުވަހުގެ ރޭ 9:30 އެހާކަންހާއިރު މ. އިރުދޯދިގޭގެ ކޮޓަރިއެއް ބަލައި ފާސްކުރި އިރު ގިނަ އަދަދެއްގެ ބަޑިއާއި، ގޮވާތަކެއްޗާއި، އެފަދަ ތަކެތި އުފެއްދުމަށް ބޭނުންކުރެވޭ ތަކެތި ފެނިފައިވާތީ އާއި ހަސަން ނަސީމް މަސައްކަތްކުރާ "ފަލިވަޅު ވެލްޑިން ވާރކްސް" ވޯކްޝޮޕްގައި ހަސަން ނަސީމް މަސައްކަތްކުރާތަން ބަލާ ފާސްކުރިއިރު، އެތަނުން ބަޑިއާއި އެފަދަ ހަތިޔާރު އުފެއްދުމަށް ބޭނުންކުރެވޭ ތަކެތި ފެނިފައިވާތީ އެވެ.\nމި މައްސަލައިގައި ކްރިމިނަލް ކޯޓުން 2016 ވަނަ އަހަރު ކުރި ހުކުމްގައި ބުނެފައިވަނީ މި މައްސަލައިގެ ތަހުގީގު މަރުހަލާގައި ހެކި ހޯދާފައިވަނީ ޤާނޫނުއަސާސީގެ 52 ވަނަ މާއްދާއާއި ހިލާފަށް ކަމަށެވެ. އެހެންކަމުން މޫސާ ޔޫސުފާއި ހަސަން ނަސީމުގެ މައްޗަށް އަދަބު ކަނޑައަޅާނެތަނެއް ނެތްކަމަށް ހުކުމްކޮށްފައިވެ އެވެ.\nއެމައްސަލަ ޕްރޮސިކިއުޓާ ޖެނެރަލްގެ ފަރާތުން ހައިކޯޓުގައި 2017 ވަނަ އަހަރު އިސްތިއުނާފު ކޮށްފައިވާއިރު އެ މައްސަލައިގެ ހުކުމް މިއަދު ވަނީ އިއްވާފަ އެވެ.\nއެގޮތުން ހައިކޯޓުން ބުނެފައިވަނީ ދައުލަތުން ދައުވާ ބިނާކޮށްފައިވަނީ ދެ ކޯޓު އަމުރެއްގެ ދަށުން ފުލުހުން ހޯދާފައިވާ ހެކީގެ މައްޗަށް ބިނާކޮށްކަމަށާއި، އަދި އެ އަމުރުގެ ދަށުން އެ ގެ ބަލާ ފާސްކޮށްގެން ފުލުހުން ހޯދާފައިވާ ހެކިތަކަކީ ޤާނޫނުއަސާސީގެ 52 ވަނަ މާއްދާގައި ބަޔާންކޮށްފައިވާ ފަދައިން ޤާނޫނާއި ހިލާފަށް ހޯދާފައިވާ ހެކިތަކެއްކަމަށް ނުދެކޭކަމަށެވެ. އަދި އެމައްސަލައިގައި ހުށަހެޅިފައިވާ ހެކިތައް ވަޒަންކޮށް، މައްސަލައިގެ މައުޟޫއަށް ފައިސަލާ ކޮށްފައިނުވާތީ، އެ މައްސަލައިގައި ހުށަހެޅިފައިވާ ހެކިތައް ވަޒަންކޮށް، މައްސަލައިގެ މައުޟޫއާމެދު ފައިސަލާ ކުރުމަށްޓަކައި ކްރިމިނަލް ކޯޓުން އެ މައްސަލަ އަލުން ބެލުމަށް ތަޙްވީލުކުރުމަށް ހައިކޯޓުން ހުކުމްކޮށްފައިވެ އެވެ.\nހައި ކޯޓު ޓެރަރިޒަމް


Maziya ge kulhuntherin supporterun ge ehee ah edhijje\nމާޒިޔާގެ ކުޅުންތެރިން ސަޕޯޓަރުންގެ އެހީއަށް އެދިއްޖެ\nމާޒިޔާގެ ވައިސް ކެޕްޓަން މުހަމަދު އިރުފާން\nއޭއެފްސީ ކަޕްގެ ޕްރިލިމިނަރީ ބުރުގައި މިއަދު، ބަންގުލަދޭޝްގެ ޑާކާ އަބާހާނީ އާ ދެކޮޅަށް ކުޅޭ މެޗުގައި، މާޒިޔާގެ ކުޅުންތެރިން ދިވެހިންގެ ސަޕޯޓަށް އެދިއްޖެ އެވެ.\nބަނގުލަދޭޝްގެ ކުލަބުތަކާ ދެކޮޅަށް މާލޭގައި ކުޅޭ މެޗުތަކުގައި މިހާރު އެންމެ ގިނައިން ދަނޑަށް ވަންނަނީ ރާއްޖޭގައި ވަޒީފާ އަދާ ކުރާ ބަނގުލަދޭޝްގެ ރައްޔިތުންނެވެ. މިއަދުގެ މެޗަށް ނުކުތުމުގެ ކުރިން މާޒިޔާގެ ވައިސް ކެޕްޓަން މުހައްމަދު އިރުފާން (އިރޭ) ވަނީ، ދިވެހި ސަޕޯޓަރުންގެ ސަޕޯޓް މާޒިޔާގެ ޓީމަށް އޮތުމުގެ މުހިންމުކަން ފާހަގަ ކޮށްފަ އެވެ.\n"އަހަރެމެން (ރާއްޖޭގެ) ހޯމްގައި ކުޅޭއިރު ބަނގުލަދޭޝްގެ ގިނަ ސަޕޯޓަރުން ވަދެ އެމީހުންގެ ކުަލަބަށް ސަޕޯޓް ކުރަން ދަނޑު ފުރާލަފަ އޮތީމަ އަހަރެމެންގެ ކުޅުންތެރިންވެސް މޯރަލީ ޑައުން ވާނެ،" އިރޭ އޭނާގެ ޝުއޫރު ހިއްސާ ކުރި އެވެ. "މާޒިޔާގެ ޖޯޒީގައި ތިއްބަސް ރާއްޖެ މިތަމްސީލު ކުރަނީ ދެއްތޯ، އެހެންވީމަ ވީހާވެސް ގިނަ ދިވެހިން އަހަރެމެންނަށް ސަޕޯޓްކޮށްދޭން އައިސްފިއްޔާ ވަރަށް ރަނގަޅު."\nބަނގުލަދޭޝްގައި ކުޅުނު މެޗު ނިމުނީ 2-2 ން އެއްވަރުވެގެންނެވެ. އިރޭ ބުނީ ބުނީ އެ މެޗުގައިވެސް މާޒިޔާއިން ވަރަށް ރަނގަޅަށް ކުޅުނު ކަމަށެވެ. މާޒިޔާ ކޮޅަށް އެ ޓީމުން ޖެހި ދެ ލަނޑަކީ އެ ޓީމުން ކުޅެގެން ޖެހި ދެ ލަނޑު ނޫން ކަން އިރޭ ފާހަގަ ކުރި އެވެ. އޭނާ ބުނީ މާޒިޔާ ކޮޅަށް ދެ ލަނޑު ވަނީ ކުޅުންތެރިންނަށް ހެދުނު ގޯސްތަކުން ކަމަށެވެ.\nރާއްޖޭގެ ލީގް ޗެމްޕިއަންކަން މިހާރުވެސް ކަށަވަރުވެފައި ވުމުން ކުޅުންތެރިންނަށް އިތުރު ހިތްވަރެއް ލިބިފައިވާ ކަމަށް އިރުފާން ބުންޏެވެ. އޭނާ ބުނީ އެއަށްވުރެ ބޮޑަށް އޭއެފްސީ ކަޕް ގުރޫޕް ސްޓޭޖުން ރާއްޖޭގެ އިތުރު ޓީމަކަށް ޖާގަ ހޯދައިދިނުމަށް ކުޅުންތެރިން ބޭނުންވެފަ ތިބި ވަރު މާބޮޑަށް ފެންނަ ކަމަށެވެ.\nމާޒިޔާ އާއި އަބަހާނީ ކުޅޭ މެޗު ފަށާނީ މިއަދު ހަވީރު 4:00 ގަ އެވެ.


ޓީ ލިމްފަސައިޓް - ވިކިޕީޑިއާ\nޓީ ލިމްފަސައިޓް ނުވަތަ (އިނގިރޭސި ބަހުން: T-Lymphocyte) އަކީ ލިމްފަސައިޓްގެ ވައްތަރެކެވެ. ސެލްތައް ބޭނުންކޮށްގެން ހަށިގަނޑު ދިފާޢުކުރުން(Cell mediated immunity) ފުރިހަމަކުރުމުގައި ހިއްސާވަނީ ޓީ ލިމްފަސައިޓް ތަކެވެ.ލިމްފަސައިޓްގެ 75 އިންސައްތަ އަކީ ޓީ ލިމްފަސައިޓް އެވެ. މިސެލްތައް ލޭގެ އެހެނިހެން ހުދު ސެލްތަކާއި ތަފާތެވެ. އެއީ ޓީ ލިމްފަސައިޓް ހަށިގަނޑަށް ވަންނަ ޖަރާސީމްތައް ފާހަގަކޮށް އޭގެ ނަމޫނާއެއް ސެލްތަކުގެ މެމޮރީގައި ރައްކާކުރާތީ އެވެ. ޓީ ލިމްފަސައިޓް ތަކަށް ޓީ ސެލް(T-cell) އޭ ވެސް ކިޔައެވެ. ޓީ ލިމްފަސައިޓްގެ ތަފާތު ވައްތަރުތައް ހުރެއެވެ. ކޮންމެ ވައްތަރެއް ވެސް ހަށިގަނޑުގައި ވަކި ދައުރެއް އަދާކުރެއެވެ.\nލޭގެ ހުދު ސެލްގެ ވައްތަރެއް ކަމުގައިވާ ޓީ ލިމްފަސައިޓް\nމީގެތެރޭގައި ހިމެނެނީ އަންނަނިވި ބާވަތްތަކެވެ.\n1 ޓީ ލިމްފަސައިޓް ގެ ވައްތަރުތައް\n1.1 ހެލްޕަރ ޓީ ސެލް\n1.2 ސައިޓަޓޮކްސިކް ޓީ ސެލް\n1.3 މެމަރީ ޓީ ސެލް\n1.4 ރެގިއުލޭޓަރީ ޓީ ސެލް\n1.5 ނެޗުރަލް ކިލަރ ޓީ ސެލް\nޓީ ލިމްފަސައިޓް ގެ ވައްތަރުތައް[އުނިއިތުރު ގެންނަވާ]\nހެލްޕަރ ޓީ ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ހެލްޕަރ ޓީ ސެލް\nހެލްޕަރ ޓީ ސެލް ނުވަތަ (އިނގިރޭސި ބަހުން: Helper T cell) ތަކުގެ ބޭރު ފަށަލައިގައި ސީޑީ4 ކިޔާ ފްރޮޓީންއެއް ހުރެެއެވެ. އެހެންކަމުން މިސެލްތަކަށް ސީޑީ4 ޓީ ސެލް އޭ ވެސް ކިޔައި އުޅެއެވެ. އަދި މިސެލްތަކުން ސައިޓަކައިން(Cytokine) ކިޔާ މާއްދާއެއް ބޭރުކުރެއެވެ. ސައިޓަކައިން ހަށިދަމަނަ އުފައްދާ ޕްލާޒްމާ ސެލް(Plasma cell) އުފެއްދުމަށް ބީ ލިމްފަސައިޓް އަށް ބާރު އަޅައެވެ. މީގެ އިތުރުން ސައިޓަޓޮކްސިކް ޓީ ސެލް(Cytotoxic T-cell) ތަކާއި އަދި ސަޕްރެޝަރ ޓީ ސެލް(Suppressor T-cell) ތައް އުފެއްދުމަށް ބާރުއެޅުމާއެކު، މެކްރަފޭޖްތައް ހީވާގި ކުރުވައެވެ. އޭޑްސް ބަލި ހަމަލާދެނީ މި ސެލްތަކަށެވެ. ނަތީޖާއެއްގެ ގޮތުން ހަށިގަނޑުގެ ދިފާޢީ ނިޒާމްގެ ބާރު ފަސޭހަކަމާއެކު ދަށްކޮށްލައެވެ.\nސައިޓަޓޮކްސިކް ޓީ ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ސައިޓަޓޮކްސިކް ޓީ ސެލް\nސައިޓަޓޮކްސިކް ޓީ ސެލް ނުވަތަ (އިނގިރޭސި ބަހުން: Cytotoxic T cell) ތަކުން ހަށިގަނޑަށް ވަންނަ ބެކްޓީރިއާ މަރާލުމަށް އެހީވެދޭ ކެމިކަލްއެއް ބޭރުކުރެއެވެ. ސައިޓަޓޮކްސިކް ޓީ ސެލް ހަށިގަނޑުގައި ކެންސަރުގެ ސަބަބުން އުފެދޭ ޓިއުމަރު ސެލް، އަދި ވައިރަސްއާއި ތަޣައްޔަރު ވެފައިވާ ސެލްތައް ހަލާކުކޮށްލުމުގައި އެހީތެރި ވެއެވެ. ސައިޓަޓޮކްސިކް ޓީ ސެލް ތަކުގެ ބޭރު ފަށަލައިގައި ސީޑީ8 ކިޔާ ގްލައިކޯ ޕްރޮޓީން އެއް ހުރެއެވެ. އެހެންކަމުން މިސެލްތަކަށް ސީޑީ8 ޓީ ސެލް އޭ ވެސް ކިޔައި އުޅެއެވެ.\nމެމަރީ ޓީ ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: މެމަރީ ޓީ ސެލް\nމެމަރީ ޓީ ސެލް ނުވަތަ (އިނގިރޭސި ބަހުން: Memory T cell) ތައް ހަށިގަނޑަށް ބެކްޓީރިއާއެއް ނުވަތަ ވައިރަސްއެއް ފަދަ އެއްޗެއް ވަނުމާއެކު، އޭގެ ނަމޫނާތައް ރައްކާކުރެއެވެ. އަދި އެފަދަ އެއްޗަކާއި، އިދިކޮޅަށް މަސައްކަތްކުރާނެ ހަށިދަމަނަ ހަށިގަނޑުގައި އުފައްދައެވެ. މީގެ ބޭނުމަކީ ދެވަނަފަހަރަށް އެފަދަ އެއްޗެއް ހަށިގަނޑަށް ވަދެފިނަމަ، ދިފާޢީ ނިޒާމު އެއާއި އިދިކޮޅަށް މަސައްކަތްކުރާ މިންވަރު އަވަސްކުރުމެވެ.\nމެމަރީ ޓީ ސެލްގެ ދެވައްތަރެއް ހުރެއެވެ. އެއީ ސެންޓްރަލް މެމަރީ ޓީ ސެލް އަދި އިފެކްޓަރ މެމަރީ ޓީ ސެލް އެވެ. މެމަރީ ޓީ ސެލް ގެ ބޭރު ފަށަލައިގައި ސީޑީ4 ނުވަތަ ސީޑީ8 މިއިން ކޮންމެ ވެސް އެއް ޕްރޮޓީންއެއް އިނުމަކީ އެކަށީގެންވާ ކަމެކެވެ.\nރެގިއުލޭޓަރީ ޓީ ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ރެގިއުލޭޓަރީ ޓީ ސެލް\nރެގިއުލޭޓަރީ ޓީ ސެލް ނުވަތަ (އިނގިރޭސި ބަހުން: Regulatory T cell) ތަކުގެ ބޭނުމަކީ ދިފާޢުކުރުމގެ ނިޒާމުގެ މަސައްކަތް ވަކިމިންވަރެއްގައި ހިފަހައްޓައި ކޮންޓްރޯލް ކުރުމެވެ. މިސެލްތަކަށް ސަޕްރެޝަރ ޓީ ސެލް އޭ ވެސް ކިޔައި އުޅެއެވެ. ރެގިއުލޭޓަރީ ޓީ ސެލްގެ މައިގަނޑު ދެވައްތަރެއް ހުރެއެވެ. އެއީ ނެޗުރަލީ އޮކަރިންގ ޓީ ސެލް އަދި އެޑަޕްޓިވް ޓީ ސެލް އެވެ. ނެޗުރަލީ އޮކަރިންގ ޓީ ސެލް އާއި އެހެނިހެން ޓީ ސެލްތަކާއި ހުރި ތަފާތަކީ މިސެލްގެ ތެރޭގައި ފޮކްސްޕީ3(FoxP3) ކިޔާ މޮލިކިއުލް އެއް ހުރުމެވެ.\nނެޗުރަލް ކިލަރ ޓީ ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ނެޗުރަލް ކިލަރ ޓީ ސެލް\nނެޗުރަލް ކިލަރ ޓީ ސެލް ނުވަތަ (އިނގިރޭސި ބަހުން: Natural killer T cell) އަކީ ދިފާޢީ ނިޒާމްގެ ބައިތައް ގުޅިގެން މަސައްކަތްކުރުމަށް ބޭނުންވާ ސެލް އެކެވެ. ނެޗުރަލް ކިލަރ ޓީ ސެލް ހީވާގި ކުރުވުމުން ހަށިގަނޑަށް ވަންނަ ބެކްޓީރިއާ މަރާލުމަށް އެހީވެދޭ ކެމިކަލްއެއް ބޭރުކުރެއެވެ. އަދި މިސެލްތަކުން ސައިޓަކައިން(Cytokine) ކިޔާ މާއްދާއެއް ބޭރުކުރެއެވެ.


އެމް.ޑަބްލިޔު.އެސް.ސީ ފެން ބިލްޑިންގ ގެ އެއަރކޮންޑިޝަނިންގ ސިސްޓަމް ބަދަލުކޮށްދޭނެ ފަރާތެއް ހޯދުން\nމިކުންފުނީގެ ފަރާތުންދޭ މައުލޫމާތާއި އެއްގޮތްވާގޮތުގެ މަތިން އެމް.ޑަބްލިޔު.އެސް.ސީ ފެން ބިލްޑިންގ ގެ ދެވަނަ ފަންގިފިލާ، ހަތަރުވަނަ ފަންގިފިލާ އަދި ފަސްވަނަ ފަންގިފިލާގެ އެއަރކޮންޑިޝަނިންގ ސިސްޓަމް ބަދަލުކޮށްދޭނެ ފަރާތެއް ހޯދަން ބޭނުން ވެއެވެ.ވީމާ، މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 300.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 11 މާރިޗު 2020 އިން15 މާރިޗު 2020 އަށް، ބަންދުނޫން ކޮންމެ ދުވަހެއްގެ ހެނދުނު 8:30 އިން މެންދުރު ފަހު 03:00 އަށް އެމް.ޑަބްލިޔު.އެސް.ސީ (ކަސްޓަމަރ ސާރވިސް ބިލްޑިން، އަމީނީމަގު) އިންނެވެ. ބީލަންފޮތް ދޫކުރުން އޮންނާނީ 16 މާރިޗު 2020 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 18 މާރިޗު 2020 ވާ ދުވަހު 11:00 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 23 މާރިޗު 2020 ވާ ދުވަހު 11:00 އެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/10،000 ރުފިޔާގެ ބިޑް ސެކިއުރިޓީ ހުށައަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވާރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ ބިޑް އެވޯރޑްކުރެވޭތާ 14 ދުވަސްތެރޭގައި ހުށައަޅަންވާނެއެވެ.\nސުންގަޑި: 15 މާރިޗު 2020 2359


Harukashi "Bodeh" Hoadhan Fuluhun Nubai Geakah Van Massala Eh - Vaguthu\nހަރުކަށި "ބޮޑެއް" ހޯދަން ފުލުހުން ނުބައި ގެއަކަށް ވަން މައްސަލައެއް!\nނިރުބަވެރިކަމާ ދެކޮޅަށް ސަލާމަތީ ބާރުތަކުން ހިންގި އޮޕަރޭޝަނެއްގައި ހަރުކަށި ފިކުރުގެ "ބޮޑެއް" ކަމަށް ތުހުމަތު ކުރެވޭ މީހަކު ހައްޔަރު ކުރުމަށް ފުލުހުން ނުބައި ގެއަކަށް ވަން މައްސަލައެއް ފެންމަތިވެއްޖެއެވެ.\nފުލުހުންގެ މީޑިއާ އޮފިޝަލް "ވަގުތު" އަށް ވިދާޅުވީ، ޝަކުވާއެއްގެ ގޮތުގައި އެފަދަ މައްސަލައެއް ފުލުހުންނަށް ހުށަހަޅާފައިވާ ކަމަށެވެ. އެކަން ހިނގާފައިވާގޮތް ސާފު ކުރުމަށްފަހު މައުލޫމާތު ހިއްސާ ކުރާނެ ކަމަށް އޮފިޝަލް ވިދާޅުވިއެވެ.\nހަރުކަށި ފިކުރުގެ މީހަކު އުޅޭ ކަމަށް ބުނެ ފުލުހުން ވަން ގޭގެ މީހަކު ފޭސްބުކުގައި ހިއްސާ ކޮށްފައިވާ ޕޯސްޓެއްގައި އޭނާ ވަނީ ފުލުހުން ކޯޓު އަމުރެއް ހިފައިގެން އައިސް ގެއަށް ވައްދާލިއިރު، އޭނާގެ ބުރުގާ އަޅާ އަނބިމީހާގެ އަބުރާ އިއްޒަށް ކޮބައިތޯ ސުވާލު ކޮށްފައެވެ.\n"އަންހެނުން ބުރުގާ އަޅާލަންދެން މަޑު ކޮށްލާށޭ ބުނިއިރު، މިނެޓެއް ވެސް މަޑު ނުކޮއްލެވުނު" ފޭސްބުކުގައި އޭނާ ހިއްސާކޮށްފައިވާ ޕޯސްޓެއްގައި ބުނެފައިވެއެވެ.\nއެގޮތަށް މަޑު ނުކުރެވެންޏާ އަންހެން ފުލުހުން ވެސް ތިބޭނެ ކަމަށާއި އެމީހުން ގޮވައިގެން އާދެވޭނެ ކަމަށް އޭނާ ވަނީ ބުނެފައެވެ. އަދި އެގޭގައި ހަރުކަށި ފިކުރު މީހެއް އުޅެނީ ކިޔާފައި ގެއަށް ވައްދާލުމުން އޭނާގެ7އަހަރުގެ ދަރިފުޅު ވެސް އެވަގުތު ހުރީ ހުއްޓުން އަރާފައި ކަމަށް އޭނާ ވަނީ ބުނެފައެވެ.\nގެބަލައި ފާސް ކުރުމަށްފަހު، ލިބިފައި ވަނީ ނުބައި މައުލޫމާތެއް ކަމަށް ބުނެ "ސޮރީ" އޭ ފުލުހުން ބުނެފައިވާ ކަމަށް ވެސް އޭނާ ވަނީ ބުނެފައެވެ.\nމީގެ އިތުރުން އެގެއަށް ވަން ފުލުހުން ތިބީ މޫނު ނިވާކޮށްގެން ކަމުން އެއީ ފުލުހުންތޯ ޔަގީން ނުވާ ކަމަށާއި އެގޮތަށް ފުލުހުންގެ ބެޖު ދައްކާފައި ކޮންމެ ބަޔަކަށް ވެސް ގެތަކަށް ވަދެވޭނެ ކަމަށް އޭނާ ވަނީ ބުނެފައެވެ.\n"ވަދެފައި ކޮންމެ ކަމެއް ކުރިއަށް ކިހިނެތް އިނގޭނީ. ކޯޓު އަމުރުއް ހިފައިގެން އަންނައިރު، އިނގެން ޖެހޭ ގެއަށް ވަންނަނީ ކޮންބައެއްތޯ ވެސް. މޫނު ފޮރުވައިގެން ވަނީމަ ނޭނގޭ ކޮންބައެއް ކަމެއް ވެސް" އޭނާ ބުންޏެވެ.\nއެކަން އެގޮތަށް ހިނގާފައިވާ ކަމަށާއި މާދަމާ އެފަދަ ބަޔަކު އެހެން ގެއަކަށް ވަދެ އެހެން އަންހެނެއްގެ އިއްފަތްތެރިކަން ފޭރިގަންނާނީ ކޮންއިރަކު ކަމެއް ނޭނގޭ ކަމެއް އޭނާ ވަނީ ބުނެފައެވެ.\nނިރުބަވެރިކަމާއި ދެކޮޅަށް ފުލުހުން ހިންގަމުން އަންނަ ހާއްސަ އޮޕަރޭޝަންތަކަކީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން މި މަހުގެ ހަ ވަނަ ދުވަހު ދިން ހަމަލާއާއި ގުޅިގެން ހިންގަމުން އަންނަ އޮޕަރޭޝަންތަކެކެވެ. އެގޮތުން މިހާތަނަށް ފުލުހުން ވަނީ ހަރުކަށި ފިކުރުގެ ބަޔަކު މާލެއިންނާއި އައްޑޫއިން ހައްޔަރު ކޮށްފައެވެ. އަދި މިހާރު ފުލުހުން އަންނަނީ ބ. ދަރަވަންދޫގައި ވެސް ނިރުބަވެރިކަމާއި ދެކޮޅަށް އޮޕަރޭޝަނެއް ފަށާފައެވެ.\nމެއި 19, 2021 22:13\nތީމާބޮޑުކަމަކައްނުވާނެ ބުރުގާއެޅުންވެސް މަނާކުރާދުވަސްވަރައްކާރި ގާނޫނުހަދާމަޖިލިސް ވެސް ކޮންޓުރޯލް އޮތީ މޑނ ގެ ބާރުގެދަށުގަ..\nމެއި 19, 2021 22:22\n“މާދަމާ އެފަދަ ބަޔަކު އެހެން ގެއަކަށް ވަދެ އެހެން އަންހެނެއްގެ އިއްފަތްތެރިކަން ފޭރިގަންނާނީ ކޮންއިރަކު ކަމެއް ނޭނގޭ ކަމެއް އޭނާ ވަނީ ބުނެފައެވެ” ހީވަނީ އެގެއަށް ވަދެ އަންހެނެއްގެ އިއްފަތްތެރިކަން ފޭރިގަތީގެން.. އޮޅުން ނާރާގޮތަށް ހަބަރު ލިޔަން ދަސްކުރަން ވެއްޖެއެންނު...\nމެއި 20, 2021 11:15\nލިޔެފަ އޮތް އެއްޗެއް ކަލެއަށް ފަހުމް ނުވަނީއެއްނު..؟!\nމެއި 20, 2021 20:07\nހާލުފޮޅީގަ ކުޑަރީދޫކުލައެއް ހުންނާނެ، އެކަންތައްގަނޑު އެއުތުރެނީ.\nމެއި 19, 2021 22:27\nވަރިހަމައެއްނު ! އެމީހުނަށް އެބާރު ވަނީ ދީފަވިއްޔަ ! ދެން ކޮންމެ ކަމެއް ކުރަންވެސް އެމީހުން ޖެހިލުމެއް ނުވާނެ ނު ! ކުޑަމިނުން ގެއަށް ވަދެގަތުމުގެ ކުރިން މިއީ ކޮން ގެއެއްގެ ކޮންތަނެއްތޯ އަހަންވެސް އެމީހުނަށް ޖެހޭނެއެވެ. ކޯޓުއަމުރު ދީފައޮންނަނީ ދެލޯމަރައިގެން ތަންތަން ރެއިޑް ކުރާކަށް ނޫނެވެ. ތަންތަނަށް ފޮނުވަންޖެހޭނީވެސް ތަންދޮރު ދަންނަ ފުލުހުންނާއި ސިފައިންނެވެ. ގަމާރުން ނެއް ނޫނެވެ.\nމެއި 19, 2021 22:47\nއެގެއަށް ވަން ފުލުހުން ތިބީ މޫނު ނިވާކޮށްގެން ކަމުން އެއީ ފުލުހުންތޯ ޔަގީން ނުވާ ކަމަށާއި އެގޮތަށް ފުލުހުންގެ ބެޖު ދައްކާފައި ކޮންމެ ބަޔަކަށް ވެސް ގެތަކަށް ވަދެވޭނެ ކަމަށް އޭނާ ވަނީ ބުނެފައެވެ.\nމީ ވަ ރަށް ރަގަޅު ޕޮއިންޓެއް!! ކު ރިއަށް އޮތް ތަނުގައި ވެދާނެ ކައްތަކެއް.\nމެއި 19, 2021 22:49\nފުލުހުންގެ ތެ ރޭގައި މަސައްކަތް ކޮށްފައި ތިބި ބައެއް މީހުންގެ އަތުގައި ޔުނީފޯމްތައް އެބަހު ރި. ބަންގާލީން ފެލަން ރަގަޅު ސްޓަންޓެއް\nމެއި 19, 2021 23:49\nލާދީނީ މީހުން ފުލުހުންގެ ލޯތަކަށް ނުފެންނަނީ ކީއްވެބާ؟؟\nމެއި 20, 2021 00:38\nއެވަރުގެ ބަޔަކަށް އެވަރުގެ ކަމެއް ވެދާނެ\nމެއި 20, 2021 01:07\nކަމަކީ ދެރަކަމެއް ، އެކަމަކު ރައްޔިތުންގެ ހައްޤުގައި މިހާ ބުރަކޮށް އުޅޭ ބަޔަކަށްވެސް ކުށެއް ވެވިދާނެ ، ނަމަވެސް މިކަން މާބޮޑުކޮށް ފުލުހުންގެ މުއައްސަސާއާއިމެދުގައި ނަފްރަތު އުފެދިދާނެ ގޮތަކަށް "ބޮޑު ޝުރުހީ " އަޅާލުމަކީ ބޮޑުވެގެންވާ ކުށެއް ،\nމެއި 20, 2021 07:06\nމެއި 20, 2021 04:23\nފުލުހުންގެ ކުށެއް ފެނޭތޯ ބަލަ ބަލަ ތިބެނީ ދިވެހި ރަތްޔިތުންނާއި ހަބަ ރު ފަތު ރާމީހުން\nރައްޔިތުމާހާއައް ކަމެއް ފެނުނަސް ހުއްޓުވަން ނުކެ ރޭތާ ހެކިބަހެއްވެސް ދޭކަށް ނުކެ ރޭ\nމެއި 20, 2021 05:41\nމައާފް އަށް އެދެން ޖެހެ އެވެ.\nމެއި 20, 2021 08:55\nމިއީ ހަމަ އޮޅޭ ސަރުކާރު އޮޅިގެން ވިކަމެއްވިއްޔާ ވެފައޮތީ ކަލޯ އިބޫ ނަމަނަމަ އޮޅިގެން ފަޒުނާ ވަރިނުކުރާތި ، އޭރުން ސިއްކަ އޮޅިގެން އިބޫއަކީ ރައީސް ނޫންކަމަށް އިބޫ ނިންކުރީގައި ސިއްކަޖަހާފާނެ ...\nއޭ! އީސަ ހައްޔަރު ކުރަން ދޭބަލަ އާންމު މީހުންގެ ގެތަކަށް ނުވަދެ. މަޑުކަށިވީމަ ހައްޔަރު ނުކުރެވެނީ ތޯއްޗެއް.\nމެއި 20, 2021 11:04\n'އޮޅިގެން' މީހުންގެ ގެދޮރަށް ވަދެގަނެ، ދުލަށް އައިހާ ހަޑި ހުތުރު ބަސްތަކެއް ގޮވާ ހަޅޭލުމަކީ އެ ބޭފުޅުން ވަރަށް އާއްމުކޮށް ކުރާ ކަމެއް! މިފަހަރު އެގޭގެ ދިރިއުޅޭ ފަރާތުން އެވާހަކަ ނޫސްތަކަށް / ސޯޝަލް މީޑިއާ އަށް ތިލަ ކޮށްލީ. ދެން އެމީހުންނަށް ތިޔަ ރަށުގަ ދިރި ނޫވެގިން ފައިބައިގެނަ ދާވަރު ކޮށްލާނެ. ތިޔަށް ވުރެ ބޮޑު 'ގޭންގެއް' މި ގައުމަކު ނޯންނާނެ!


Ukraine massala in salaamai kohdheyn Attorney General arihun neydhen: Trump | Mihaaru\nރައީސް ޑޮނަލްޑް ޓްރަމްޕް (ވ) އާއި އެޓާނީ ޖެނެރަލް ވިލިއަމް ބާ. --ފޮޓޯ:ވޮޝިންޓަން ޕޯސްޓް\nޔުކްރޭން މައްސަލައިން ސަލާމަތްކޮށްދޭން އެޓާނީ ޖެނެރަލް އަރިހުން ނޭދެން: ޓްރަމްޕް\n08 ނޮވެމްބަރ 2019 - 19:23\nއެމެރިކާގެ މީޑިއާތަކުން ބުނެފައި ވަނީ ޔޫކްރޭނުގެ ރައީސް އަށް ކުރެއްވި ފޯން ކޯލުގައި ގާނޫނާ ޚިލާފުވެފައި ނުވާ ކަމަށް ވިދާޅުވެ ދެއްވުމަށް އެޓާނީ ޖެނެރަލް ވިލިއަމް ބާގެ އަރިހުން ޓްރަމްޕް އެދިވަޑައިގެންނެވި ކަމަށެވެ. ނަމަވެސް ބާ ވަނީ އެކަމަށް ދެކޮޅު ހައްދަވާފައި ކަމަށް ވެސް މީޑިއާތަކުން ބުނެފައިވެ އެވެ.\nޔުކްރޭނުގެ ރައީސް ވޮލްޑޮމީރް ޒެލެންސްކީ އަށް ފޯނުން ގުޅުއްވައި ކުރީގެ ނައިބް ރައީސް ޖޯ ބައިޑަންގެ މައްސަލައެއް ތަހުގީގުކޮށްދޭން އެދިވަޑައިގަތް މައްސަލާގައި ކޮންގްރެސް އިން މިހާރު ވަނީ ޓްރަމްޕުގެ އިމްޕީޗްމަންޓް ފަށައިފަ އެވެ. ބައިޑަން ވަނީ ޑިމޮކްރެޓިކް ޕާޓީން ރިޔާސީ ރޭހަށް ނުކުންނެވުމަށް ނިންމަވައިފަ އެވެ.\nޓްރަމްޕް ގެންދަވަނީ ޔޫކްރޭނުގެ ރައީސް އަށް ކުރެއްވި ފޯން ކޯލްގައި ގޯހެއް ހައްދަވާފައި ނުވާނެ ކަމަށް ތަކުރާރުކޮށް ވިދާޅުވަމުންނެވެ.\n"ޖަސްޓިސް ޑިޕާޓްމަންޓުން ވެސް ވަނީ އެއީ ރަނގަޅު ކޯލެއް ކަމަށް ނިންމާފައި،" ބުރާސްފަތި ދުވަހު ޓްރަމްޕް ކުރެއްވި ޓްވީޓެއްގައި ވިދާޅުވި އެވެ.\nޓްރަމްޕުގެ އިމްޕީޗްމަންޓް ތަހުގީގުގައި އާއްމުކޮށް ހުޅުވާލައިގެން އަޑުއެހުންތައް މި ހަފުތާގައި ބާއްވާނެ އެވެ. ފުރަތަމަ ހާޒިރުކުރާނީ ޔުކްރޭނަށް ކަނޑައަޅާފައި ހުރި އެމެރިކާގެ ވަގުތީ ސަފީރު ބިލް ޓޭލާ އެވެ.\nއިމްޕީޗްމަންޓް މަރުހަލާތައް ކުރިއަށްދާނީ ކިހިނެއް؟\nޓްރަމްޕުގެ މައްސަލަ ބަލާ ހައުސްގެ ހަ ކޮމިޓީގެ ހުށަހެޅުންތައް ޖުޑިޝަރީ ކޮމިޓީ އަށް ވަނީ ފޮނުވައިފަ އެވެ. ޓްރަމްޕް ގޯހުން ކަމެއް ކުރައްވާފައިވާ ކަމުގެ ހެކި ސާބިތު ކުރެވިއްޖެ ނަމަ އިމްޕީޗްމަންޓް ވޯޓު ހައުސްގައި ނަގާނެ އެވެ. އިމްޕީޗްމަންޓް ފާސްކުރަން ބޭނުން ވަނީ ސިމްޕަލް މެޖޯރިޓީ ކަމަށްވާ 51 ޕަސެންޓެވެ. އެ އަދަދަށް ވޯޓު ލިބިއްޖެ ނަމަ ޓްރަމްޕް އިމްޕީޗް ކުރުމަށް ފަހު ސެނެޓުން މައްސަލަ ތަހުގީގު ކުރާނެ އެވެ. އެއަށް ފަހު ޓްރަމްޕް ކުށްވެރިވޭތޯ ނުވަތަ ނޫންތޯ ބެލުމަށް ސެނެޓުގައި ވޯޓު ނަގާނެ އެވެ. ސެނެޓުން ފާސްވާނީ ތިންބައިކުޅަ ދެބައި އަޣުލަބިއްޔަތު ނުވަތަ 67 ޕަސެންޓުންނެވެ. އެ އަދަދަށް ވޯޓު ލިބިއްޖެ ނަމަ ޓްރަމްޕް މަގާމުން ދުރުކޮށް ނައިބް ރައީސް ވެރިކަމާ ހަވާލުވެވަޑައިގަންނަވާނެ އެވެ.


Transformer Adhi Cable Gathumah Pre bid Meeting Baavvaifi | Ungoofaaru\nބަނޑޭރިގަނޑު/ޚަބަރު/ޓްރާންސްފޯމަރު އަދި ކޭބަލް ގަތުމަށް ޕްރީބިޑް މީޓިން ބާއްވައިފި\nއިބްރާހީމް ޒަޔާން 16 މެއި 2019\n0 83 މިނެޓެއް ނުވަނިސް ކިޔާލެވޭ\nއުނގޫފާރު ކައުންސިލުން ހިންގަމުންގެންދާ އުނގޫފާރު ރައްޔިތުންގެ އިންޖީނު ގެއިން ދެމުންގެންދާ ކަރަންޓްގެ ހިދުމަތް ރަގަނޅު ކޮށް ފުޅާކުރުމަށް ކުރިއަށްގެންދާ މަސައްކަތުގެ ތެރެއިން ބެހެއްޓުމަށް ހަމަޖެހިފައިވާ ޓްރާސްންފޯަމަރު އަދި އެކަމަށްބޭނުންވާ ކޭބަލް ވިއްކުމަށް ޝައުޤުވެރިވި ފަރާތްތަކަށް ބާއްވާ ޕްރިބިޑް މީޓިން މިއަދު ބާއްވައިފިއެވެ. ވަކި ވަކިން ކުރިއަށްގެންދިޔަ މި ދެބައްދަލުވުން ކުރިއަށްދިޔައީ މިއަދު ހެނދުނު އުނގޫފާރު ކައުންސިލްގެ އިދާރާގައެވެ.\nފުރަތަމަ ކުރިއަށްދިޔައީ ޓްރާންސްފޯމަރު ގަތުމަށް ކުރިއަށްގެންދިޔަ ބައްދަލުވުމެވެ. މިބައްދަލުވުމުގައި7ފަރާތަކުން ބައިވެރިވެ މައުލޫމާތު ސާފުކޮށްފައިވެއެވެ. ދެވަނަ ބައްދަލުވުން ކުރިއަށްދިޔައީ 11:30 ގައެވެ. މި ބައްދަލުވުމުގައި ނުވަ ފަރާތަކުން ބައިވެރިވެފައިވެއެވެ.\nމި ޕްރޮޖެކްޓުގެ ދަށުން ޤާއިމްކުރާ ޓްރާންސްފޯމާ ސިސްޓަމްގައި އިންޖީނުގޭގައި އަދި ރަށު ތެރޭގައި ޓްރާންސްފޯމަރެއް އިންސްޓޯލް ކުރުމަށް ވަނީ ނިންމާފައެވެ. ރަށު ތެރޭގައި އިންސްޓޯލް ކުރާ ޓްރާންސްފޯމަރު ބެހެއްޓުމަށް ނިންމާފައި ވަނީ އުނގޫފާރު މަސްޖިދުއް ތަޤުވާގެ ހުޅަނގު ދެކުނު ކަންމަތީގައެވެ.\nމި ޓްރާންސްފޯމާ ސިސްޓަމް ޤާއިމް ކުރުމަށް އުނގޫފާރު ކައުންސިލުން ނިންމާފައި ވަނީ އުނގޫފާރުގެ އެންމެ އިރު ދެކުނުގައި ހުންނަ ރައްޔިތުންގެ އިންޖީނުގެއިން ފޯރުކޮށްދޭ ކަރަންޓު އުނގޫފާރުގެ އެންމެ އުތުރަށް ފޯރާއިރު ކަރަންޓު ލިބޭ މިންވަރު ވަރަށް ބޮޑަށް ދައްވެގެން ދާތީއެވެ. މިހެން ވުމުގެ ސަބަބުން އުނގޫފާެރުގެ އުތުރުގެ ގޭބީސީތަކަށް ކަރަންޓު ލިބުމުގައި ބޭނުންވާ ވަރަށް ވޯލްޓޭޖު ނުލިބޭ ކަމަށް އުނގޫފާރު ރައްޔިތުންގެ އިންޖީނުގެއިން ފާހަގަކުރިއެވެ.\nއުނގޫފާރު ރައްޔިތުންގެ އިންޖީނުގެއިން މަޢުލޫމާތުދޭ ގޮތުގައި މި ސިސްޓަމް ޤާއިމް ކުރުމުން އުނގޫފާރުގެ އެންމެ އުތުރަށް ވެސް ބޭނުންވާ ވަރަށް ފުރިހަމައަށް ކަރަންޓު ފޯރުކޮށްދެވުމުގެ އިތުރުން މުސްތަޤުބަލުގައި ބިން ހިއްކައިގެން އުނގޫފާރު ބިން ބޮޑު ކުރި ކަމުގައި ވީ ނަމަވެސް އެއްވެސް މައްސަލައެއް ޖެހުމަކާ ނުލާ ހުރިހާ ސަރަހައްދަކަށް ކަރަންޓު ފޯރުކޮށްދެވޭނެއެވެ.


Noorul-islam.NET :: ފަތިސް ނަމާދުގެ އިހު ސުންނަތް\nފަތިސް ނަމާދުގެ އިހު ސުންނަތް\nލިޔުއްވީ : ޢަބްދުﷲ ޞިއްދީޤް\nފަރުޟު ފަސް ނަމާދުގެ ތެރެއިން ފަތިސްނަމާދަކީ ވަރަށް މަތިވެރި ނަމާދެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. « أثقل الصلاة على المنافقين صلاة العشاء وصلاة الفجر ، ولو يعلمون ما فيهما لأتوهما ولو حبوا ….. » =متفق عليه= މާނައަކީ: " މުނާފިގުންނަށް އެންމެ ބުރަ އަދި އެންމެ ބަރު ނަމާދަކީ ޢިޝާނަމާދާއި ފަތިސް ނަމާދެވެ. އެ ދެ ނަމާދުގެ ޡަވާބާއި ދަރުމަ މީސްތަކުންނަށް އެނގޭނަމަ ބިމުގައި ފިރުކެމުންވެސް އެ ދެ ނަމާދަށް އައީސްކަން ކަށަވަރެވެ."<?xml:namespace prefix = "o" />\nހަމަ މިފަދައިން ފަތިސްނަމާދުގެ އިހުސުންނަތަކީވެސް އެހާމަތިވެރި ދަރުމައާއި ޘަވާބު އޭގައި ހިމެނިގެންވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ އަރުހުން ރިވާ ވެގެންވެއެވެ: عَنْ عَائِشَةَ رَضِيَ اللهُ عَنْهَا عَنِ النَّبِيِّ صَلَّى اللهُ عَلَيْهِ وَسَلَّمَ قَالَ : « رَكْعَتَا الْفَجْرِ خَيْرٌ مِنَ الدُّنْيَا وَمَا فِيهَا » . وَفي روايةٍ لِمُسْلِم : « لَهُمَا أَحَبُّ إِلَيَّ مِنَ الدُّنْيَا جَمِيعاً » =أخرجه مسلم والترمذي= މާނައަކީ: ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހުން އުއްމުލް މުއުމިނީން ޢާއިޝާ ރަޟިޔަﷲ ޢަންހާ ރިވާކުރައްވާފައި ވެއެވެ." ފަތިސްނަމާދުގެ އިހުސުންނަތުގެ ދަރުމައާއި ޘަވާބު ދުނިޔެއާއި ދުނިޔޭގައި ވާހާ އެއްޗަކަށް ވުރެން ހެޔޮކަން ބޮޑުވެގެން ވެއެވެ." އަދި އެހެން ރިވާޔަތެއްގައި ވެއެވެ. " ތިމަން ނަބިއްޔާގެ އަރިހުގައި އެ ދެ ރަކްޢަތް މުޅި ދުނިޔެއަށް ވުރެން ހެޔޮ ކަމާއި ދަރުމައިގެ ގޮތުން މަތިވެރި ވެގެންވެއެވެ."\nމިއީ ފަތިސްނަމާދުގެ ސުންނަތުގެ ވާހަކައެވެ. ފަތިސްނަމާދުގެ ފަރުޟު ދެ ރަކުޢަތުގެ ދަރުމައިގެ ވާހަކަ ކިހާވަރެއްވާނެ ބާއެވެ! ފަތިސްނަމާދަށް ދާމީހާ މިސްކިތަށް ވަދެ ތަޙިއްޔަތުލް މަސްޖިދުގެ ދެ ރަކުޢަތުގެ ބަދަލުގައި ފަތިސް ނަމާދުގެ އިހުސުންނަތުގެ ދެ ރަކުޢަތް ކުރުމުން ތަޙިއްޔަތުލް މަސްޖިދުގެ ޘަވާބުވެސް ލިބޭނެއެވެ.\nމިއީ މިކަމުގެ އެއްމެ އައުލާ ގޮތް ކަމުގައިވެސް އަލް ޢައްލާމާ އިބްނުލް އުޘައިމީން ވިދާޅުވެފައިވެއެވެ. އެހެން ނަމަވެސް ފުރަތަމަ ތަޙިއްޔަތުލް މަސްޖިދުގެ ދެ ރަކުޢަތް ކޮށްފައި ދެން ފަތިސްނަމާދުގެ އިހުސުންނަތުގެ ދެ ރަކުޢަތް ކުރިޔަސް މައްސަލައެއް ނެތެވެ. ފަތިސް ނަމާދުގެ އިހުސުންނަތުގެ ދެ ރަކުޢަތް ކުރާއިރު ލުއި (ކުރު) ގޮތަކަށް ކުރުން ސުންނަށްވެގެން ވެއެވެ.\nސޫރަތުލް ފާތިޙާގެ ފަހުގައި ދެ ރަކުޢަތުގައިވެސް ކުރު ސޫރަތެއް ޚިޔާރުކުރުން އެދެވިގެން ވެއެވެ. ފަތިސް ނަމާދުގެ އިހުސުންނަތް، ނަމާދުގެ ކުރިން ނުކުރެވުނު މީހާއަށް ފަތިސް ނަމާދު ފަހުންވެސް ކުރުމަށް ޝަރުޢުގައި ވަނީ ހުއްދަ ދެއްވާފައެވެ. ނަމާދު ކުރިން ކުރި ކަމުގައި ވިޔަސް ފަހުން ކުރި ކަމުގައި ވިޔަސް މި ދެ ރަކުޢަތުގެ ސިފައަކަށް ބަދަލެއް ނާންނާނެއެވެ.


Bappain dharin dhoonukoh alhaaalumaai loabi dhinun muhimmu\nބައްޕަޔަކު ދަރިފުޅު އުރާލައިގެން ސްކޫލަށް ވަންނަނީ\nބައްޕައިން ދަރިން ދޫނުކޮށް އަޅާލުމާއި ލޯބި ދިނުން މުހިއްމު\nއާއިލާ ރޫޅުނު ނަމަވެސް ދަރިންގެ ކަންކަމުގައި ބައްޕައިން މަސްއޫލުވެގެން އުޅެން ޖެހޭ\nބައެއް ބައްޕައިން ދަރިން ތަރުބިއްޔަތު ކުރުމުގައި ފުރިހަމައަށް ޝާމިލްވި ނަމަވެސް އަނެއްބައި ބައްޕައިން ދަރިންގެ ހަރަދު ވެސް ނުދޭ\nބައްޕައިން ދަރިންގެ ކަންކަމުގައި ހަރަކާތްތެރިވާ ނަމަ ކުދިންނަށް ލިބޭ ފައިދާ ބޮޑު\nބައްޕަގެ ލޯބި ނުލިބޭ ކުދިން ބޮޑުވެގެން އެހެން މީހުންނާ ބާއްވާ ގުޅުމަށް އަސަރު ކުރޭ\nއެކީގައި ކޯހެއް ހަދަމުން އަންނަ ފިރިހެން ރައްޓެއްސަކަށް ގުޅައި ގުރޫޕް ޑިސްކަޝަން އަށް ވަގުތެެއް ބުނީމެވެ. ޖަވާބުގައި ބުނީ "ތިއީ އަހަރެން ދަރިފުޅަށް ކާން ދޭ ގަޑި. ތިގަޑި ވަރަށް އުނދަގޫ ވާނެ" ކަމަށެވެ. އެއީ އޭނާގެ ދޮޅު އަހަރުގެ ދަރިފުޅަށް ކާއެއްޗެހި ތައްޔާރުކޮށް ކާން ދިނުމަށް ހޭދަކުރާ ވަގުތެވެ.\nމިފަހަކަށް އައިސް ޒުވާން ބައްޕައިން ދަރިން ބެލުމުގައި މަންމައިންނާ އެއްވަރަކަށް ޒިންމާ ނަގާކަން އުފަލާ އެކު ފާހަގަކުރަން ޖެހެ އެވެ. ދަރިންގެ ކަންކަން ކުރުމުގެ ޒިންމާ ނަގައި ދަރިން ތަރުބިއްޔަތު ކުރުމުގައި އުޅޭ ބައްޕައިން ގިނަ އެވެ. ނަމަވެސް ވަރި ގިނަ ރާއްޖޭގައި އެތައް ކުދިންނެއް ބޮޑުވެގެން އައިސްފައިވަނީ ބައްޕައިންގެ ފަރާތުން ލިބެންވާ ލޯތްބާއި އާޅާލުން ނުލިބި އެވެ. ވަރިވުމަށް ފަހު ދަރިން ބެލުމުގެ ރޯލު މައިން ނަގާއިރު ބައްޕައިން އެ ޒިންމާ ނުނަގާ ނަމަ އޭގެ ގެއްލުން ދަރިންނަށް ކުރެ އެވެ.\nދިއްދޫގެ މަގުމަތީގައި ކުޑަކުއްޖަކު އުޅެނީ (ދައުރު ފޮޓޯ/ އައިމިނަތު ޝިފްލީން)\nއާއިލާ ރޫޅުން ނުވަތަ އެހެން ކޮންމެވެސް ސަބަބަކާ ހެދި ބައްޕަައާ ވަކިވެ، ލިބެންވާ އަޅާލުމާއި ލޯބި ނުލިބި ބޮޑުވާ ކުދިންނަށް ނަފްސާނީ މައްސަލަތަކާއި އެެހެން މީހުންނާ ގުޅުންތައް ދެމެހެއްޓުމުގައި މައްސަލަ ކުރިމަތިވެ އެވެ.\nމަންމައެކޭ އެއްގޮތަށް ކުދިން ބައްޕައިންގެ ފަރާތުން ވެސް ފުރިހަމަ ލޯތްބާއި އަޅާލުން ބޭނުންވެ އެވެ. ބައްޕައާ އެކު ހޭދަ ކުރާ ވަގުތަކީ ކުދިންނަށް މުހިއްމު ވަގުތެކެވެ. ކުދިންނަށް ފުރިހަމަ ލޯބި މުޅި އުމުރަށް ވެސް ބޭނުންވެ އެވެ. ކުދިންނަށް އެއްޗެހި ހޯދައިދިނުމުން ނުވަތަ ކަންކަން ކުރުމަށް ފައިސާ ދިނުމުން ބަައްޕައެއްގެ ދައުރު އަދި ނިމުނީއެއް ނޫނެވެ.\nރާއްޖޭގައި ދަރިންގެ ހަރަދު ނުދޭ ބައްޕައިން ގިނަ އެވެ. ވަރިވުމަށް ފަހު އަމިއްލަ އަށް އިސްނަގައިގެން ދަރިންގެ ހަރަދު ދޭން ފުރުސަތު އޮންނަ އިރު އެއް ބަޔަކު ދަރިންގެ ހަރަދު ދެނީ ކޯޓުތައް މެދުވެރިކޮށެވެ. ހަރަދު ދިނުމަށް ކޯޓުން އަމުރު ކުރިޔަސް ބައެއް މީހުން އެ ފައިސާ ބަރާބަރަށް ޖަމައެއް ނުކުރެ އެވެ. އެކަނިމާއެކަނި ދަރިންގެ ހަރަދުތައް ބަލަަހައްޓައި ތަރުބިއްޔަތު ކުރަން ޖެހިފައިވާ ޒުވާން އެތަކެއް މައިންނެއް އުޅެ އެވެ.\nރީތި ތާރީހު، 2.2.22ގައި ކައިވެނިކޮށްދިނުމަށް ފެމިލީ ކޯޓުގައި ބޭއްވި މަޖިލީހަކަށް ފަހު ބަޔަކު ކޯޓުން ނުކުންނަނީ (ދައުރު ފޮޓޯ/ މުޒައްޔިން ނާޒިމް)\nދަރިން ބެލުމަކީ ހަމައެކަނި ހަރަދު ދިނުމެއް ވެސް ނޫނެވެ. ކުދިންގެ ހެދިބޮޑުވުމުގައި ދިމާވާ ހުރިހާ ކަމެއްގައި ބައްޕަައިން އުޅެން ޖެހެ އެވެ. ތައުލީމާއި ތަރުބިއްޔަތު އަދި ރީތި އަހްލާގު ދަސްކޮށްދިނުމުގަ އެވެ. ކަންބޮޑުވުންތައް އަޑުއަހައި ކުދިންގެ ހުނަރުތައް ތަރައްގީކޮށް ހެޔޮލަފާ ބައެއްގެ ގޮތުގައި ބޮޑު ކުރުމަށެވެ.\nދިރާސާތައް ބުނާ ގޮތުގައި ދަރިންގެ ސްކޫލް މަސައްކަތުގައި ބައްޕައިން އުޅޭ ނަމަ ކުދިންނަށް ލިބޭ ފައިދާ ބޮޑެވެ. ބައްޕަގެ ހައިސިއްޔަތުން ދަރިންގެ ހޯމްވޯކް ހެދުމަށް އެހީތެރިވެ، ހިތްވަރު ދިނުމުން އަދި ކުދިންގެ ތައުލީމީ ކުރިއެރުން އިސްކުރާ ނަމަ ކުއްޖާގެ އަމިއްލަ ނަފްސަށް އިތުބާރު ކުރުމާއި އަމިއްލަ ނަފްސަށް އިހުތިރާމް އުފެއްދުމަށް އެހީތެރިވެދެ އެވެ.\nބައްޕަ ދުނިޔޭގައި ހުރެފައި ދަރިންނަށް އަޅާނުލާ ނަމަ އެހެން މީހަކު އެ ބައްޕަގެ ދައުރު އަދާ ކުރި ކަމުގައިވިޔަސް ކުދިންނަށް ބައްޕަގެ ލޯބި ނުލިބުމުން ކުރެވޭ ފުން އިހްސާސްތަކަށް ބަދަލެއް ނާދެ އެވެ.\nމީހަކު ކުޑަކުއްޖެއް އުރާލައިގެން ހިނގާފައި ދަނީ. (ދައުރު ފޮޓޯ/ މުޒައްޔިން ނާޒިމް)\nކުދިންނާ އަޅާލާނެ އެހެން މީހަކު މިސާލަަކަށް ކާފައެއް، ބޮޑުބޭބެއެއް ނުވަތަ ދޮންބައްޕައެއް ހުރެއްޖެ ނަމަ ކުދިންނަށް ލިބެންވާ ސަޕޯޓް ލިބިދާނެ އެވެ. ނަމަވެސް މިއީ ބައްޕަޔަކު ނެތުމުން ކުރެވޭ އިހްސާސްތަކުން ދަރިފުޅަށް ލިބޭ ފުރިހަމަ ހައްލެއް ނޫނެވެ.\nބައްޕަގެ ލޯބިން މަހުރޫމުވެގެން އަންނަ އަންހެންކުދިންނާއި ފިރިހެންކުދިންނަށް އިހުސާސްކުރެވޭ ޖަޒުބާތުތައް ކުދިން ބޮޑުވެގެން އަންނަ އިރު ތަފާތުވެ އެވެ. އަންހެންކުދިންނަށް ބައްޕައެއްގެ ލޯބި ނުލިބޭ ނަމަ އަބަދުވެސް ބިރުގަތުމާއި މާޔޫސްވުން ކުރިމަތިވެ ގުޅުންތައް ދެމެހެއްޓުމަށް އަސަރު ކުރެ އެވެ.\nޒުވާން އަންހެންކުއްޖަކު ރަށެއްގެ ފާލަން މަތީގައި މަސް ބާނަނީ (ދައުރު ފޮޓޯ/އައިމިނަތު ޝިފްލީން)\nފިރިހެން ކުދިންނަށް ބޮޑަށް ކުރެވެނީ ރުޅިވެރިކަމުގެ އިހްސާސްތަކެވެ. ރުޅިގަދަވެގެން ކަންކަމަށް ޑިމާންޑް ކުރާ އިރު އެހެން މީހުންގެ ފަރާތުން ލިބެންވާ އޯގާތެރިކަމާއި ހަމްދަރުދީއެއް އެމީހުންނަކަށް ނުލިބެ އެވެ. ގިނަ ފަހަރަށް އެ ރުޅިވެރިކަމަކީ އެމީހުންނަށް އިހުސާސް ކުރެވޭ އަނިޔާ އާއި ބިރުވެރިކަމުގެ ނިވާވުމެކެވެ. އަންހެންކުދިންނަށް ދިމާވާ ގޮތަކީ އޭގެ އިދިކޮޅެވެ. ބައެއް ފަހަރު އެމީހުން ތަހައްމަލު ކުރާ ބިރުގަތުމާއި ހިތް ނުތަނަވަސްކަމަކީ އެމީހުންނަށް ފާޅުނުކުރެވި ހުރި ރުޅިވެރިކަމުގެ ނިވާވުމެކެވެ.\nބައްޕަގެ ލޯބި ނުލިބޭ ނަމަ ފިރިހެން ކުދިންނަށް ކުރެވެނީ ރުޅިގަދަވުމުގެ އިހްސާސް (ދައުރު ފޮޓޯ/އައިމިނަތު ޝިފްލީން)\nބައްޕައެއްގެ ލޯތްބާއި އަޅާލުން ނުލިބި ބޮޑުވާ މީހުންނަށް ލިބޭ ދަރިންނަށް، އެމީހުންނަށް ލިބިފައިވާ ނަފްސާނީ ގެއްލުން ލިބިދާނެ ކަމުގެ ބިރު އޮވެ އެވެ. ނަމަވެސް ބައްޕަ ނެތުމުން ކުރެވޭ އިހްސާސްތަކާ ކުރިމަތިލާން އަމިއްލަ އަށް ދަސްކޮށްފައިވާ ނަމަ މިކަމުން ލިބޭ ގެއްލުންތައް ދަރިން ތަޖުރިބާ ކުރާކަށް ނުޖެހޭނެ އެވެ.\nއެކަން ދެނެގަތުމުން އެކަން ރަނގަޅު ކުރެވޭނެކަން ވިސްނޭނެ އެވެ. އެ މާޒީ ތަކުރާރުވާކަށް ނުޖެހެ އެވެ. މިހާރުގެ ގުޅުމާ އެކު ކަންކަން ހައްލުކުރުމަށް މަސައްކަތް ކުރެވިދާނެ އެވެ. ދަރިންނަށް ލޯބި އިހުސާސް ކުރެވޭނެ ގޮތަށް އަމަލު ކުރުމަށް އަޒުމް ކަނޑައެޅިދާނެ އެވެ. ދަރިން ބޮޑުވަނީ އެމީހުންގެ ދިރިއުޅުމުގައި މައިންބަފައިންގެ ފުރިހަމަ ހާޒިރުގައި ކަމަށް ހެދުމަަށް މަސައްކަތް ކުރެވިދާނެ އެވެ.\nއާޓިފިޝަލް ބީޗް ސަރަހައްދުގައި ކުޑަކުއްޖަކު އަންހެނަކާ އެކު ހިނގާލަނީ (ދައުރު ފޮޓޯ/ އަބްދުﷲ އަނޫފް ޖުނައިދު)\nބައްޕައިންގެ ފުރިހަމަ ލޯތްބާއި އަޅާލުމަކީ ދަރިން ހެދިބޮޑުވުމުގައި މުހިއްމު ކަމަކަށް ވާ އިރު، އާއިލާ ރޫޅި ވަކި ދިރިއުޅުމެއް އުޅުނު ނަމަވެސް ދަރިންނަށް އެ ލޯބި ދެވިދާނެ އެވެ. ބައްޕަ އާއި ދަރިފުޅާ ދެމެދު އޮންނަ ގުޅުމަކީ ފެންވަރު ރަނގަޅު ގުޅުމަކަށް ހެދުމަށް ހުރިހާ ވަގުތެއް އެކުގައި ހޭދަކުރާކަށް ނުޖެހެ އެވެ. ދަރިފުޅާ އެއް ގެއެއްގައި ނޫޅުނު ކަމުގައި ވިޔަސް ތިރީގައި މިވާ ކަންކަން ކުރާ ނަމަ އެ ދަރިފުޅަށް ބައްޕަގެ ފުރިހަމަ ލޯބި ލިބޭ ކަމުގެ އިހްސާސް ކުރެވޭނެ އެވެ.\nއާއިލާ ރޫޅިފައި އޮތަސް ދަރިންނާ އެކު ވަގުތު ހޭދަ ކުރުމަށް އިސްކަންދޭން ޖެހޭ (ދައުރު ފޮޓޯ/އަލީ ރަފީގް)\n1. މަންމައާ ގުޅޭގޮތުން އަބަދުވެސް ވާހަކަ ދައްކަންވާނީ ޕޮޒިޓިވްކޮށެވެ. ވަރިވެ އަދި ވަކިން ދިރިއުޅުނު ނަމަވެސް ދަރިންގެ ކުރިމަތީގައި އެކުދިންގެ މަންމަައަށް އިހްތިރާމް ކުރަންޖެހެ އެވެ. ދެބަސްވުމާއި ހިޔާލުތަފާތުވުންތައް ހުރި ކަމުގައި ވިޔަސް މުއާމަލާތް ކުރަންޖެހެނީ ރީތި ބަހުންނެވެ. އިހްތިރާމާ އެކުގަ އެވެ. އެގޮތަށް ވާހަަކަ ނުދައްކާ ނަމަ އަދި ދޭންވާ އިހްތިރާމް ނުދޭ ނަމަ ދަރިންނާއި ތިމާއާ ދެމެދު އޮންނަ ގުޅުން ކުޑަވާނެ އެވެ.\n2. ދަރިންގެ ކަންކަމުގައި މަސްއޫލުވެގެން އުޅޭ ބައްޕަ އަކަށް ވުމަށް އަޒުމު ކަނޑައަޅާށެވެ. އަދި އެ އަޒުމުގައި ހިފަހައްޓާށެވެ. މީގެ ވިއްސަކަށް އަހަރު ފަހުން ދަރިން ތިމާއާ މެދު ބުނާނީ ކީކޭތޯ ވިސްނާލާށެވެ. ދަރިންގެ ކަންކަމުގައި މަސްއޫލުވެގެން އުޅޭ ނަމަ ދަރިންނާ ގުޅޭގޮތުން ނަގަންވާ ހުރިހާ ޒިންމާއެއް ނަގާނެ އެވެ. ކުދިންގެ ހަރަދުދޭނެ އެވެ. އެކުދިންގެ އިހްސާސްތައް ދަންނަ މީހަކު ކަމުގައި ވާނެ އެވެ. ދަރިންގެ އިހްސާސްތައް ދެނެގަނެ އެ އިހްސާސްތައް މެނޭޖް ކުރުމަށް އެކުދިންނަށް ދަސްކޮށްދޭ މީހަކު ކަމުގައިވާނެ އެވެ.\nއީދު ނަމާދަށް ފަހު އާއިލާއަކުން ހިތްހަމަޖައްސާލައި މަޖާކޮށްލަނީ. (ދައުރު ފޮޓޯ/އަބްދުﷲ ޔަޝާއު)\n3. ކޮންމެ ކުއްޖެއް ވެސް އެކުއްޖެއްގެ ބައްޕަގެ ސަމާލުކަން ބޭނުންވާކަން ދަންނަން ޖެހެ އެވެ. އެކުދިންގެ ރަހުމަތްތެރިންނަކީ ކޮން ބައެއްތޯ ދެނެގަންނަން ޖެހެ އެވެ. ކުރާހިތްވާ ކަންތައްތަަކަކީ ކޮބައިތޯ ހޯދަން ޖެހެ އެވެ. އަދި އެކުދިންގެ ހިތްހަމަނުޖެހުންތަކާއި ކަންބޮޑުވުންތަކަކީ ކޮބާއިތޯ ބަލަން ޖެހެ އެވެ. އެ ކަންކަމަށް ހައްލެއް ހޯދައިދޭން މަސައްކަތް ކުރަންޖެހެ އެވެ.\nބޮޑުވެގެން އައި އިރު ތިމާގެ ބައްޕައާ ދެމެދު އޮތް ގުޅުން ރަނގަޅު ނަމަ އެ ގުޅުމުގެ ސަބަބުން ތިމާއަށް ލިބިފައިވާ ފައިދާތައް ހަނދާން ކުރާށެވެ. އެކީގައި މަސް ގަންނަން ގޮސްފައި ހުރި ނަމަ އެ ސަގާފަތް ދެމެހެއްޓުމަށް ދަރިންނާ އެކު އެކަން ކުރެވިދާނެ އެވެ. އަދި ތިމާއާ ގުޅުން ކުޑަކޮށް ބައްޕަ އުޅުނު ނަމަ އެކަމުގެ ސަބަބުން ތަޖުރިބާ ކުރަން ޖެހުނު ހިތްދަތިކަމާއި ހާސްކަން ދަރިންނަށް ތަޖުރިބާ ކުރެވުނަ ނުދިނުމަށް މަސައްކަތް ކުރެވިދާނެ އެވެ.\nހެޔޮލަފާ ބައްޕައެއް ނަމަ އޭގެ ސަަބަބުން ދަރިފުޅުގެ މުޅި ހަޔާތަށް ރަނގަޅު އަސަރުކުރާނެ އެވެ. އަދި މި އަސަރުތަކަކީ ހަމައެކަނި ދަރިފުޅަށް ލިބޭ ފައިދާއެއް ނޫނެވެ. ތިމާއަށް ވެސް އޭގެ ސަބަބުން ފައިދާ ކުރެ އެވެ.


Rajkummar Rao aai Janhvi Kapoor ge 'Roohi' cinema thakah - vNews.mv\nރާޖް ކުމާރް ރާއޯ އަދި ޖާންވީ ކަޕޫރުގެ "ރޫހީ" ސިނަމާތަކަށް\nމަރިޔަމް ޝާހިދާ 16 February 2021, 15:51\nފިލްމް "ސްޓްރީ"ގެ ކާމިޔާބީއަށްފަހު އެޓީމުން އުފައްދާ ފިލްމު "ރޫހީ އަފްޒާނާ" ކުރިއަށް އޮތް މާރޗް މަހުގެ 11 ވަނަ ދުވަހު ތިއޭޓަރުތަކުގައި ރިލީޒުކުރުމަށް ނިންމައިފިއެވެ.\nހޮރޯ ކޮމެޑީ މިފިލްމުގައި މުހިއްމު ރޯލެއް ކުޅެނީ ފިލްމު "ސްޓްރީ" ގެވެސް މެއިން ލީޑް އެކްޓަރު ރާޖް ކުމާރް ރާއޯއެވެ. ރާޖްއާއެކު ދެން ފެނިގެންދާނީ ބަތަލާ ޖާންވީ ކަޕޫރު އަދި ހެއްވާ މަޖާ ރޯލްތަކުން ފެންނަ ވަރުން ޝަރްމާއެވެ.\nއިންޑިއާގެ ސިނާމާތައް 100 ޕަސެންޓް ޖާގައިގައި ހުޅުވާލުމަށް ހުއްދަ ލިބުމާ ގުޅިގެން މިއަހަރު ޑިޖިޓަލް ޕްލެޓް ފޯމްއިން ރިލީޒްކުރަން ނިންމާފައިވާ ބައެއް ފިލްމުތައްވެސް ސިނާމާތަކުގައި ރިލީޒްކުރުމާ ދޭތެރޭ ޕްރޮޑީއުސަރުންދަނީ މަޝްވަރާ ކުރަމުންނެވެ.\n2018 ވަނަ އަހަރު ނެރުނު ފިލްމު "ސްޓްރީ"ގެ ޑައިރެކްޓަރު ހާރްދިކް މެހެތާ ޑައިރެކްޓްކުރާ މިފިލްމު ފަނަރަ ސަތޭކާ ސިނަމާތައް ނުވަތަ ތިއޭޓަރު ހޯލްގައި އެޅުވުމަށްދަނީ ތައްޔާރުވަމުންނެވެ.\nކޮވިޑްގެ މިނުރައްކާތެރި ދަނޑިވަޅުގައި އިންޑިއާގެ ސިނަމާތައް ހިންގަން ހުއްދަ ލިބިފައިވީނަމަވެސް ގިނަ ޕްރޮޑިއުސަރުން ތިބީ އެމީހުންގެ ފިލްމުތަކަށް ފޫނުބެއްދޭނެފަދަ ގެއްލުމެއް ލިބިދާނެކަމުގެ ބިރުހީވެފައެވެ.\nއެހެންނަމަވެސް މިފިލްމުގެ ޕްރޮޑީއުސަރ ދިނެޝް ވިޖަން ބުނެފައިވަނީ ކޮންމެވެސް އެއްބަޔަކު ސިނަމާތަކުގައި ފިލްމު އެޅުވުމަށް އެއްބާރުލުން ދޭންޖެހޭކަމަށެވެ.\nއެހެންކަމުން އޭނާ ބޭނުންވަނީ ބިރުވެރި ހެއްވާ ކަންތައްތަކެއްގެ މައްޗަށް ބިނާކޮށް ތައްޔާރުކޮށްފައިވާ މިފިލްމު މެދުވެރިކޮށް ބެލުންތެރިން ހެއްވާލުމަށެވެ.\n"ރޫހީ އަފްޒާނާ" ފިލްމަކީ އެކްޓަރު ރާޖްކުމާރް ރާއޯ އަދި ޒުވާން ބަތަލާ ޖާންވީ ކަޕޫރު ސްކްރީނުން ފެނިގެންދާނެ ފުރަތަމަ ފިލްމެވެ.\nރާޖްކުމާރް ރާއޯ އެންމެ ފަހުން ފެނިފައިވަނީ އެމެރިކަން ޑްރާމާ ފިލްމު "ވައިޓް ޓައިގަރ"އިންނެވެ.\nބަތަލާ ޕްރިޔަންކާ ޗޯޕްރާ އަދި އެކްޓަރު އާދަރްޝް ގޯރަވްއާއެކު ރާޖް ކުމާރް ރާއޯ ކުޅެފައިވާ މިފިލްމަކީ ބައިނަލް އަޤްވާމީ ގޮތުންވެސް ގިނަ ބައެއްގެ ސަމާލުކަން ލިބިފައިވާ ކާމިޔާބު ފިލްމެކެވެ.\nމިފިލްމުވަނީ މިދިޔަ ޖެނުއަރީމަހު 22 ވަނަ ދުވަހު ނެޓްފްލިކްސްއިން ރިލީޒްކޮށްފައެވެ.


Dharani restructure kuran Majileehun sarukaarah lafaa dheefi | Mihaaru\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. ދައުލަތުގެ ދަރަނިތައް ރިސްޓްރަކްޗާ ކުރަން މަޖިލީހުން މިއަދު ސަރުކާރަށް ލަފާދިން.\n27 އޮކްޓޯބަރ 2020 - 14:51\nއެހެން ގައުމުތަކާއި ބައިނަލްއަގުވާމީ މާލީ އިދާރާތަކުން ނަގާފައިވާ ދަރަނިތައް ފިޔަވައި އެހެން ދަރަނިތައް ރިސްޓްރަކްޗާކުރަން ރައްޔިތުންގެ މަޖިލީހުން ސަރުކާރަށް ލަފާދީ ރިޕޯޓެއް މިއަދު ފާސްކޮށްފި އެވެ.\nދައުލަތުގެ ދަރަނީގެ ކަންތައްތައް ހުރި ނެތްގޮތް ބަލައި މުޅި މަޖިލީހުގެ ކޮމިޓީން އެކުލަވައިލި ރިޕޯޓް މިއަދުގެ ޖަލްސާއިން ފާސްކުރީ މިއަދުގެ ޖަލްސާގައި ބައިވެރިވެވަޑައިގެންނެވި 67 މެމްބަރުންގެ ތެރެއިން 56 މެމްބަރުންގެ ވޯޓުންނެވެ.\nދަރަންޏާ ގުޅޭ ގޮތުން 10 ކަމެއް ކުރަން ރިޕޯޓުގައި ސަރުކާރަށް ލަފާދީފައިވެ އެވެ. ލޯނުތައް ރިސްޓްރަކްޗާކުރުން ނުވަތަ ރިޕްރޮފައިލްކުރުމަކީ އޭގެ ތެރެއިން ފުރަތަމަ ކަންތަކެވެ. ދަރަނީގެ ކަންތައް އެގޮތަށް ހަމަަޖައްސަން ހާއްސަ ކޮމިޓީއެއް އުފައްދައި، އެ ކޮމިޓީ އަށް ބައިނަލްއަގުވާމީ މާލީ މާހިރުންގެ ފަންނީ ލަފާ ހޯދަން ވެސް އެ ހުށަހެޅުމުގައި ލަފާދީފައިވެ އެވެ. ކޮމިޓީގެ މަސަައްކަތް އަށް މަސްދުވަހުގެ ތެރޭގައި ނިންމައި ކޮމިޓީގެ ހޯދުންތައް ރައީސް އިބްރާހީމް މުހައްމަދު ސޯލިހަށާއި މަޖިލީހަށް ހުށަހަޅަން ވެސް ރިޕޯޓްގައި ލަފާދީފައިވެ އެވެ.\nDhaulathu ge mulhi dharani 172 billion rufiyaagai\nކޮމިޓީގެ މަސައްކަތްކުރަމުން އަންނަ ގޮތް މަޖިލީހުގެ މާލިއްޔަތު ކޮމިޓީން މަހަކު އެއްފަހަރު ބަލާނެ އެވެ.\nފިނޭންސް މިނިސްޓްރީ އާއި މަރުކަޒީ ބޭންކް އެމްއެމްއޭ އިން މައުލޫމާތުތައް އެއްކޮށްގެން މަޖިލީހުން އެކުލަަވައިލި އެ ރިޕޯޓްގައިވާ ގޮތުން ދައުލަތުގެ ދަރަނީގެ ޖުމްލަ އަކީ މިހާރު 172 މިލިއާން ރުފިޔާ އެވެ. ރިޕޯޓްގައި ރިސްޓްރަކްޗާކުރަން ލަފާދީފައި ވަނީ ގައުމުތަކާއި ބައިނަލްއަގުވާމީ މާލީ އިދާރާތަކުން ނަގާފައިވާ ލޯނުތައް ކަަމަށް ވާއިރު އެފަދަ ދަރަނީގެ ޖުމްލަ އަކީ 25.9 ބިލިއަން ރުފިޔާ އެވެ. އެހެންވެ، ރިސްޓްރަކްޗާކުރަން ޖެހޭ ދަރަނީގެ ޖުމްލައަކީ 146.1 ބިލިއަން ރުފިޔާ އެވެ.\nރިޕޯޓްގައި ސަރުކާރަށް ލަފާދީފައިވާ މުހިއްމު އަނެއް ކަމަކީ އަންނަ އަހަރު ދައްކަން ޖެހޭ އެތެރޭގެ ދަރަނިތައް ރޯލް-އޯވާ ކޮށް އެދަރަނި ދެއްކުން ފަސްކުރަން ފިނޭންސް މިނިސްޓްރީއަށް އެންގުމެވެ. ދަރަނި ރިސްޓްރަކްޗާކުރުމަށް ބޭނުންވާ ގާނޫނީ ބަދަލުތައް ގެންނަން ވެސް ރިޕޯޓްގައި ލަފާދީފައި ވެއެވެ. އެގޮތުން އިސްލާހުކުރަން ޖެހޭނީ ދައުލަތުގެ މާލިއްޔަތުގެ ގާނޫނާއި ދައުލަތުގެ ޚަރަދަށް ޒިންމާވުމުގެ ގާނޫނެވެ. ދައުލަތުން ގެރެންޓީ ދީގެން ލޯނުތައްް ނަގައިގެން ކުރާ މަަސައްކަތް ހިނގާ ނުހިނގާ ގޮތް ފިނޭންސުން ބަލަން ފެށުމަށް ވެސް މަޖިލީހުން ލަފާ ދިނެވެ.\nދަރަންޏާ ބެހޭ ގޮތުން ފާހަގަވި ކަންތައްތައް\nދައުލަތުގެ ދަރަންޏާ ބެހޭ ގޮތުން މަޖިލީހުން އެކުލަވައިލި ރިޕޯޓްގައި މަޖިލީހަށް ފާހަގަކުރެވުނު ކަންތައްތަކެއް ހިމަނާފައިވެ އެވެ. އެފަދަ އެއްކަމަކީ ދައުލަތުން ލޯނުތައް ނަގާފައި ވަނީ ކޮންސެޝަނަލް ރޭޓްތަކުގައި ކަމަށް ވިޔަސް ބޮންޑް ވިއްކާފައި ވަނީ ބޮޑެތި އިންޓަރެސްޓް ރޭޓްގައި ކަމެވެ. އެގޮތުން ހަތް ޕަސެންޓް އިންޓަރެސްޓްގައި ވެސް ބޮންޑް ވިއްކާފައިވާ ކަމަށް ރިޕޯޓްގައިވެ އެވެ.\nއެގޮތަށް ވިއްކާފައިވާ ބޮންޑަށް 2022 ވަނަ އަހަރު ފައިސާ ދައްކަން ޖެހޭ އިރު އެެ ބޮންޑްތައް ރިޕްރޮފައިލް ކުރަން ރިޕޯޓްގައި ލަފާދީފައި ވެ އެވެ. ދަރަނިތަކަށް އަނބުރާ ފައިސާ ދައްކަން މިދިޔަ އަހަރު 10 ބިލިޔަަނަށް ވުރެ ގިނަ ރުފިޔާ ހަރަދުކޮށްްފައިވާ ކަމާއި މިއަހަރު ވެސް ނުވަ ބިލިޔަނަށް ވުރެ ގިނަ ރުފިޔާ ހަރަދުވާނެކަން ވެސް ފާހަގަކުރެވޭ ކަމެއްގެ ގޮތުގައި ރިޕޯޓްގައި ހިމަނާފައި ވެ އެވެ. ފާހަގަކޮށްފައިވާ އަނެއް ކަމަކީ ދަރަނީގެ ރިސްކް އެންމެ ބޮޑީ ދައުލަތުން ގެރެންޓީ ދީގެން ދަރަނިތަކުގައި ކަމެވެ.\nރިޕޯޓުގައި ބުނެފައިވާ ގޮތުގައި ދަރަނި އަދާކުރުމުގެ ހަރަދު އަހަރުން އަހަރަށް ދަނީ ބޮޑުވަމުންނެވެ. އަދި ދަރަނީގެ ސަބަބުން އޮތް އެންމެ ބޮޑު އެއް ރިސްކަކީ އެކަމަށް ގިނަ އަދަދެއްގެ ބޭރު ފައިސާ ހަރަދުކުރަން ޖެހުމުން، ބޭރުފައިސާގެ ދަތިކަން ކުރިމަތިވުމެވެ. އެ ރިސްކު ކުޑަކުރަން މަސައްކަތް ކުރަން ޖެހޭ ކަމަށާއި އެގޮތުން ކުރެވޭނެ އެއް ކަމަކީ ހަރަދުކުޑަކުރުން ކަމަށް ވެސް ރިޕޯޓްގައި ބުންޏެވެ.\nއިގްތިސާދު ފިނޭންސް މިނިސްޓްރީ ދިވެހި ސަރުކާރު ރައްޔިތުންގެ މަޖިލިސް ޗައިނާ ރައީސް އިބްރާހިމް މުހައްމަދު ސޯލިހް ރާއްޖެ-ޗައިނާ ސަރުކާރު ލޯނު\nކޮންމެސް ސްޓަރަކްޗަރެކޭ ރިފޯމެކޭކިޔާފާ ހުސް ފޮނިއަނގަތަޅަނީ. އަނެއްކޮޅުން އެކޮޅުން ނަގާވަަރަށް ނަގަނީ މަނީ ސޮވެޕޭ، ބޮންޑޭ، ހިލޭއެހީއޭކިޔާފާ. ކުާނެކަމެއްނެތިއްޔާ ދޭބަަލަ ފަަރަށް.\nބަލަގަ ކަލޭމެން އެދުރުވެފަ ނުބުންޏަސް ހަދަން އުޅެނީ އެހެންނޭ. ރާއްޖޭގަ އޮތް އެންމެ ބޭކާރު މީހުން ތިބިތަން\nއަނެއަކާ އަނެއް ކޮމިޓީ. ތީ ކޮމިޓީ ސަރުކާރު.


SunOnline: Thimaaveshi himaayai nukoffi nama insaaniyyathu nurakkalah vetteyne: Raees\nތިމާވެށި ހިމާޔަތް ނުކޮށްފިނަމަ އިންސާނިއްޔަތު ނުރައްކަލަށް ވެއްޓޭނެ: ރައީސް\nމުޙައްމަދު ނާއިލް ހަފީޒް 23 Sep 2021, 08:14\nޓްރާންސްފޮމޭޓިވް އެކްޝަން ފޯ ނޭޗާ އެންޑް ޕީޕަލްގެ ފަރާތުން ބޭއްވި ހަފްލާގައި ރައީސް އިބްރާހިމް މުހައްމަދު ސޯލިހު ވާހަކަދައްކަވަނީ -- ފޮޓޯ/ ރައީސް އޮފީސް\nތިމާވެއްޓާއި ބައޯޑައިވާސިޓީއަށް މިއަދު ކުރިމަތިވަމުން އަންނަ ގެއްލުންތަކުން ވެށި ހިމާޔަތް ނުކޮށްފިނަމަ އިންސާނިިއްޔަތު ނުރައްކަލުގެ ތެރެއަށް ވެއްޓޭނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއދ.ގެ އާންމު މަޖިލީހުގެ 76ވަނަ ޖަލްސާގެ ހަވާސާގެ ތެރެއިން ޓްރާންސްފޮމޭޓިވް އެކްޝަން ފޯ ނޭޗާ އެންޑް ޕީޕަލްއިން ބޭއްވި ހަފްލާގައި ވާހަކަދައްކަވަމުން ރައީސް ވިދާޅުވީ ގުދުރަތީ ތިމާވެށީގެ ހިމާޔަތް ކަށަވަރު ނުކޮށް ހާސިލު ކުރެވޭނެ ދެމެހެއްޓެނިވި ތަރައްގީގެ އެއްވެސް އަމާޒެއް ނޯންނާނެ ކަމަށެވެ.\nމީގެ އިތުރުން ރައީސް ވިދާޅުވީ ދުނިޔެއަކީ އަބަދުވެސް ބަދަލުވަމުން އަންނަ ތަނެއް ކަމަށާއި ނަމަވެސް ދުނިޔެއަށް ބަރޯސާވުމަކީ ނުހުއްޓޭނެ ކަމެއް ކަމަށެވެ. އަދި އެއީ މޫސުމަށް އަންނަ ބަދަލުތަކުން ދުނިޔެ ރައްކާތެރި ކުރުމަށް މަސައްކަތް ކުރަން ޖެހޭ މުހިންމު ސަބަބެއް ކަމަށް ރައީސް ވިދާޅުވިއެވެ.\nހަމައެއާއެކު ދުނިޔެ ހޫނުވުމުގެ ފުރިހަމަ ޒިންމާ ނަގަން ޖެހޭނީ އިންސާނުން ކަމަށް ވެސް ރައީސް ވިދާޅުވިއެވެ. އަދި ދުނިޔެއަށް ކުރިމަތިވެފައިވާ ވެށީގެ މައްސަލަތައް ހައްލުކޮށް، ދުނިޔޭގެ ތިމާވެއްޓަށް ލިބެމުންދާ ގެއްލުންތައްް ކުޑަ ކުރަން މަސައްކަތް ކުރުމަކީ ކޮންމެ މީހެއްގެ ވާޖިބެއް ކަމަށް ވިދާޅުވިއެވެ.\nޓްރާންސްފޮމޭޓިވް އެކްޝަން ފޯ ނޭޗާ އެންޑް ޕީޕަލްއަކީ މޫދަށް އަޅާ ކުނި މަދު ކުރުމާއި މޫސުމަށް އަންނަ ބަދަލުތަކާ ކުރިމަތިލާނެ ގޮތުގެ އިތުރުން ދުނިޔޭގެ ދިރުންތައް އާލާކޮށް ދެމެހެއްޓުމުގައި ބޭނުންކުރެވިދާނެ އުސޫލުތައް ހޯދާ ބަލާ ހަރަކާތެކެވެ. އަދި ގައުމުތަކުގެ ވެރިންނާއި މި ދާއިރާގައި ޝާމިލުވާ އެކިއެކި ފަރާތްތަކުގެ މެދުގައި މައުލޫމާތު ބަދަލުކުރުމުގެ ގޮތުން ކުރިއަށް ގެންދާ ހަރަކާތެކެވެ.


Tharagee gai Rajjey hoadhi kaamiyaabun Toursim ah ingilaabee kurierumeh libeyne: IMF\nތަރައްގީގައި ހޯދި ކާމިޔާބުން ރާއްޖޭގެ ޓޫރިޒަމަށް އިންގިލާބީ ކުރިއެރުމެއް ލިބޭނެ: އައިއެމްއެފް\nމާލީ ބައެއް ގޮންޖެހުންތަކާ ކުރިމަތިވާނެ\nގޮންޖެހުންތަކާ ކުރިމަތިލާނެ ލަފާ ވާނީދީފައި\nމޫސުމީ ބަދަލުން ސަލާމާތްވާން ރަނގަޅަށް މަސައްކަތް ކުރޭ\nއައިއެމްއެފްގެ ޓީމުން މިއަދުނޫސްވެރިންނަށް މައުލޫމާތު ދެއްވަނީ: ރާއްޖޭ ޓޫޒިމަށް ބޮޑު ކުރި އެރުމެއް އަންނާނެ ކަމަށް ބުނި -- އަވަސް ފޮޓޯ: އަހުމަދު ޝުރާއު\nވޭތުވެދިޔަ އަހަރު ރާއްޖޭގެ އުމްރާނީ ތަރައްގީ އަށް ބޮޑު ކުރިއެރުމެއް ލިބުމުގެ ސަބަބުން ޓޫރިޒަމް ދާއިރާއަށް އިންގިލާބީ ކުރިއެރުމެއް ލިބޭނެ ކަމަށާއި ނަމަވެސް އެއާއެކު ރިސްކުތަކެއް ވެސް އަންނާނެ ކަމަށް އިންޓަނޭޝަނަލް މޮނިޓަރީ ފަންޑު (އައިއެމްއެފް) އިން ބުނެފި އެވެ.\nއައިއެމްއެފް އިން މިހެން ބުނީ މިމަހު ހަތަރަކުން ފެށިގެން މިއަދާ ހަމަޔަށް އެ ޖަމިއްޔާގެ ޓީމަކުން، 2015 ވަނަ އަހަރު ރާއްޖޭގެ އިގްތިސޯދީ ހާލަތު ބެލުމަށް ހެދި ސާވޭއަކަށް ފަހު މިއަދު ނޫސްވެރިންނަށް މައުލޫމާތު ހިއްސާ ކުރަމުންނެވެ.\nރާއްޖެއަކީ އައިއެމްއެފްގެ މެމްބަރަކަށްވާތީ އެޖަމިއްޔާއިން ކޮންމެ އަހަރަކު ވެސް މި ސާވޭ ހަދައި އައިއެމްއެފްގެ ބޯޑަށް ރިޕޯޓެއް ހުށަހަޅަ އެވެ.\nމިއަދު މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގައި ބޭއްވި ޕްރެސް ކޮންފަރެންސްގައި ވާހަކަފުޅު ދައްކަވަމުން އައިއެމްއެފް އިން ރާއްޖެއަށް ސާވޭ ހަދަން އައި ޓީމުގެ އިސްކޮށް ހުންނަވައި އެލިސަން ސްޓުވަޓް ވިދާޅުވީ އެޓީމުން ރާއްޖޭގެ އިގްތިސޯދީ ހާލަތު ބެލި އިރު މައިގަނޑު ތިން ކަމަކަށް ސަމާލުކަން ދިން ކަމަށާއި އެއީ އިގްތިސޯދަށް އައި ބަދަލުތަކަށާއި، އުމްރާނީ ތަރައްގީއަށް އައި ކުރިއެރުން އަދި މޫސުމަށް އަންނަ ބަދަލުތަކުން ރާއްޖެއަށް ކުރާ އަސަރުތަށް ކުޑަ ކުރުމަށް ކުރާ މަސައްކަތްތަކަށް ކަމަށެވެ.\nއެގޮތުން އިގްތިސޯދަށް އައި ބައެއް ބަދަލުތަކަށް ބަލައި އިރު ފާހަގަކޮށްލެވެނީ ވޭތުވެދިޔަ އަހަރުތަކުގައި ރާއްޖޭގެ ޓޫރިޒަމް އިން ކުރިއެރުން ތަކެއް ލިބިފައިވީ ނަމަވެސް މިދިޔަ އަހަރު ޓޫރިޒަމްއާއި ޖުމްލަކޮށް އިގްތިސޯދީ ގޮތުން ދަށްވެފައި ހުރި ކަމަށެވެ. އެހެން ނަމަވެސް ވިޒިޓް މޯލްޑިވްސް ކެމްޕެއިންގެ ދަށުން ޓޫރިޒަމްއަށް އެހެން މާކެޓްތަކަށް އަމާޒުކޮށްފައިވާތީ މިއަހަރު އެ ދާއިރާ ރަނގަޅުވާނެ ކަމަށް އެލިސަން ވިދާޅުވި އެވެ.\n"މީގެ އިތުރުން އަޅުގަނޑުމެން ދެކޭ ގޮތުގައި ރާއްޖޭގެ އުމްރާނީ ތަރައްގީއަށް މިއައި ކުރިއެރުމުގެ ސަބަބުން ކުރިޔަށް އޮތްތާގައި ޓޫރިޒަމް ފުޅާވެ އެދާއިރާ އަށް އިންގިލާބީ ބޮޑު ކުރިއެރުމެއް ލިބޭނެ. ނަމަވެސް އެއާއެކު މާލީ ގޮތުން ބައެއް ރިސްކުތަށް އައުން އެކަށީގެންވެ،" އެލިސަން ވިދާޅުވި އެވެ.\nއުމްރާނީ ތަރައްގީގެ މަޝްރޫއުތަކަށް އަލިއަޅުވާލައި އެލިސަން ވިދާޅުވީ އެއާޕޯޓު ތަރައްގީ ކުރުމުގެގެ މަޝްރޫއުގެ ސަބަބުން ޓޫރިސްޓުން ރާއްޖެ އަންނަ މިންވަރު އިތުރުވެ އެދާއިރާ ފުޅާ ވާނެ ކަމަށާއި ނަމަވެސް އެ މަޝްރޫއުއަށް ގަނަ އަދަދެއްގެ ފައިސާ ބޭރުގައުމު ތަކުން ދަރަންޏަށް ނަގަން ޖެހޭނެ ކަމަށެވެ. މިހާރުވެސް ސަރުކާރުން ބައެއް ދަރަނިތަށް ދައްކަމުން އަންނަ އިރު އޭގެ މައްޗައް ބޮޑެތި އަދަދަށް ފައިސާ ބޭރުގައުމުތަކުން ނެގުމުގެ ސަބަބުން ގޮންޖެހުންތަކަކާއި ކުރިމަތި ލާން ޖެހިދާނެ ކަމަށް އެލިސަން ވިދާޅުވި އެވެ.\n"ނަމަވެސް މިފަދަ މަޝްރޫއުތަށް ހިނގުމަށް ކުރިޔަށް އޮތްތާ ހަރަދު ކުރާނެ ގޮތާއި ދަރަނިތަށް ދައްކާނެ ގޮތުގެ ލަފާ ސަރުކާރަށް އަޅުގަނޑުމެން އެރުވިން. އެގޮތުން ދައުލަތަށް ފައިސާ ވަންނާނެ ގިނަ ގޮތްތަކާއި މެދު މަޝްވަރާކޮށްފަ ވާނެ. އެގޮތުން މިހާރުވެސް އެއާޕޯޓް ސަރުކާރުން ޓެކްސް ނަގައި ހަމަ މި ގޮތަށް އެހެން ޕްރޮޖެކްޓުތަކަށް ވެސް ނަގަން ޖެހޭނެ. މިހާރު ފައިސާ އެއްކުރަން ފަށާފިއްޔާ ފަހުން އެދަރަނިތަށް ދައްކަން ފަސޭހަވާނެ،" އެލިސަން ވިދާޅުވި އެވެ.\nއައިއެމްއެފްގެ އިން ހެދި ސާވޭގައި މޫސުމަށް އަންނަ ބަދަލު ތަކުން ސަލާމަތް ވުމަށް ރާއްޖެއިން ކުރަމުން އަންނަ މަސައްކަތުގެ ނަތީޖާ ވަރަށް ރަނގަޅުވާނެ ކަމަށާއި އަދި ޕެރިހުގައި ބޭއްވި ކޮޕް21 ސަމިޓުންވެސް ގިނަ ފައިދާ ތަކާއި ކުރި އެރުންތަކެއް ރާއްޖެއަށް ލިބޭނެ ކަމަށް ފެންނަ ކަމަށް އެލިސަން ވިދާޅުވި އެވެ.


Bollywood A list ge tharin raajjeygai! - vNews.mv\nބޮލީވުޑް އޭލިސްޓުގެ ތަރިން ދަނީ ރާއްޖޭގައި ޗުއްޓީ ހޭދަކުރަމުން\nބޮލީވުޑް އޭ ލިސްޓުގެ ތަރިން ރާއްޖޭގައި!\nއަޒްހާން އިބްރާހިމް 08 February 2020, 14:09\nއިންޑިއާ ސިނަމާ ނުވަތަ ބޮލީވުޑްގެ އޭ ލިސްޓުގެ ތަރިން ރާއްޖޭގައި ޗުއްޓީ ހޭދަކުރަމުންދާކަމަށް އިންޑިޔާ މީޑިއާތަކުން ރިޕޯޓުކޮށްފި އެވެ.\nއެއްވެސް ތަރިއެއްގެ ފަރާތުން މިކަމުގެ ސީދާ މަޢުލޫމާތު ލިބިފައި ނުވިނަމަވެސް މަޢުލޫމާތު ލިބޭ ގޮތުގައި މަޝްހޫރު ބަތަލް ސަންޖޭ ދަތު އޭނާގެ އަންހެނުން މާންތަޔާ ދަތާއި ދެކުދިންނާއެކު ރާއްޖޭގެ ރިޒޯޓެއްގައި ދަނީ ޗުއްޓީ ހޭދަކުރަމުންނެވެ.\nސޯޝަލް މީޑިއާގައި މާންތަޔާ ޚިއްސާކޮށްފައިވާ ފޮޓޮއެއްގައި އޭނާ ޗުއްޓީއެއްގައި ހުރިކަން އެނގުނު ނަމަވެސް އެއީ ސީދާ ރާއްޖެކަމެއް ބުނެފައި ނުވެއެވެ. އެހެންނަމަވެސް އެއީ ރާއްޖޭގެ މަންޒަރެއްކަން އިނގެއެވެ.\nއަނެއްކޮޅުން ބޮލީވުޑްގެ އެންމެ މަޤްބޫލު ޖޯޑު ރަންވީރް ސިންގްއާ ދިޕިކާ ޕަދުކޯން ވެސް މިވަގުތު ރާއްޖޭގައި ޗުއްޓީ ހޭދަކުރަމުންދާކަމަށް ވާހަކަ ދެކެވެއެވެ. އިއްޔެގެ ވަގުތެއްގައި މިދެތަރިން ރާއްޖެ އައިސް ނޫނު އަތޮޅުގެ ރިޒޯޓެއްގައި ޗުއްޓީ ހޭދަކުރަމުން ދާކަމަށް މަޢުލޫމާތު ލިބެއެވެ.\nބޮލީވުޑް ފަންނާނުންގެ މެދުގައި ރާއްޖެއަކީ މަޤުބޫލު މަންޒިލެކެވެ. އެގޮތުން ރަންވީރް، ދިޕިކާއަކީ އާންމުކޮށްވެސް ރާއްޖެއަށް ޒިޔާރާތްކުރާ ދެތަރިންނެވެ. މީގެ އިތުރުންވެސް އޭލިސްޓުގެ ގިނަ ފަންނާނުން ރާއްޖޭގައި ޗުއްޓީ ހޭދަކުރުމަށް އާންމުކޮށްވެސް އާދެ އެވެ.